text:
ཚེས་26ཉིན“དུས་རབས་གསར་པའི་དཔལ་ལ་འཁྱུད། བདེ་སྐྱིད་ལྡན་པའི་གཞིས་ཀ་རྩེ”ཞེས་པ་བརྗོད་དོན་གཙོ་བོར་བྱས་པའི་གཞིས་རྩེ་གྲོང་ཁྱེར་གྱི་ཇོ་མོ་གླང་མའི་རིག་གནས་ཡུལ་སྐོར་དུས་ཆེན་སྐབས་བཅུ་དྲུག་པ་གཟབ་རྒྱས་ངང་འགོ་ཚུགས་པ་རེད།
རྒྱལ་ཡོངས་སྲིད་གྲོས་མི་འབོར་ཐོན་ཁུངས་དང་ཁོར་ཡུག་སྲུང་སྐྱོང་ཨུ་ལྷན་གྱི་ཀྲུའུ་རེན་གཞོན་པ་དབྱང་སུང་མཛད་སྒོར་ཞུགས་པ་དང་། ཧེ་ལུང་ཅང་ཞིང་ཨུད་ཀྱི་ཧྲུའུ་ཅི་གཞོན་པ་ཁྲེན་ཧའེ་པོ་དང་རང་སྐྱོང་ལྗོངས་ཀྱི་ཀྲུའུ་ཞི་གཞོན་པ། གཞིས་རྩེ་གྲོང་ཨུད་ཀྱི་ཧྲུའུ་ཅི་ཀྲང་ཡན་ཆིང་རྣམ་གཉིས་ཀྱིས་ཁག་སོ་སོར་ཤིས་ཚིག་སྒྲོན་པ་རེད། རང་སྐྱོང་ལྗོངས་སྲིད་གྲོས་ཀྱི་ཀྲུའུ་ཞི་གཞོན་པ་ཝང་ཡ་ལིན་གྱིས་འགོ་ཚུགས་པའི་ཁྱབ་བསྒྲགས་གནང་བ། ཧྲན་ཏུང་ཞིང་ཆེན་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ཀྲུའུ་རེན་གཞོན་པ། ཞིང་ཆེན་བཟོ་ཚོང་མཉམ་འབྲེལ་ལྷན་ཚོགས་ཀྱི་ཀྲུའུ་ཞི་ཝང་སུའེ་ལེན་དང་། ལྷ་སར་བཅའ་སྡོད་ནེ་པ་ལའི་སྤྱི་ཁྱབ་ཁེ་སྐྱོང་བ་ཀ་པིང་ཏ·པཱ་ཧེ་ཏོའར·གའར་ཅི། རང་སྐྱོང་ལྗོངས་ཀྱི་འགོ་ཁྲིད་རྒན་གྲས་པ་སངས་དོན་གྲུབ། ཚེ་རིང་། སྐལ་བཟང་ཚེ་རིང་། བསམ་གྲུབ། ཕུན་ཚོགས། མཚམས་ཆུང་བཅས་མཛད་སྒོར་ཕེབས་ཡོད་པ་རེད།
ཀྲང་ཡན་ཆིང་གིས་ཉེ་བའི་ལོ་ཤས་རིང་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་བྱམས་བརྩེའི་ཐུགས་ཁུར་དང་། རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཡང་དག་པའི་འགོ་ཁྲིད། བོད་སྐྱོར་ཞིང་ཆེན་དང་གྲོང་ཁྱེར་དང་ཁེ་ལས་ཀྱི་སྒེར་སེམས་མེད་པའི་རོགས་སྐྱོར་བཅས་འོག་གཞིས་རྩེ་གྲོང་ཁྱེར་འཕེལ་རྒྱས་མྱུར་པོ་དང་ཡུན་རིང་བདེ་འཁོད་བྱུང་ཡོད། འདི་ལོའི་ཇོ་མོ་གླང་མའི་རིག་གནས་ཡུལ་སྐོར་དུས་ཆེན་ནི་ཧེ་ལུང་ཅང་ཞིང་ཆེན་དང་གཞིས་རྩེ་གྲོང་ཁྱེར་གྱིས་ཐུན་མོང་ཐོག་གཉེར་ཞིང་། མི་རིགས་ཁག་འགྲོ་འོང་དང་སྤེལ་རེས། མཉམ་འདྲེས་བཅས་གཏིང་ཟབ་བྱ་རྒྱུ་གཙོ་རྐང་དུ་བྱས་པ་དང་། རི་ཆུར་བརྟེན་ནས་བརྩེ་སེམས་བརྒྱུད་སྤྲོད་དང་། རིག་གནས་ལ་བརྟེན་ནས་གྲོགས་པོ་བསྒྲིགས་ཏེ་ཕྱོགས་མང་པོའི་ཐོག་ནས་གཞིས་རྩེ་གྲོང་ཁྱེར་གྱི་ཡུལ་ལྗོངས་མཛེས་ཤོས་དང་། ཉམས་འགྱུར་ཡག་ཤོས། ཁོར་ཡུག་བཟང་ཤོས། ཞབས་ཞུ་ལེགས་ཤོས་བཅས་མངོན་པ་བྱས་ཡོད་ཅེས་གསུངས་པ་རེད།
ཁྲེན་ཧའེ་པོ་ཡིས་སྐབས་འདིའི་ཇོ་མོ་གླང་མའི་རིག་གནས་ཡུལ་སྐོར་དུས་ཆེན་གྱི་ཧེ་ལུང་ཅང་གི་རིག་གནས་བྱེད་སྒོ་རབ་དང་རིམ་པ་དང་གཞིས་རྩེའི་དམངས་སྲོལ་རིག་གནས་མཉམ་འདྲེས་གཏིང་ཟབ་བྱས་ཏེ“ཧེ་ལུང་ཅང་དང་བོད་ལྗོངས་ཁྱིམ་ཚང་གཅིག་ལྟར་བརྩེ་བའི”རིག་གནས་ཀྱི་སྟོན་མོ་གཟབ་རྒྱས་ཤིག་བཤམས་ཏེ་གཞིས་རྩེས་ཕྱི་ཕྱོགས་དང་མཉམ་ལས་སྤེལ་རེས་བྱ་རྒྱུར་སྐུལ་འདེད་དང་ཞི་མཐུན་དང་། ཤེས་དཔལ། བདེ་སྐྱིད། མཛེས་སྡུག་བཅས་ལྡན་པའི་གཞིས་རྩེ་འཛུགས་སྐྲུན་ལ་སྐུལ་འདེད་གཏོང་རྒྱུ་རེད་ཅེས་གསུངས་པ་རེད།


c: text/html

text:
──རྩོམ་པ་པོ་རང་སྒྲ་ལགས་ལ་བཅར་འདྲི་ཞུས་པའི་ཟིན་ཐོ།
རང་སྒྲ། དངོས་མིང་ལ་ཚེ་རྒྱལ། ཧྲའོ་ཧྲི། རྩོམ་སྒྲིག་ཞུས་ཆེན་པ། ཞིབ་འཇུག་ཁ་ཕྱོགས། ནང་བསྟན། རྩོམ་རིག 《བོད་ཀྱི་དགོན་སྡེའི་རིག་གནས་སྤྱི་བཤད་མེ་ཏོག་ཕྲེང་བ》དང《འབའ་གཞུང་ལོ་རྒྱུས་མེས་པོའི་ཞལ་ལུང》 《ཐོན་མི་སམྦྷོ་ཊའི་མཛད་རྗེས་ལས་བརྩམས་པའི་རྟོགས་བརྗོད་ཀུན་ཏུ་བཟང་པོའི་ཟློས་གར》 《གངས་འདབས་ཀྱི་གཏམ་རྒྱུད》 《ཚེ་རྒྱལ་གྱི་སྒྲུང་གཏམ་ཕྱོགས་བསྒྲིགས》(རྒྱ་ཡིག) 《ཕལ་བའི་མི་ཚེ》སོགས་རིག་གཞུང་ཞིབ་འཇུག་དང་རྩོམ་རིག་བརྩམས་ཆོས་ཀྱི་དཔེ་དེབ་དྲུག་ཙམ་དཔེ་སྐྲུན་བྱས་ཡོད་པ་དང་། 《རྩོམ་རིག•གསར་རྩོམ•དཔྱད་བརྗོད》ཅེས་པའི་རྩོམ་རིག་གླེང་བརྗོད་ད་ལྟ་མཚོ་སྔོན་མི་རིགས་དཔེ་སྐྲུན་ཁང་གིས་པར་སྐྲུན་བྱེད་བཞིན་པ་དང་། བོད་ཀྱི་ཚིགས་བཅད་སྒྲུང་རིང་ཐོག་མ《བརྩེ་སྒྲུང》ཞེས་པ་དཔེ་སྐྲུན་ཞུ་རྩིས་ཡོད། 《མང་ཚོགས་སྒྱུ་རྩལ་ལེགས་རྩོམ་དཔེ་ཚོགས》དེབ12དང་། 《བོད་ཀྱི་དམངས་སྲོལ་རིག་གནས་དཔེ་ཚོགས》དེབ18། གཞན་ཡང《བོད་ཀྱི་དམངས་ཁྲོད་རྩོམ་རིག་དཔེ་ཚོགས》དེབ7བཅས་དེབ37ཙམ་གཙོ་སྒྲིག་ཞུས་ཏེ་ཀྲུང་གོའི་བོད་རིག་པ་དཔེ་སྐྲུན་ཁང་དང་། མཚོ་སྔོན་མི་རིགས་དཔེ་སྐྲུན་ཁང་གིས་དཔེ་སྐྲུན་བྱས་ཡོད། སྦྲང་ཆར་རྩོམ་རིག་བྱ་དགའ་ཐེངས་གཉིས་དང་། གངས་རྒྱན་རྟགས་མའི་རྩོམ་རིག་བྱ་དགའ། མཚོ་སྔོན་ཞིང་ཆེན“རྒྱལ་ཁབ་བཙུགས་ནས་ལོ་འཁོར་ང་ལྔ”ཡི་རྩོམ་རིག་བྱ་དགའ། མཚོ་སྔོན་ཞིང་ཆེན“རྒྱལ་ཁབ་བཙུགས་ནས་ལོ་འཁོར་དྲུག་ཅུ”ཡི་རྩོམ་རིག་བྱ་དགའ། རྒྱལ་ཡོངས“ཏུང་ལེ་བུམ་པ”སྐབས་ཉེར་གསུམ་པའི་སྒྲུང་གཏམ་བྱ་དགའ་དང་། 《ཟླ་ཟེར》རྩོམ་རིག་བྱ་དགའ་བཅས་ཐོབ་མྱོང་། མཚོ་སྔོན་ཞིང་ཆེན་རྩོམ་པ་པོའི་མཐུན་ཚོགས་ཀྱི་ཚོགས་མི་དང་། མཚོ་སྔོན་ཞིང་ཆེན་ལོ་ཙཱ་བ་མཐུན་ཚོགས་ཀྱི་ཚོགས་གཙོ་གཞོན་པ་བཅས་ཀྱི་ལས་མིང་ཁུར་ཡོད་ཅིང་། ད་ལྟ་མཚོ་སྔོན་ཞིང་ཆེན་རིག་གནས་ཁང《བོད་ཀྱི་དམངས་སྲོལ་རིག་གནས》རྩོམ་སྒྲིག་ཁང་དུ་རྩོམ་སྒྲིག་གི་ལས་ཀ་གཉེར་མུས་སུ་ཡོད།
དྲི་བ། ཐོག་མར་རྒན་ལགས་ཀྱིས་བོད་ཀྱི་རྩོམ་རིག་གར་སྟེགས་སྟེང་གི་ད་ལྟའི་བརྩམས་སྒྲུང་གི་གནས་སྟངས་དང་གོ་གནས། རིན་ཐང་སོགས་ཀྱི་སྐོར་ནས་རང་གི་ལྟ་ཚུལ་ཙམ་བརྗོད་པར་ཞུ།
དྲིས་ལན། ལྟོས་འཇོག་གིས་བཤད་ན། ད་ལྟ་བོད་ཀྱི་རྩོམ་སྟེགས་སྟེང་ནས་རང་མོས་སྙན་ངག་འབྲི་མཁན་མང་། སྒྲུང་གཏམ་འབྲི་མཁན་ཉུང་། དེའི་རྒྱུ་རྐྱེན་ནི་ཁོ་བོའི་རྩོམ་གྲོགས་ཤིག་གིས་བཤད་པ་ལྟར། “སྙན་ངག་འབྲི་རྒྱུར་དགའ་ཞིང་། སྒྲུང་གཏམ་འབྲི་རྒྱུར་སྐྲག་པ”ཡི་རྩོམ་པ་པོ་མང་བའི་རྐྱེན་གྱིས་རེད།
རྩོམ་ལུས་རིགས་བཞིའི་ངོས་ནས་ཞུས་ན། སྒྲུང་གཏམ་ནི་མི་མང་གི་འཚོ་བར་ཆེས་ཉེ་བའི་རྩོམ་ལུས་ཤིག་ཡིན། རྒྱུ་མཚན་ནི་སྒྲུང་གཏམ་གྱིས་སྤྱོད་པའི་སྐད་ཆ་ནི་སྙན་ངག་གི་སྐད་ཆ་ལྟར་གོ་དཀའ་བ་མིན་ལ། ལྷུག་རྩོམ་གྱི་སྐད་ཆ་ལྟར་བརྗོད་དོན་སྦས་པའི་རྣམ་པ་ཡང་མེད། དེ་བཞིན་དུ་འཁྲབ་གཞུང་གི་སྐད་ཆ་ལྟར་ནང་སེམས་ཀྱི་འཇིག་རྟེན་སྟོན་མི་ཐུབ་པ་ཡང་མིན། མི་ཚོས་རྩོམ་རིག་གི་སྐད་ཆ་འགྲེལ་སྐབས། དེ་ནི་ཡོངས་ཁྱབ་ཀྱིས་སྤྱོད་པ། རྩོམ་པ་པོས་ཞུན་བརྡར་བྱས་ཡོད་པ་ཞེས་པའི་ཡོངས་ཁྱབ་རང་བཞིན་ཡང་མདོར་ན་སྒྲུང་གཏམ་ལ་དམིགས་ཡོད། དེ་བཞིན་དུ་སྒྲུང་གཏམ་ནི་བྱུང་རིམ་གཏམ་རྒྱུད་མང་པོས་གྲུབ་པས་ལྟ་མཁན་མང་བ་བཅས་ཀྱི་ཁྱད་ཆོས་ཡོད་ནའང་། ད་ལྟ་སྤྱི་ཚོགས་ཀྱི་ངོས་ནས་སྤྱིར་རྩོམ་རིག་མི་བྲིན་པ་དང་། རྩོམ་སྟེགས་ལས་བརྩམས་སྒྲུང་མི་བྲིན་པ་ནི་ད་ལྟའི་སྤྱི་ཚོགས་ཀྱི་གནས་བབ་དང་། ད་ལྟའི་རྩོམ་རིག་གི་གནས་བབ་ཀྱིས་ཐད་ཀར་ཐག་བཅད་པ་རེད། རྩོམ་རིག་ནི་ཡང་ན་སྤྱི་ཚོགས་འཕེལ་རྒྱས་མིན་པའི་དུས་སུ་དར་བ་དང་། ཡང་ན་སྤྱི་ཚོགས་འཕེལ་རྒྱས་ཆེ་བའི་དུས་སུ་དར་བ་ཡིན། སྤྱི་ཚོགས་ཀྱི་དཔལ་འབྱོར་རྗེས་ལུས་ཐེབས་ཏེ་འགྲན་རྩོད་ཅི་ཡང་མེད་པའི་སྐབས་སུ་མི་རྣམས་འཚོ་བར་བསམ་གཞིག་བྱེད་པའི་གོ་སྐབས་ཡོད་ལ། སྤྱི་ཚོགས་ཆེས་ཆེར་འཕེལ་རྒྱས་ཕྱིན་ཏེ་མི་རྣམས་ལ་དངོས་པོའི་ལོངས་སྤྱོད་ཀྱིས་ཚིམས་པའི་སྐབས་སུ་འཚོ་བར་བསམ་གཞིག་བྱེད་པའི་གོ་སྐབས་ཡོད། འཕེལ་རྒྱས་དེ་གཉིས་ལས་སྔ་མ་ལ་དཔལ་འབྱོར་གྱི་སྒུལ་ཤུགས་མེད་པས་འཕེལ་རྒྱས་བརྟན་པོ་མེད་པ་དང་། ཕྱི་མ་ནི་དཔལ་འབྱོར་རྨང་གཞི་ངེས་ཅན་ལ་བརྟེན་ཡོད་པས་འཕེལ་རྒྱས་ཀྱི་རྨང་གཞི་སྲ་བརྟན་ཡིན། དེས་ན་ད་ལྟའི་དུས་སུ་བརྩམས་སྒྲུང་འཕེལ་རྒྱས་མེད་པ་འདི་ཐད་ཀར་སྤྱི་ཚོགས་དཔལ་འབྱོར་རྨང་གཞི་ལ་རག་ལས་ཡོད། འབྱུང་འགྱུར་བརྩམས་སྒྲུང་གིས་རང་ཁ་རང་གསོ་བྱེད་པའི་དུས་སུ་སླེབས་ཚེ། ད་གཟོད་བརྩམས་སྒྲུང་གི་གོ་གནས་ཇེ་མཐོར་འགྲོ་ཞིང་། བརྩམས་སྒྲུང་གི་སྤྱི་ཚོགས་རིན་ཐང་ཡང་མངོན་འགྱུར་བྱས་པ་རེད།
དྲི་བ། རྒན་ཁྱེད་རང་སྒྲུང་གཏམ་གསར་རྩོམ་གྱི་བྱེད་མཁན་ཞིག་ཡིན་པའི་ཆ་ནས། སྒྲུང་གཏམ་གྱིས་བྱིན་པའི་སྐྱོ་སྣང་དང་སྤྲོ་སྣང་ཅི་ཡིན། ཡང་ན་དེ་ལས་གཞན་དགེ་མཚན་འཆད་རྒྱུ་ཡོད་དམ།
དྲིས་ལན། སྒྲུང་གཏམ་གསར་རྩོམ་ལ་ཞུགས་ནས་མི་ལོ་ཉི་ཤུ་ལྷག་འགོར་ཡང་ད་དུང་སྒྲུང་གཏམ་ལ་སུན་སྣང་སྐྱེས་མ་མྱོང་། དེ་ནི་རྩོམ་མཁན་ཞིག་ལ་ཡོད་འོས་ཤིང་ཡོད་དགོས་པ་ཞིག་ཀྱང་རེད། ཡིན་ནའང་། སྒྲུང་གཏམ་འབྲི་རྒྱུ་ནི་ཤིན་ཏུ་དཀའ་ཚེགས་ཆེ་བའི་ལས་ཀ་ཞིག་ཡིན་ཏེ། གཞན་སྨྲ་མི་དགོས་པར་ཡི་གེའི་བམ་གྲངས་ཁོ་ནའི་སྟེང་ནས་ཀྱང་སྙན་ངག་དང་ལྷུག་རྩོམ་ལས་དཀའ་ཚེགས་ཆེ་བ་ཚང་མས་ཤེས་གསལ་རེད། སྤྱིར་ཡོན་ཏན་ལས་གོ་ས་བྲིན་ཞིང་དེ་ལས་སྒོར་མོ་བྲིན་པའི་དུས་སྐབས་འདིར། ཁོ་བོ་ཅག་གིས་འདེམ་རྒྱུའི་ཚོང་མི་འདེམ་པར་རྩོམ་བདམས་པ་དང་། དེ་ལས་ཀྱང་འབྲི་རྒྱུར་དཀའ་ཚེགས་ཆེ་བའི་བརྩམས་སྒྲུང་བདམས་པ་ནི་རང་ཉིད་ལ་མཚོན་ན་སྤྲོ་སྣང་ལྡན་པ་ཞིག་རེད། སྐྱོ་སྣང་གཞི་ནས་མེད་པ་ཞིག་ཀྱང་མ་རེད། བོད་ལ་དེང་རབས་བརྩམས་སྒྲུང་འབྲི་སྲོལ་འདི་དར་འཕྱི་བ་དང་། ལྷག་པར་རྩོམ་གཞུང་མེད་པ། དེ་བཞིན་བོད་ཀྱི་སློབ་གྲྭ་ཁག་ནས་རྩོམ་ཡིག་སྦྱོང་སའི་མ་ལག་མི་ཚང་བ། སྤྱི་ཚོགས་སྟེང་ཆེད་ལས་རྩོམ་པ་པོའི་ལས་གནས་མེད་པ་སོགས་ལ་དམིགས་ན། ཡིད་ཀྱི་གཏིང་ནས་སྐྱོ་སྣང་ཞིག་མི་སྐྱེ་རང་སྐྱེ་རེད། ཡིན་ནའང་། འཇིག་རྟེན་དུ་རྩོམ་རིག(སྒྲུང་གཏམ)ཅེས་པ་འདི་དར་རྐྱེན་ཕྱོགས་བཅུའི་ཆ་རྐྱེན་མཐའ་དག་འཛོམས་པའི་ཆེད་མ་ཡིན་པར། རྩོམ་རིག་ནི་མི་ལ་མཁོ་བ་དང་མིའི་སྤྱི་ཚོགས་ལ་མཁོ་བ། རང་ལ་མཁོ་བ་དང་གཞན་ལ་མཁོ་བ། ཇི་སྲིད་མིའི་སྤྱི་ཚོགས་འདི་གནས་པ་དེ་སྲིད་དུ་སྤྱི་ཚོགས་དང་མཐུན་པའི་རྩོམ་རིག་ཡོད་སྲིད་པས་ན། མ་འོངས་པར་ཡང་བོད་ཀྱི་སྤྱི་ཚོགས་སྟོན་པའི་བརྩམས་སྒྲུང་འབྱུང་སྲིད་ལ། རྩོམ་པ་པོའི་དཔུང་སྡེ་ཡང་མང་ཉུང་ཅི་རིགས་པ་ཐོན་སྲིད་ངེས་ཡིན། དེ་ཡང་ཡིན་མོད། ང་ཚོས་དེ་ལ་རྟེན་འབྲེལ་མ་བསྒྲིགས་པར་རྟེན་འབྲེལ་རང་འགྲིག་ཅིག་ལ་སྒུག་བསྡད་པས་འགྲིག་ཐབས་ཡེ་ནས་མེད་པས་ཐ་ན་ཁྱེད་ཀྱི་དེ་རིང་བཅར་འདྲིའི་ལས་ཀ་འདི་ཙམ་ཡང་ཕྱོགས་དུ་མ་ནས་རྩོམ་རིག་འཕེལ་བའི་རྒྱུ་ཙམ་དུ་འགྲོ་ངེས་པས་ང་ཚོ་རང་རང་གང་ལ་འཇོན་པ་དེ་ལ་འབད་ན་འབྲས་བུས་མི་བསླུ་བར་ཡིད་ཆེས་ཡོད།
དྲི་བ། ད་ལྟའི་དུས་སུ་བོད་ཡུལ་ན་བརྩམས་སྒྲུང་གི་ལམ་འདིར་འཇུག་མཁན་ཤིན་ཏུ་ཉུང་། ལྷག་ཏུ་བུད་མེད་དང་སློབ་མ་ཚོའི་ཁྲོད་དུ་ཉུང་། དེའི་རྒྱུ་མཚན་ཅི།
དྲིས་ལན། འདི་ནི་བོད་ཀྱི་རྩོམ་རིག་གི་གནས་བབ་ཀྱིས་ཐག་བཅད་པ་ཞིག་རེད། རྩོམ་རིག་དར་བའི་ལོ་རྒྱུས་ཀྱི་སྟེང་ནས་དཔྱད་ན། མི་རིགས་ཤིག་ལ་རྩོམ་རིག་ཆེས་དར་བའི་དུས་ཀྱི་རྟགས་མཚན་ནི་སྒྲུང་རིང་གིས་མཚམས་འབྱེད་པའི་སྲོལ་ཡོད་ཅིང་། མི་རིགས་དེ་ལ་སྒྲུང་རིང་མང་པོ་བྱུང་བའི་དུས་སྐབས་ནི་མི་རིགས་དེ་ལ་རྩོམ་རིག་ཆེས་ཆེར་དར་བའི་དུས་སྐབས་ཡིན། ད་ལྟའི་བོད་ཀྱི་རྩོམ་རིག་གི་གནས་བབ་ལ་བལྟས་ན། སྤྱིར་རྩོམ་འབྲི་མཁན་ཉུང་བ་དང་། སྒོས་སུ་བརྩམས་སྒྲུང་འབྲི་མཁན་ཉུང་བ། དེ་ལས་ཀྱང་སྒྲུང་རིང་འབྲི་མཁན་སྲིད་མཐའ་ཙམ་ཡིན་པ་ནི་ད་དུང་བོད་ཀྱི་སྤྱི་ཚོགས་ལ་བོད་ཀྱི་རྩོམ་རིག་མཁོ་ཡི་མེད་པའི་རྐྱེན་ཡིན་པས་སློབ་མ་དང་བུད་མེད་ཚོའི་གྲས་ན་བརྩམས་སྒྲུང་འབྲི་མཁན་མང་པོ་མ་བྱུང་བ་རེད།
དྲི་བ། སྒྲུང་རིང་དང་། སྒྲུང་འབྲིང་། སྒྲུང་ཐུང་བཅས་ཀྱི་རིང་ཐུང་ལ་ཡིག་འབྲུའི་ཆ་ནས་ལྟ་མཁན་དང་། ནང་དོན་གྱི་ཆ་ནས་ལྟ་མཁན་གཉིས་ཡོད་པས། སྒྲུང་ཐུང་དང་སྒྲུང་འབྲིང་གི་དབྱེ་སྲོལ་ལ་ལྟ་ཚུལ་ཅི་ཡོད།
དྲིས་ལན། སྒྲུང་རིང་དང་། སྒྲུང་འབྲིང་། སྒྲུང་ཐུང་། ད་དུང་སྒྲུང་ཐུང་ཡིག་བརྒྱ་མ་བཅས་ཀྱི་དབྱེ་བ་འདི་རྩོམ་རིག་དཔྱད་བརྗོད་པས་བརྩམས་སྒྲུང(བརྩམས་ཆོས)ལ་དབྱེ་ཞིབ་བྱས་ཏེ་རྩོམ་རིག་གཞུང་ལུགས་ཁྲོད་གཏན་འབེབས་བྱས་པ་ཙམ་ལས་རྩོམ་པ་པོས་འདི་ལ་དམིགས་ཡུལ་བཅངས་ནས་གསར་རྩོམ་ལ་ཚད་བཀག་བྱེད་མི་རུང་། རྩོམ་པ་པོས་སྤྱི་ཚོགས་འཚོ་བའི་བརྗོད་བྱ་འདེམ་སྐབས་བརྗོད་བྱ་འགའ་རེ་སེམས་ལ་འཆར་ཙམ་བྱས་རྗེས་ནུབ་པ་དང་། བརྗོད་བྱ་འགའ་རེ་གཅིག་ལ་གཅིག་འབྲེལ་ཞིང་མུ་བསྐྱངས་ཏེ་གནས་པ། བརྗོད་བྱ་འགའ་སྣ་མང་རྙོག་འཛིང་ལྡན་པ། བརྗོད་བྱ་འགའ་རེ་རྐྱང་པར་གནས་པ་བཅས་ཀྱི་རྒྱུ་རྐྱེན་ལ་བརྟེན་ནས་སྒྲུང་རིང་སྒྲུང་ཐུང་སོགས་བྱུང་བ་ཡིན། འདི་ལྟར་བཤད་ན་ཁྱོད་ཀྱིས་བདག་ནི་སྒྲུང་རིང་སྒྲུང་ཐུང་གི་ཁྱད་པར་བརྗོད་བྱས་འབྱེད་པ་དེའི་རིགས་སུ་གཏོགས་པར་སྙམ་སྲིད་མོད། དེ་ལྟ་མ་ཡིན། སྒྲུང་རིང་སྒྲུང་ཐུང་ཡིག་འབྲུས་འབྱེད་ཅེས་པ་དང་། སྒྲུང་རིང་སྒྲུང་ཐུང་བརྗོད་བྱས་འབྱེད་ཅེས་པ་གཉིས་ནི་རྩོམ་རིག་གཞུང་ལུགས་པ་དང་རྩོམ་པ་པོ་གཉིས་ཀྱི་བར་དུ་གོ་ནོར་བྱུང་བ་ཞིག་རེད། རྩོམ་རིག་གཞུང་ལུགས(དཔྱད་བརྗོད)པས་ཡིག་གྲངས་ལ་བལྟས་ནས་སྒྲུང་རིང་འབྲིང་ཐུང་གསུམ་འབྱེད་པ་ལས་བརྗོད་བྱ་ལ་བལྟས་ནས་སྒྲུང་རིང་སྒྲུང་འབྲིང་སྒྲུང་ཐུང་གསུམ་འབྱེད་མི་ཐུབ། ཡིག་འབྲུ་བརྒྱ་ཡས་མས་ཀྱི་སྒྲུང་ཐུང་ཞིག་ལ་སྒྲུང་རིང་རེད་ཟེར་སྲོལ་མེད་ལ། ཡིག་འབྲུ་སུམ་འབུམ་གྱི་བརྩམས་སྒྲུང་ཞིག་སྒྲུང་ཐུང་རེད་ཟེར་སྲོལ་མེད། རྩོམ་པ་པོས་བརྗོད་བྱ་ལ་བརྟེན་ནས་སྒྲུང་རིང་སྒྲུང་ཐུང་གདམ་དགོས། བརྗོད་བྱ་མུ་འབྲེལ་བ། རྙོག་འཛིང་ཆེ་བ་ཞིག་ཡིག་འབྲུ་བརྒྱས་མཚོན་མི་ཐུབ་ལ། བརྗོད་བྱ་སྣ་གཅིག་གམ་རྐྱང་པ་ཡིག་འབྲུ་སུམ་འབུམ་གྱིས་མཚོན་པའི་དགོས་པ་མེད། གལ་ཏེ་ཡིག་འབྲུ་སུམ་འབུམ་གྱིས་བརྩམས་ཆོས(སྒྲུང་གཏམ)ཤིག་ཡིན་ན། དེའི་བརྗོད་བྱ་རྐྱང་པ་ཞིག་མིན་ཁོ་ཐག་ཡིན་ལ། གལ་ཏེ་བརྗོད་བྱ་སྣ་གཅིག་ལས་མེད་ན་ཡིག་འབྲུ་སུམ་འབུམ་ལོངས་ཐབས་མེད། གནད་འགག་འདིའི་སྟེང་ནས་སྒྲུང་རིང་སྒྲུང་ཐུང་གི་ཁྱད་པར་ལ་བལྟ་དགོས།
དྲི་བ། བོད་ཀྱི་བརྩམས་སྒྲུང་རྙིང་པ་དང་ད་ལྟའི་བརྩམས་སྒྲུང་གསར་པའི་བར་ལ་ཧེ་བག་གང་འདྲ་འདུག
དྲིས་ལན། རྩོམ་པ་པོ་ཟུར་དུ་བུད་ནས་སྤྲོས་བརྗོད་ཀྱི་སྒོ་ནས་གཏམ་རྒྱུད་འཆད་པ་དེ་གནའ་སྒྲུང་གི་ཁྱད་ཆོས་ཡིན་ཞིང་། རྩོམ་པ་པོ་གཏམ་རྒྱུད་ནང་དུ་ཞུགས་ནས་ཟློས་གར་རང་བཞིན་གྱི་གཏམ་རྒྱུད་ཀྱི་འགྲོས་སྐྱོང་བ་ནི་དེང་སྒྲུང་གི་ཁྱད་ཆོས་ཡིན། ཡིན་ནའང་། གནའ་སྒྲུང་ལ་མཚོན་ཐབས་གོང་སྨྲས་དེ་ལས་མ་འདས་མོད། དེང་སྒྲུང་ལ་མཚོན་ན་སྤྲོས་བརྗོད་རང་བཞིན་དང་མངོན་སྣང་རང་བཞིན་གཉིས་ཀའི་མཚོན་ཐབས་སྤྱོད་པ་ཡིན། ཡིན་ནའང་། ཕྱི་མ་ནི་སྔ་མ་ལས་སྒྱུ་རྩལ་གྱི་ཁྱད་ཆོས་མང་པོས་ཕྱུག་པས་དེང་རབས་རྩོམ་པ་པོས་མཚོན་ཐབས་དེ་རྒྱུག་ཆེར་སྤྱོད་དོ། །
དྲི་བ། ད་བར་དུ་རང་ཅག་ལ་མིང་འབོད་སྟངས་གཅིག་གྱུར་ཅིག་མེད་པ་ནི་བརྩམས་སྒྲུང་གི་ལུས་འདི་རེད། ལ་ལས་བརྩམས་སྒྲུང་དང་ལ་ལས་སྒྲུང་གཏམ་དུ་འབོད་ཀྱིན་ཡོད་པས། ཉིད་ཀྱིས་འདིའི་རིགས་ལ་ཇི་ལྟར་བལྟ་བ་ཡིན། ཡང་ན་གང་ཞིག་རྒྱུན་སྤྱོད་བྱས་ན་ལེགས་པར་འདོད།
དྲིས་ལན། སྲོལ་རྒྱུན་ལྟར་ན། བརྩམས་སྒྲུང་ངམ་སྒྲུང་གཏམ་ལ་གཏམ་རྒྱུད་དང་སྒྲུང་། རྟོགས་བརྗོད་ཅེས་ཐ་སྙད་གསུམ་བྱུང་ཡོད། དེ་དག་ངེས་ཚིག་གི་ཆ་ནས་ཁྱད་པར་ཡོད་ཀྱང་། བྱུང་རིམ་བཀོད་འབྲིའི་ཆ་ནས་ཁྱད་པར་མེད། འདི་ལས“རྟོགས་བརྗོད”ནི་ཚིགས་བཅད་ཀྱི་ཕྱོགས་ལ་གཞོལ་ཆེ་ཡང་།《རི་བོང་རྟོགས་བརྗོད་ཀྱི་དྲིས་ལན》དང་།《གཞོན་ནུ་དྲུག་གི་རྟོགས་བརྗོད》སོགས་དེ་ཙམ་ཁོ་ན་མིན། བརྩམས་སྒྲུང་དང་སྒྲུང་གཏམ་གང་ཡིན་ཡང་གསར་བྱུང་ཐ་སྙད་ལས་སྲོལ་རྒྱུན་ཐ་སྙད་མིན་པས་དེ་གཉིས་ལ་རང་རང་གི་ཁྱད་ཆོས་ལྟར་བྱུང་རབས་དང་སྤྱོད་ཡུན་ལ་སྔ་ཕྱི་ཡོད། རྩོམ་རིག་གསར་པ་འདི་བོད་དུ་ཐོག་མར་དར་བའི་དུས་སུ་བོད་ཀྱི་དུས་དེབ་དང་ཚགས་པར་གྱིས་བརྩམས་སྒྲུང་ཞེས་པའི་ཐ་སྙད་འདི་ཁོ་ན་སྤྱོད། འདི་ནི་བོད་དུ《གེ་སར་སྒྲུང》དང《མཆིལ་པའི་སྒྲུང》《མ་སང་གི་སྒྲུང》《མི་རོ་རྩེ་སྒྲུང》སོགས་རྩོམ་པ་པོ་མི་གསལ་བའི་ཁྱད་ཆོས་ལ་བརྟེན་ནས་བརྩམས་སྒྲུང་ཞེས་ཐ་སྙད་འདི་བཏགས། དེ་ཡང་ཡིན་མོད། ཕྱིས་སུ་ཨ་མདོ་མཚོ་སྔོན་ཕྱོགས་ནས་ཐ་སྙད་འདི་ལ་སྐྱོན་འཛུགས་པའི(མ་བརྩམས་པའི་སྒྲུང་མེད)སྣང་ཚུལ་བྱུང་ཞིང་། 《སྦྲང་ཆར》གྱིས་སྲོལ་རྒྱུན་གྱི“སྒྲུང་གཏམ”ཞེས་སྤྱད། དེས་ན་བརྩམས་སྒྲུང་ནི་ལྟོས་འཇོག་གིས་སྤྱོད་ཡུན་ཐུང་། འོན་ཀྱང་། རིང་བ་ཡོན་ཏན་དང་ཐུང་བ་སྐྱོན་ཡིན་པར་མ་ངེས་ཏེ། ཐ་སྙད་འདི་གཉིས་ཀྱི་གྲུབ་ཚུལ་ལ་བལྟས་ན། “བརྩམས་སྒྲུང”ནི་སྒྲུང་དང་། གཏམ་རྒྱུད། རྟོགས་བརྗོད་གསུམ་ལས“སྒྲུང”ཁོ་ནའི་ཐ་སྙད་འདི་ལ་བརྟེན་ཡོད་པས་ཐ་སྙད་གཞན་གཉིས་ཀྱི་ཁྱད་ཆོས་དོར་ཡོད་པ་དང་།“བརྩམས་སྒྲུང”སྒྲུང་གི་ཁྱད་ཆོས་བླངས་ཡོད་པར་མ་ཟད། གཏམ་རྒྱུད་ཀྱི་ཁྱད་ཆོས་ཀྱང་བླངས་ཡོད། དེའི་ཐ་སྙད་གྲུབ་སྟངས་ཀྱི་ཆ་ནས་བལྟས་ན“བརྩམས་སྒྲུང”ལ་ཁྱད་ཆོས་ཅིག་ཤོས་ཀྱིས་ཕྱུག་ཡོད། དེ་ཡང་ཡིན་མོད། “སྒྲུང་གཏམ”ཞེས་པའི་མིང་འདི་བོད་དུ小说མ་དར་བའི་ཡང་སྔོན་ནས་སྤྱོད་སྲོལ་ཡང་ཡོད། སྤྱིར་གསར་བྱུང་དངོས་པོ་ལ་མིང་གདགས་པ་དཀའ་ཞིང་། རྒྱུ་མཚན་དུ་མས་བཏགས་ཀྱང་ཆགས་པ་དཀའ། གལ་སྲིད་ཆགས་ཟིན་ན་དགོས་གལ་ཆེན་པོ་མེད་ན་བསྐྱར་བཅོས་བྱ་དགོས་དོན་ཡང་མེད། “བརྩམས་སྒྲུང”དང“སྒྲུང་གཏམ”གང་ཞིག་ཡིན་ཡང་མིང་དེ་ཆགས་ཟིན་ན་བསྐྱར་བཅོས་བྱེད་དོན་མེད་ཅིང་། དོན་གཅིག་ལ་མིང་གཉིས་ཡོད་ཀྱང་མིང་དེ་དོན་དེར་ཁྱབ་མཉམ་དུ་ཆགས་ཟིན་ན་ཅིག་ཤོས་དོར་བའི་དགོས་པ་ཡང་མེད་སྙམ་མོ། །
དྲི་བ། བརྩམས་སྒྲུང་གིས་ཆེས་མངོན་པར་མཚོན་པར་སླ་བ་དེ་གང་ཡིན།
དྲིས་ལན། དྲི་བ་འདིའི་དམིགས་ཡུལ་ངས་གསལ་པོ་ཞིག་མི་ཤེས་མོད། བརྩམས་སྒྲུང་འབྲི་སྐབས་དཀའ་སླའི་རྣམ་གཞག་འབྱེད་རྒྱུ་མེད། (འཕྲོ་མ་པར་ངོས16པར་གཟིགས།)
བརྩམས་སྒྲུང་ཞིག་འགྲུབ་དགོས་ན་དེ་ལ་ཆ་རྐྱེན་མང་པོ་ཞིག་འཛོམས་དགོས། ཐོག་མར་རྩོམ་པ་པོ་ལ་རྩོམ་རིག་གི་སྐད་ཆ་ཕུན་སུམ་ཚོགས་པོ་ཞིག་དགོས། དེ་ནི་རང་འབྱོར་དང་གཞན་འབྱོར་གཉིས་ལས་རང་འབྱོར་ཡིན། རྩོམ་པ་པོས་རྙོག་འཛིང་ཆེ་བའི་སྤྱི་ཚོགས་ཀྱི་ཁྲོད་ནས་འཚོ་བ་དམིགས་བསལ་ཞིག་རྙེད་དགོས། དེ་ནི་གཞན་འབྱོར་ཡིན། འཚོ་བ་དམིགས་བསལ་བ་དེ་རྩོམ་རིག་གི་སྐད་ཆ་སྤྱད་ནས་མཚོན་སྐབས་མཚོན་ཐབས་ལེགས་པོ་ཞིག་སྤྱོད་དགོས་པ་དེ་ནི་སྒྱུ་རྩལ་ཡིན། བརྩམས་སྒྲུང་ལ་ལྷུ་ཚིགས་མང་པོ་ཡོད་ཀྱང་། བརྩམས་སྒྲུང་གི་ལུས་ནི་བྱུང་རིམ་དང་བྱུང་རིམ་ཕྲ་མོ་ཁོ་ནས་གྲུབ་པ་ཡིན་པས་རྩོམ་པ་པོའི་སྟོབས་ཤུགས་ཀྱང་བྱུང་རིམ་དང་བྱུང་རིམ་ཕྲ་མོ་ཇི་ལྟར་འཕལ་སྤྲོད་པའི་སྒྱུ་རྩལ་ཐབས་ལམ་སྟེང་དུ་བཀོལ་དགོས། འདི་དག་རྩོམ་གཞུང་དུ་གསལ་བས་མང་པོ་ལབ་དགོས་དོན་མེད།
དྲི་བ། ད་ལྟའི་བརྩམས་སྒྲུང་གིས་ཁྱེད་ལ་བྱིན་པའི་སྐྱོ་གར་དང་། ཆེས་ཡིད་མི་ཚིམ་པ་ཅི།
དྲིས་ལན། རང་ཅག་གིས་ད་ལྟའི་བར་འབད་བརྩོན་བྱས་པའི་བརྩམས་སྒྲུང་གི་གྲུབ་འབྲས་ལ་སྐྱོ་གར་གྱི་སྒོ་ནས་སྡོམ་ཚིག་བཞག་ན་མ་མཐའ་ཡང་མདུན་ལམ་བརྩམས་སྒྲུང་ལ་བཅོལ་བའི་རྩོམ་མཁན་དེ་དག་གི་འབད་བརྩོན་ལ་བརྩི་བཀུར་ཙམ་ཡང་མ་ཞུས་པས་དེ་ནི་ཤིན་ཏུ་ཐལ་ཆེ་འདུག
ད་ལྟའི་བརྩམས་སྒྲུང་གི་གནས་བབ་འདི་རྒྱ་དང་བསྡུར་ཐབས་མེད་ཀྱང་། རང་རྒྱལ་གྱི་ཡི་གེ་ཡོད་པའི་མི་རིགས་གཞན་བཞི་དང་བསྡུར་ན་ཤིན་ཏུ་ཉམ་ཆུང་བ་ཞིག་ཀྱང་མིན། རྒྱ་ཡིག་གིས་བྲིས་པའི་བོད་ཀྱི་རྩོམ་རིག་ཕུད། བརྩམས་སྒྲུང་དར་ནས་ལོ་ངོ་སུམ་ཅུ་ལྷག་གི་རིང་ལ། བོད་དུ་སྒྲུང་རིང་འབྲིང་ཐུང་གསུམ་སྔོན་གྱི་ལོ་རྒྱུས་ཐོག་བྱུང་མ་མྱོང་། དེ་ནི་གཞུང་ཕྱོགས་ནས་བཤད་པ་ཡིན་པས་དགའ་བ་ཐལ་ཆེ་བའི་རྒྱུ་མེད་མོད། འཕྲེད་ཕྱོགས་ནས་བལྟས་ནའང་། བོད་ཀྱི་བརྩམས་སྒྲུང་དུ་མ་ཞིག་རྒྱ་ཡིག་དང་། སོག་ཡིག དབྱིན་ཇི། ཧྥ་རན་སིའི་ཡི་གེ འཇར་མན་གྱི་ཡི་གེ་སོགས་སུ་བསྒྱུར་ཡོད་པས་གྲུབ་འབྲས་ཡེ་ནས་མེད་པ་ཞིག་ག་ལ་ཡིན། ཡིན་ནའང་། བོད་ཀྱི་བརྩམས་སྒྲུང་དར་ཚུལ་འདི་དཔལ་འབྱོར་གྱི་སྒུལ་ཤུགས་ལ་བརྟེན་པ་མ་ཡིན་པར། སྤྱི་ཚོགས་ཀྱི་ངོས་འཛིན་དང་གཡར་ཁྲལ་ཙམ་ལ་བརྟེན་གྱིན་ཡོད་པས་དེ་ནི་ཤིན་ཏུ་ཉེན་ཆེ་བ་ཞིག་རེད།
དྲི་བ། ད་ལྟའི་རང་ཅག་གི་བརྩམས་སྒྲུང་གསར་པ་རྩོམ་མཁན་དག་ལ་བཤད་འདོད་པའི་སྐད་ཆ་ཅི།
དྲིས་ལན། བརྩམས་སྒྲུང་འབྲི་རྒྱུ་འདི་རྩོམ་ལུས་རིགས་བཞིའི་ཁྲོད་ནས་ཤིན་ཏུ་དཀའ་ཚེགས་ཆེ་བ་ཞིག་ཡིན། གལ་སྲིད་ཁྱོད་ནི་ད་ལྟའི་སྤྱི་ཚོགས་ལ་ཤིན་ཏུ་བྲིན་པའི་ཚོང་མ་བདམས་པར་རྩོམ་འདེམ་མཁན་ཞིག་དང་། དེ་ལས“སྙན་ངག་འབྲི་རྒྱུར་དགའ་ཞིང་བརྩམས་སྒྲུང་འབྲི་རྒྱུར་སྐྲག”པའི་རིགས་དེ་མ་ཡིན་པར་བརྩམས་སྒྲུང་གི་དཀའ་ཚེགས་ལྷུར་ལེན་ཐུབ་མཁན་ཞིག་ཡིན་ན། བརྩམས་སྒྲུང་གི་གནས་འདི་ལས་ཆེས་སླ་བའི་ངང་ཕྱིར་ལྡོག་པར་མི་བྱེད་པ་དེ་གཙོ་བོ་ཡིན། འདི་ནི་སུས་ཀྱང་མ་སྐུལ་རང་གིས་བདམས་པ་དང་། ཡང་ངས་གོང་དུ་སྨྲས་པ་བཞིན་ད་ལྟའི་གསར་རྩོམ་གྱི་གནས་བབ་ནི་སྤྱི་ཚོགས་ཀྱི་ངོས་འཛིན་དང་གཡར་ཁྲལ་ཙམ་ཡིན་པས། ཁྱོད་ལ་དེ་ཉིད་ལས་ཁེ་བཟང་ལྷག་པོ་ཞིག་ཀྱང་ཐོབ་ཏུ་མེད། དེས་ཀྱང་ཁྱོད་ཀྱི་འབད་པ་བརྩམས་སྒྲུང་ལ་གཏོང་བའི་སེམས་ཤུགས་དེ་འཇིག་པར་མ་གྱུར་ན། ད་གཟོད་དཀའ་ཚེགས་ཆེ་བའི་ལས་ཀ་འདིར་གོ་རིམ་ཡོད་པའི་སྒོ་ནས་མི་ཚེ་གང་པོར་འཇུག་དགོས་འདུག བརྩམས་སྒྲུང་འབྲི་མཁན་གྱི་ལས་དང་པོ་བ་རྣམས་ཀྱིས་དང་པོ་བྱིས་པ་གོག་སྟེ་འགྲོ་བ། དེ་ནས་ལངས་ཏེ་འགྲོ་བ། མཐའ་མར་མཆོང་རྒྱུག་བྱེད་པའི་གནས་ལུགས་འདི་ངེས་ན་བཟང་། དེ་ནི་ཁྱོད་ཀྱིས་རྩོམ་རིག་ལ་ངོས་འཛིན་ཡང་དག་ཅིག་བྱེད་མིན་ལ་རག་ལས་པས་དགོས་གལ་ཧ་ཅང་ཆེ། བརྩམས་སྒྲུང་འབྲི་མཁན་ཞིག་ལ་མཚོན་ན། མ་མཐའ་ཡང་བརྩམས་སྒྲུང་ཞེས་པ་ནི་ཅི་འདྲ་ཞིག་ཡིན་པ་དང་། ཅི་ལ་བརྩམས་སྒྲུང་འབྲི་བའི་དགོས་པ་ཙམ་ཤེས་དགོས། དེ་ལྟ་མིན་ན། དེང་སྐབས་ལ་ལ་ཞིག་གིས“ཁོ་བོས་བྲིས་པ་འདི་ད་ལྟའི་མིས་གོ་བ་ལེན་མི་ཐུབ། འདི་ནི་དུས་རབས་རྗེས་མ་ཞིག་གི་སྔོན་དཔག་ཡིན”ལྟ་བུའི་གཏམ་སྨྲ་མཁན་ཡོད། བརྩམས་སྒྲུང་ནི་དུས་དང་འབྲེལ་བས་ཅི་འདྲའི་རླབས་ཆེན་གྱི་རྩོམ་པ་པོ་ཞིག་ཡིན་ཡང་རྒས་རྒྱུ་མེད་པའི་བརྩམས་སྒྲུང་བརྩམས་མི་ཐུབ། གལ་སྲིད་ཁྱོད་ཀྱི་བརྩམས་སྒྲུང་དེ་དུས་རབས་རྗེས་མ་ཞིག་གི་སྔོན་དཔག་ཡིན་སྲིད་ཀྱང་དེ་ལ་ཡ་མཚན་རྒྱུ་ཅི་ཡོད། ཁྱོད་ཀྱིས་ད་ལྟའི་སྤྱི་ཚོགས་ཀྱི་གནས་བབ་ལ་བསམ་གཞིག་བྱས་ཏེ་མ་འོངས་པའི་དུས་སྐབས་ཤིག་གི་མིའི་འཚོ་བ་སྔོན་སྟོན་བྱས་པ་རེད། དེ་ནི་ཁྱོད་ལ་སྐྱེས་སྟོབས་ཀྱི་ཤེས་རབ་མངའ་བས་ཧ་ཅང་ལེགས་མོད། ཁྱོད་ཀྱི་བརྩམས་སྒྲུང་དེ་ཡང་བརྩམས་སྒྲུང་གཞན་དག་དང་འདྲ་བར་མ་འོངས་དུས་སྐབས་དེ་ཉིད་ནས་འོད་ཟེར་ལམ་ཙམ་འཕྲོས་རྗེས་རྒས་འགྲོ། མདོར་བསྡུས་ན་མ་འོངས་པའི་དུས་སྐབས་ཤིག་གི་མི་ལ་ཞབས་འདེགས་ཞུ་བ་ཙམ་རེད། གཅིག་གིས་ད་ལྟ་བ་ལ་ཞབས་འདེགས་ཞུ་བ་དང་ཅིག་ཤོས་ཀྱིས་མ་འོངས་ལ་ཞབས་འདེགས་ཞུ་བ་གཉིས་ཀྱི་མཆོག་དམན་ཇི་ལྟར་འབྱེད། འདི་ནི་ཁྱོད་ཀྱི་བརྩམས་སྒྲུང་དེ་ཁྱོད་ཀྱི་ལུང་བསྟན་དང་མཐུན་ངེས་ཡིན་པའི་ཆ་ནས་སྨྲས་ཀྱི། གལ་སྲིད་དེ་ལས་ལྡོག་སྟེ་ཁྱོད་ཀྱི་བརྩམས་ཆོས་ཀྱི་ཕྱག་མོ་དེ་ཐིག་པོ་མ་བྱུང་ན་རྩོམ་རིག་ལ་རྫུན་ཆེན་པོ་སྨྲས་པ་མ་ཡིན་ནམ། ལོ་ཆུང་ཚོའི་གྲས་སུ་འདི་འདྲ་སྨྲ་མཁན་ཡོད་པས་ངས་བྱུང་རྒྱལ་དུ་སྨྲས་པ་ལ་དགོངས་པ་མི་ཚོམས་པར་ཞུ།
དྲི་བ། རྒན་ཁྱེད་རང་བརྩམས་སྒྲུང་གི་ལམ་འདིར་འཇུག་དགོས་དོན་ཅི། ཡང་ན་དེས་ཁྱོད་ཀྱི་འཚོ་བ་ལ་རམ་འདེགས་ཅི་ཞིག་ཐོབ་ཡོད།
དྲིས་ལན། རྩོམ་རིག་གཞུང་ལུགས་སུ།“རྩོམ་རིག་ནི་སེམས་ཁམས་ཐད་ཀར་སྟོན་པའི་སྐད་ཆའི་སྒྱུ་རྩལ་ཞིག་ཡིན”ཟེར་སྲོལ་ཡོད། དེས་ན་རྩོམ་རིག་ལ་དགའ་མཁན་རྣམས་ལ་སེམས་ཁམས་ཀྱི་མེ་ལོང་ལ་བལྟ་བའི་དམིགས་བསལ་གྱི་ཁྱད་ཆོས་ཡོད་པ་རྟོགས་ཐུབ། ང་ལ་ཁྱད་ཆོས་དམིགས་བསལ་དེ་འདྲ་ཡོད་པ་རང་ལ་ཆ་མ་འཚལ་མོད། གང་ལྟར་ང་རང་བརྩམས་སྒྲུང་ལ་འཇུག་དོན་དེ་སྤྱི་ལོ1989ལོའི་ཟླ4ཚེས12ཉིན་ཕ་ཡུལ་འབའ་གཞུང་ནས་དམིགས་བསལ་དོན་རྐྱེན་ཞིག་ལ་བརྟེན་ནས་བྱུང་བ་ཡིན། དེའི་དོན་ངས་སྔོན་ཆད《མཚོ་སྔོན་བོད་ཡིག་གསར་འགྱུར》དུ《གསར་རྩོམ་ཐད་ཀྱི་མྱོང་ཚོར》ཞིག་བྲིས་ཤིང་། མཚོ་སྔོན་བོད་ཡིག་གསར་འགྱུར་ཁང་གིས་བསྒྲིགས་པའི《ནགས་ཀློང་ཁུ་བྱུག་འདུས་གནས》ཞེས་པར་གསལ་བས་བསྐྱར་བཟློས་མི་བྱ།
དྲི་བ། ཁྱེད་ལ་ཤུགས་རྐྱེན་ཆེ་བའི་བརྩམས་སྒྲུང་གང་དང་ཡང་ན་རང་ཉིད་ཀྱི་བརྩམས་སྒྲུང་འབྲི་སྐབས་མི་འདང་ས་གང་རེད།
དྲིས་ལན། ད་ལྟ་ལོ་གཞོན་ཁྲོད་ན་བརྩམས་སྒྲུང་བཟང་ཙམ་འབྲི་མཁན་ཡང་འགའ་རེ་ཡོད། ངས་གོང་ནས་བརྩམས་སྒྲུང་འབྲི་བ་ནི་ཤིན་ཏུ་དཀའ་ཚེགས་ཆེ་བའི་བྱ་བ་ཞིག་ཡིན་པ་བརྗོད་ཟིན། དཀའ་ཚེགས་ཆེ་བའི་བྱ་བ་འདིའི་ནང་དུ་ཞུགས་ནས་རང་གི་བརྩམས་ཆོས་ཀྱི་ལྷུ་ལག་ལ་བསྲེག་བཅད་བརྡར་གསུམ་བྱས་པ་ཡིན། བརྩམས་ཆོས་ལ་ལ་དཔྱད་བརྗོད་པས་ཐད་ཀར་སྐྱོན་བརྗོད་སུན་འབྱིན་ཡང་བྱས་མྱོང་། དེ་ལས་རང་གི་བརྩམས་ཆོས་ཀྱི་ཞན་ཆའམ་མི་འདང་སའང་མཐོང་ཐུབ། ཡིན་ནའང་། བརྩམས་སྒྲུང་འབྲི་མཁན་ཞིག་ཡིན་ན་དཔྱད་བརྗོད་པས་ཅི་ཟེར་ལ་རྣ་བ་གཏད་ནས་འབྲི་བ་དེ་ཤིན་ཏུ་ནོར་བ་ཡིན། རྒྱུ་མཚན་གཞན་ཞིག་ནི་དཔྱད་བརྗོད་པ་ལ་ལས་བརྩམས་ཆོས་ཀྱི་སྒྲིག་གཞི་ཙམ་ཡང་ཁོང་དུ་ཆུད་མེད་པར་དཔྱད་པ་བཏང་ཡོད། དེ་ཚོའི་ཀུན་སློང་རྣམ་དག་ཅིག་མ་རེད། དེ་ཡང་ཡིན་མོད། འགའ་ཞིག་ནི་དཔྱད་བརྗོད་པས་ཐེར་འདོན་བྱས་པ་སྐྱོན་ཡིན་པར་ངོས་ཟིན་དཀའ་ལ། དཔྱད་བརྗོད་པས་བསྔགས་པ་བརྗོད་པ་ཡོན་ཏན་ཡིན་པའང་རང་ཉིད་ཀྱིས་མི་ཤེས། སྔོན་ཆད་བྲིས་པ་རྣམས་ཚིག་ལ་ཞུན་བརྡར་མ་ཐོན་པ་ད་ལྟ་རྟོགས་ལ། སྒྲིག་གཞི་འོས་འཚམས་མིན་པའང་ཤེས་ཐུབ། དེ་དག་ནི་གསར་རྩོམ་གྱི་ལོ་རྒྱུས་ཀྱིས་བསྐྱེད་པ་ཡིན་པས་རྩོམ་པ་པོ་སུ་ཡང་དེ་ལས་གཞོལ་ཐབས་མེད། རང་ཉིད་དངོས་སུ་གསར་རྩོམ་ལ་འཇུག་སྐབས། རང་ཉིད་ཀྱི་མི་འདང་ས་དང་ཞན་ཆ་ཞེས་པ་བརྗེད་འགྲོ། རྩོམ་བཟང་པོ་ཞིག་འཁྱོངས་མིན་དེ་ཐད་ཀར་ཚོར་བ(灵感)ལ་རག་ལས། ཚོར་བ་རྣོན་པོའི་འོག་ནས་བྲིས་པ་རྣམས་ཅུང་ལེགས་ཤིང་། ཚོར་བ་བཙལ་ཏེ་བྲིས་པ་རྣམས་ཞན། དེའི་ཕྱིར་ངས་རང་གི་མི་འདང་ས་བཙལ་མི་ཐུབ། གལ་ཏེ་བཙལ་ཐུབ་ཅིང་དེ་ཡོ་བསྲང་བྱེད་ཐུབ་རྒྱུ་ན་རྩོམ་ལེགས་པོ་རྐྱང་རྐྱང་མི་འབྲི་བར་མོ་འདེབས་པ་དང་རྒྱན་འཇོག་པ་ལྟ་བུའི་རྩོམ་ཅི་ལ་འབྲི།
དྲི་བ། རྒན་ལགས་ཀྱིས་མ་འོངས་བོད་ཀྱི་བརྩམས་སྒྲུང་གསར་པའི་ཁ་ཕྱོགས་དེ་ལམ་གང་ཞིག་ལ་སོང་ན་འོས་པར་འདོད། འདི་ལ་ལྟ་ཚུལ་ཞིག་ལབ་རྗེས་བཅར་འདྲི་མཇུག་རྫོགས་ན་ཅི་འདྲ།
དྲིས་ལན། ངོ་མ་མི་ཤེས། མཛོད་འགྲེལ་ལས། “མ་འོངས་པ་རྟོགས་པར་མི་ནུས་ཏེ། མ་འོངས་པ་ལ་གོ་རིམ་མེད་པའི་ཕྱིར”ཞེས་གསུངས་ཡོད། དེ་བས་མ་འོངས་པའི་བརྩམས་སྒྲུང་གི་ཁ་ཕྱོགས་མ་འོངས་པའི་བོད་ཀྱི་སྤྱི་ཚོགས་ཀྱི་གནས་བབ་དང་བསྟུན་པ་ལས་མ་འོངས་ལུང་བསྟན་གྱིས་གསུང་ཐབས་མེད་སྙམ། ཡིན་ནའང་། ད་ལྟའི་བརྩམས་སྒྲུང་གི་རྨང་གཞི་སྟེང་ནས་མ་འོངས་པའི་བརྩམས་སྒྲུང་ལ་ཁ་ཕྱོགས་སྟོན་པ་ནི་རྩོམ་རིག་དར་འཕེལ་གྱི་ཆོས་ཉིད་ཅིག་ཡིན་སྲིད་པས། ང་ཚོས་མ་འོངས་པ་ལ་བསམ་བློ་གཏོང་དགོས་ཀྱང་། དུས་གསུམ་ལས་ཆེས་གཙོ་བོར་གྱུར་པ་ནི་ད་ལྟ་བ་ཡིན་པས་ང་ཚོས་ད་ལྟ་བ་དམ་འཛིན་བྱེད་རྒྱུ་འདི་གཙོ་བོ་ཞིག་ཅི་ལ་མིན། དེ་བས་ངའི་བསམ་པར་ང་ཚོས་བརྩམས་སྒྲུང་སྤྱི་ལ་ཁྱབ་པའི་ཞིབ་འབྲི་དང་བྱུང་རིམ་ནས་མགོ་རྩོམ་པ་དང་། བྱུང་རིམ་དང་ཞིབ་འབྲི་དེ་ད་ལྟའི་སྤྱི་སྟོན་པའི་མེ་ལོང་ཞིག་ཡིན་པ་དང་། དེ་ལྟར་བརྩམས་པའི་བརྩམས་སྒྲུང་དེས་ད་ལྟའི་འཚོ་བ་ལ་རམ་འདེགས་བྱེད་ཐུབ་ན། མ་འོངས་བོད་ཀྱི་བརྩམས་སྒྲུང་གསར་པ་ལ་ཁ་ཕྱོགས་ཤིག་ངེས་པར་ཡོད་སྙམ། །
རྩོམ་སྒྲིག་པ། མཁའ་མཚོ་སྐྱིད།

robotstxt: allowed

filter: keep


text:
སྲིད་ཚབ་མཆོག་ནས་ཨ་སྒོར་ས་ཡ་གཅིག་དང་ཕྱེད་ཀ་དེར་ནང་ཁུལ་གན་ཡིག་བཞག་ཡོད་ཀྱང་ནང་ཁུལ་ཡིག་ཆ་དེ་ནང་ཁུལ་དུ་འཇོག་མ་ཐུབ་པར་བརྟེན་ཐེངས་འདིའི་ཟིང་འཁྲུག་བྱུང་བ་ཡིན་སྐོར་གསུངས་སོང་།
ཉེ་ཆར་བཀའ་ཤག་ནས་ཨ་རིའི་སྐུ་ཚབ་དོན་གཅོད་འཕོ་འགྱུར་བཏང་བ་དང་འབྲེལ་ཏེ། སྤྱི་ཚོགས་ནང་ཨ་རིའི་བོད་ཀྱི་ཐེབས་རྩ་ཁང་གི་ཨ་སྒོར་ས་ཡ་ ༡།༥ དེ་བུ་ལོན་ཡིན་མིན་གྱི་གླེང་སློང་སྣ་ཚོགས་ཤིག་བྱུང་དང་འབྱུང་གི་ཡོད་སྟབས། ཁ་སང་ཨ་རིའི་བོད་ཀྱི་ཐེབས་རྩ་ཁང་གིས་ཨ་སྒོར་ས་ཡ་ ༡།༥ གནད་དོན་སྐོར་ལ་གསལ་བཤད་ཅིག་གནང་འདུག
གསལ་བཤད་དེའི་མཇུག་ཏུ། བོད་མིའི་སྒྲིག་འཛུགས་ནས་བུན་དངུལ་ཡིག་ཆའི་འབྲུ་དོན་རྩ་འཛིན་དང་། བོད་ཀྱི་ཐེབས་རྩ་དང་བོད་མིའི་སྒྲིག་འཛུགས་གཉིས་ཀྱི་འབྲེལ་ལམ་མུ་མཐུད་ཕན་ཚུན་བརྩི་མཐོང་དང་། གཅིག་ཕན་གཅིག་གྲོགས་བྱུང་ཚེ། བོད་ཀྱི་ཐེབས་རྩའི་འགན་འཛིན་ལྷན་ཚོགས་ནས་འབྱུང་འགྱུར་དུས་སྐབས་རན་པ་ཞིག་ལ་བུན་ལོན་རོགས་དངུལ་དུ་ག་བསྒྱུར་ཞུ་ཐུབ་པའི་རེ་འདུན་ལ་མུ་མཐུད་བསམ་ཞིབ་ཞུ་བཞིན་ཡོད། ཅེས་བརྗོད་འདུག
དེ་རིང་འདི་གའི་གསར་འགོད་པས་སྲིད་ཚབ་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་ལ་ཨ་རིའི་བོད་ཀྱི་ཐེབས་རྩའི་གསལ་བཤད་སྐོར་ལ་བཀའ་འདྲི་ཞུས་པར་ཁོང་གིས། གནད་དོན་དེ་ལ་ཕྱོགས་གཉིས་ནས་ལྟ་དགོས་པ་དང་། བོད་ཀྱི་ཐེབས་རྩའི་ངོས་ནས་ཡུལ་ཁྲིམས་དང་། དངུལ་དང་འབྲེལ་བའི་ཡིག་ཆ་ཁག་ལ་བསྟུན་དགོས་ཡོད་སྟབས། ཨ་སྒོར་ས་ཡ་༡།༥ དེ་གནས་སྐབས་རིང་བུ་ལོན་དང་དེ་ནས་རིམ་བཞིན་གནང་སྦྱིན་དུ་བསྒྱུར་རྒྱུ་དེ་བོད་ཀྱི་ཐེབས་རྩ་ཁོ་རང་ཚོའི་འགྲོ་སྟངས་དེ་རེད། འོན་ཀྱང་། ད་ལྟ་སྤྱི་ཚོགས་ནང་གླེང་གཞིར་གྱུར་བའི་བུ་ལོན་ཡིན་མིན་ཐད། ང་ཚོར་གནང་སྦྱིན་རང་ཡིན་པ་ལས་བུ་ལོན་ཆགས་མེད་ཅེས་ཞུ་རྒྱུ་ཡིན། དངུལ་རྩིས་དང་འབྲེལ་བའི་བརྒྱུད་རིམ་ཚང་མ་བོད་ཀྱི་ཐེབས་ནས་གོ་སྒྲིག་བྱས་ཏེ། ང་ཚོས་ཕན་ཚུན་དབར་ནང་ཁུལ་གན་ཡིག་བཞག་ཡོད་ཀྱང་། ནང་ཁུལ་ཡིག་ཆ་དེ་ནང་ཁུལ་དུ་འཇོག་མ་ཐུབ་པར་བརྟེན་ཐེངས་འདིའི་ཟིང་འཁྲུག་བྱུང་བ་རེད། བོད་ཀྱི་ཐེབས་རྩ་ཁྲིམས་དང་བསྟུན་དགོས་ཡོད་སྟབས། ཁོ་རང་ཚོའི་གསུངས་བ་དེར་ཁག་ཡོད་པ་མ་རེད། འོན་ཀྱང་། ང་ཚོས་བོད་ཀྱི་ཐེབས་རྩ་ལྷན་དུ་ནང་ཁུལ་སྐད་ཆ་བཤད་ཡོད་པ་དེ་རྩ་འཛིན་བྱེད་ཀྱི་ཡོད་ལ། ནང་གི་སྐད་ཆ་དེ་ང་ཚོ་ནང་ཁུལ་དབར་ཕན་ཚུན་ཡིད་ཆེས་བྱས་ཏེ་གཏན་འཁེལ་བྱུང་བ་ཞིག་ཡིན་ལ། བོད་ཀྱི་ཐེབས་རྩའི་འགྲོ་ལུགས་བརྒྱུད་རིམ་དེ་ཁོ་རང་ཚོའི་བྱེད་སྒོ་དབྱིན་སྐད་དུ་(Business)ཡི་བཟོ་ལྟ་འདྲ་མིན་འགྲོ་བསམ་གྱི་འདུག ཅེས་གསུངས་སོང་།
ཡང་བོད་ཀྱི་ཐེབས་རྩའི་ལོ་འཁོར་རྩིས་ཁྲའི་ནང་དངུལ་དེ་བུ་ལོན་རྩིས་ཡོད་པའི་སྐོར་ལ་ཁོང་གིས། བོད་ཀྱི་ཐེབས་རྩའི་རྩིས་ཁྲའི་ནང་དངུལ་དེ་བུན་ལོན་གྱི་དངུལ་བྱས་ནས་འགྲོ་ཡི་ཡོད་པར་ང་ཚོར་བྱེད་ཐབས་གང་ཡང་མེད་ཀྱང་། ང་ཚོས་ནང་ཁུལ་སྐད་ཆ་བཤད་དེ་བོད་ཀྱི་ཐེབས་རྩ་ནས་དངུལ་དེ་ང་ཚོར་སྤྲད་པ་མ་ཟད། དངུལ་དེར་ང་ཚོའི་དབར་བཀའ་མོལ་མང་པོ་བྱུང་སྟེ་སྤྲོད་དགོས་པའི་གནས་སྟངས་བྱུང་ཡོད། དེར་བརྟེན། ང་ཚོར་གནང་སྦྱིན་རང་གི་ངོ་བོ་ཆགས་ཡོད། དེ་མིན་ང་ཚོས་འགྲོ་གྲོན་ཆེན་པོ་བཏང་སྟེ་ཁང་པ་ཉོ་མི་སྲིད་ལ། རྣམ་པ་ཚོས་མཁྱེན་གསལ་ལྟར། ཁང་པ་ཉོ་བྱེད་ཀྱི་དངུལ་དེའི་ཕྱེད་ཀ་དགའ་ལྡན་ཕོ་བྲང་ནས་གསོལ་རས་གནང་བ་རེད། གལ་སྲིད་དངུལ་དེའི་ཕྱེད་ཀ་ལ་དཀའ་ངལ་ཡོད་ཚེ་ཕྱེད་ཀ་གཞན་དེ་ལའང་དཀའ་ངལ་འཕྲད་ཀྱི་ཡོད། དེར་བརྟེན། ང་ཚོས་ནང་གི་སྐད་ཆ་དེ་ནང་ལ་བཞག་སྟེ་བོད་ཀྱི་ཐེབས་རྩ་དང་ལྷན་དུ་བཀའ་མོལ་འབྲེལ་ལམ་སྔར་རྒྱུན་བཞིན་ཡོད་པ་ལྟར་བཀལ་མོལ་བྱུང་བ་དང་། བོད་ཀྱི་ཐེབས་རྩའི་ངོས་ནས་དགོངས་པ་ཆེར་བཞེས་ཀྱིས་སྐུ་ཚབ་དོན་གཅོད་ཁང་དེ་རྒྱལ་ས་ཝ་ཤིན་ཊོན་ཌི་སིར་ཡོད་དགོས་པ་གལ་གནད་མཐོང་སྟེ། བོད་ཁང་དང་། དོན་གཅོད་ཁང་། དེ་བཞིན། བོད་ཀྱི་ཐེབས་རྩ་ཚང་མས་མོས་མཐུན་བྱུང་ཐོག་གཅིག་གིས་གཅིག་ལ་རོགས་རམ་བྱས་པ་རེད། ཅེས་སོགས་གསུངས་སོང་།
གསར་འགོད་པ། སྐལ་བཟང་སྦྱིན་པ།


text:
མཚོ་སྔོན་ཞིང་ཆེན་སྲིད་གཞུང་དྲ་བའི་འཕྲིན། ཉེ་སྔོན། ཞིང་ཆེན་ཆུ་བེད་ཐིན་དང་ཞིང་ཆེན་འཕེལ་རྒྱས་བཅོས་བསྒྱུར་ཨུ་ཡོན་ལྷན་ཁང་། ཞིང་ཆེན་དམངས་སྲིད་ཐིན། ཞིང་ཆེན་ཞིང་ཕྱུགས་ཐིན། ཞིང་ཆེན་བཟོ་ཚོང་ཅུའུ་བཅས་ཀྱིས་མཉམ་འབྲེལ་གྱིས《རོང་འབྲོག་པའི་ཆུ་སྤྱོད་མཉམ་ལས་གསར་སྐྲུན་འཕེལ་རྒྱས་ལ་རོགས་སྐྱོར་བྱེད་པའི་ཐད་ཀྱི་ལག་བསྟར་བསམ་འཆར》དཔར་འགྲེམས་བྱས། རོང་འབྲོག་པའི་ཆུ་སྤྱོད་མཉམ་ལས་རྩ་འཛུགས་སྐྱེད་སྲིང་བྱས་ཏེ་རོང་འབྲོག་པའི་ཆུ་སྤྱོད་མཉམ་ལས་རྩ་འཛུགས་སྣ་མང་ཅན་དང་གསར་སྐྲུན་འཕེལ་རྒྱས་ལ་སྣེ་ཁྲིད་ནས་རང་སྟེང་གི་འཕེལ་རྒྱས་ནུས་པ་མཐོ་རུ་བཏང་། རྣམ་པ་ཆུང་བའི་ཆུ་བེད་བཟོ་སྐྲུན་ཅུང་ལེགས་པའི་སྒོ་ནས་འཁོར་སྐྱོད་བྱེད་པར་སྐུལ་འདེད་བྱས་ཏེ་བཟོ་སྐྲུན་གྲུབ་འབྲས་རྒྱུན་མཐུད་ཀྱིས་འདོན་སྤེལ་བྱས།
《བསམ་འཆར》ནང་དོན་ལ་བསྡོམས་པས་ལེའུ་ལྔ་དང་དོན་ཚན་བཅོ་བརྒྱད་ཡོད། དེའི་ནང་དུ་རང་ཞིང་གི་རོང་འབྲོག་པའི་ཆུ་སྤྱོད་མཉམ་ལས་རྩ་འཛུགས་གསར་སྐྲུན་འཕེལ་རྒྱས་ཀྱི་མཛུབ་སྟོན་བསམ་བློ། སྤྱིའི་དམིགས་འབེན་དང་གཞི་རྩའི་རྩ་དོན་གསལ་བོར་བསྟན་ཡོད། ནུས་པ་འཐུས་ཚང་དང་འཕེལ་རྒྱས་མ་དཔེ་གསར་སྐྲུན ། ཞབས་ཞུའི་རྒྱ་ཁྱོན་རྒྱ་ཆེར་གཏོང་བ། དུད་ཁྱིམ་ཆེ་བའི་སྣེ་ཁྲིད་བྱེད་པར་མཛུབ་སྟོན་བྱེད་པ་བཅས་ཕྱོགས་བཞི་ནས་གསར་སྐྲུན་འཕེལ་རྒྱས་ཀྱི་བྱེད་ཐབས་བཏོན། རྩ་འཛུགས་བྱེད་ཐབས་གསལ་བོ་བྱེད་པ་དང་ཁྲིམས་ལྟར་ཐོ་འགོད། དོ་དམ་སྒྲིག་གཞི་འཐུས་ཚང་དུ་གཏོང་བ་བཅས་ཕྱོགས་གསུམ་ནས་རྩ་འཛུགས་འཛུགས་སྐྲུན་ཚད་ལྡན་དུ་གཏོང་བའི་བླང་བྱ་བཏོན། ལས་གཞི་མགོ་རྩོམ་བཀོད་སྒྲིག་དང་ཕྱོགས་ཡོངས་ནས་ནང་ཞུགས་བྱེད་པར་ཁྲིད་སྟོན་བྱེད་པ། དོ་དམ་སྲུང་སྐྱོབ་གསལ་བོ་བྱེད་པ། དོ་དམ་སྲུང་སྐྱོབ་ཀྱི་གྲོན་དངུལ་དོན་འཁྱོལ་བྱེད་པ། ནུས་པ་འཛུགས་སྐྲུན་ཇེ་དྲག་ཏུ་གཏོང་བ་བཅས་ཕྱོགས་ལྔ་ནས་རོགས་སྐྱོར་གྱི་ལམ་བུ་བཙུགས་ཡོད་པ་གསལ་བོ་བསྟན་ཡོད།
རྟོག་ཞིབ་བསྡོམས་རྩིས་ལྟར་ན། རང་ཞིང་ལ་ད་ལྟ་རོང་འབྲོག་པའི་ཆུ་སྤྱོད་མཐུན་ཚོགས256ཡོད་ལ་སོ་སོར་ཞིང་ཆེན་ཡོངས་ཀྱི་གྲོང་ཁྱེར(ཁུལ)6དང་རྫོང(གྲོང་ཁྱེར)28ན་ཡོད། ཞིང་ཁྱིམ་དུ་ཞུགས་ཚད་མི་ཁྲི172.22ཡོད་ལ་དོ་དམ་བྱེད་པའི་ཞིང་ཆུ་གཏོང་སའི་རྒྱ་ཁྱོན་སྤྱི་ཆིང་ཁྲི9.83ཡོད། རོང་འབྲོག་པའི་ཆུ་སྤྱོད་མཐུན་ཚོགས་བཟོ་སྐྲུན་དོ་དམ་ཁྲོད་ཞུགས་པ་བརྒྱུད་བཟོ་སྐྲུན་གྱི་བདག་དབང་ཡོང་རྫོགས་གསལ་བོ་བྱས། བཀོལ་སྤྱོད་བདག་དབང་དང་དོ་དམ་སྲུང་སྐྱོབ་ཀྱི་དབང་ཆ་དོན་འཁྱོལ་བྱས་ཏེ་ཆུ་བེད་བཟོ་སྐྲུན་ཆུང་བའི་དོ་དམ་གྱི་ཞན་ཆའི་གནད་དོན་ཐག་གཅོད་བྱས་ཏེ་བཟོ་སྐྲུན་དོ་དམ་ཇེ་དྲག་ཏུ་བཏང་། ཞིང་སའི་ཆུ་སྤྱོད་འགལ་ཟླ་ཇེ་ཉུང་དང་ཞིང་བའི་ཡོང་འབབ་ཇེ་མང་ལ་སོང་སྟེ་ཞིང་བའི་འཚོ་བའི་ཆ་རྐྱེན་ཇེ་ལེགས་སུ་ཕྱིན། སྤྱི་ཚོགས་ཀྱི་རིགས་སོ་སོ་དང་ལྷག་པར་ཏུ་རྒྱ་ཆའི་ཞིང་བ་ཞིང་སྡེའི་ཆུ་བེད་བཟོ་སྐྲུན་ཆུང་བ་འཛུགས་སྐྲུན་དང་དོ་དམ་ཁྲོད་ཞུགས་པའི་ཧུར་བརྩོན་རང་བཞིན་ལ་ཅུང་ལེགས་པའི་སྒོ་ནས་ལེགས་སྒྲིག་བྱས།
《བསམ་འཆར》ལས་བསྟན་དོན། 2020ལོར་ཐོན་དུས་རོང་འབྲོག་པའི་ཆུ་སྤྱོད་མཉམ་ལས་རྩ་འཛུགས་དོ་དམ་དང་དོ་དམ་ཁྲོད་ཞུགས་པའི་ཞིང་སྡེའི་འབྲོག་ཁུལ་གཅིག་བསྡུས་ཀྱིས་ཆུ་འདོན་མི་གྲངས་དང་ཞིང་ཆུ་གཏོང་སའི་རྒྱ་ཁྱོན་གྱི་བསྡུར་ཚད་ཆ་སྙོམས་ཀྱིས70ལས་%མི་དམའ་བར་བརྩོན་ལེན་བྱེད་དགོས། 2025ལོར་ཐོན་དུས་རོང་འབྲོག་པའི་ཆུ་སྤྱོད་མཉམ་ལས་རྩ་འཛུགས་ཀྱི་རྒྱ་ཁྱོན་མངོན་གསལ་གྱིས་ཇེ་ཆེ་དང་འཁོར་སྐྱོད་སྔར་ལས་ཚད་ལྡན་དུ་བཏང་སྟེ། དོ་དམ་དང་ཡང་ན་དོ་དམ་ཁྲོད་ཞུགས་པའི་གཅིག་བསྡུས་ཆུ་འདོན་མི་གྲངས་དང་ཞིང་ཆུ་གཏོང་སའི་རྒྱ་ཁྱོན་གྱི་བསྡུར་ཚད་ཆ་སྙོམས་ཀྱིས80%ཡན་ལ་སླེབས་པར་བརྩོན་ལེན་བྱེད་དགོས་ཞེས་བསྟན་ཡོད།
ལོ་ཙཱ་བ། ལྷ་ཆེན་རྒྱལ།


text:
༢༠༡༥ལོའི་ཟླ་༢པའི་ཚེས་༢༦ཉིན། འཇར་མན་གྱི་རྩོམ་རིག་དཔྱད་བརྗོད་པའི་སྡེ་ཡི་ཁྱུ་མཆོག་ཧྥུ་རེ་ཚི•ཡོ་ཨ་ཧེམ•ཝ་དྷ་ཚི་(F.J.Raddatz)མཆོག་སི་ཝེ་ཙིར་ལན་ཊིའི་གྲོང་ཁྱེར་ཟོ་རེ་ཁི(Zurich)ནས་ལྕེབས་ཏེ་འཇིག་རྟེན་འདི་དང་གཏན་དུ་གྱེས། དེའི་ཕྱི་ཉིན་ནི་ཁོང་གི་ཆེས་མཐའ་མའི་བརྩམས་དེབ་འགྲེམ་སྤེལ་བྱེད་པའི་ཉིན་མོ་དང་འཁེལ་འདུག ཝ་དྷ་ཚིས་དེ་སྔ་འཇར་མན་གྱི་ཤེས་ཡོན་པའི་སྡེའི་ཚངས་ཐིག་ལྟ་བུའི་《དུས་བབ་བདུན་དེབ》གྱི་ཟུར་དེབ་ལོ་ངོ་བཅུ་ཕྲག་གི་རིང་ལ་བསྐྱངས་ཤིང་། དེས་འཇར་མན་གྱི་སྤྱི་ཚོགས་སུ་འབར་མདེལ་གས་པ་ལྟ་བུའི་གསར་འགྱུར་དག་ཡང་ནས་ཡང་དུ་སྤེལ་མྱོང་བར་མ་ཟད། རྩོམ་མཁན་གསར་བ་རབས་འགའ་ཞིག་ཀྱང་ཀུན་གྱི་མཐོང་ལམ་དུ་དྲངས་མྱོང་།
དེའང་འཇར་མན་གྱི་རྩོམ་རིག་དཔྱད་བརྗོད་པ་ཝ་དྷ་ཚིས་༡༩༨༣ལོའི་གནམ་གང་ནི་མཚན་མོ་ནི་ཕོར་ཐི་གྷལ་ནས་བསྐྱལ་བ་རེད། མཚན་མོ་དེར་ཁོང་དེ་གའི་ཁྱིམ་ཚང་ཞིག་ནས་བཟི་སྟེ་ར་རོ་བར་གྱུར་བའི་ཁར། ཁོང་གིས་ཁྱིམ་ཚང་དེའི་བདག་པོར“ཁྱོད་ཀྱིས་འཕོང་ཚོས་རྐུབ་སྟེགས་ལ་བཞག་སྟེ་ད་དུང་དེབ་ཅིག་ཕྲིས་མ་གཏོགས་དུས་ནམ་ཡང་ཆབ་སྲིད་ཀྱི་ཁ་གཡང་འགའ་ཞིག་གི་ཕྱོགས་སུ་དམིགས་པ་གཏད་དེ་དཀའ་ལས་མྱོང་བར་མི་འོས་སོ”ཞེས་དྲག་དུ་སྤྱོས། ཁྱིམ་ཚང་དེའི་བདག་པོ་ནི་རྗེས་སུ་ནོ་པེལ་གྱི་རྩོམ་རིག་བྱ་དགའ་ཐོབ་པའི་རྩོམ་པ་པོ་གྷུན་ཐར•གྷ་ར་སེ(Günter Grass)རེད།
ལོ་དེར། གྷ་ར་སེས《ཧྥ་ལུན་ཊིར》[flounder ཉ་ཞིག་གི་མིང་སྟེ། དབྱིབས་ལེབ་མོ་ཆུང་བ་ཅན་ཞིག་གོ]ཞེས་པའི་དེབ་ཅིག་བརྩམས་པའི་རྗེས་སུ་ཅི་ཡང་མ་བྲིས་པར་མ་ཟད། ནུས་ཤུགས་ཡོད་རྒུ་བཏོན་ཏེ་འཇར་མན་གྱི་སྤྱི་ཚོགས་དམངས་གཙོ་སྐྱིད་སྡུག་གི་སྲིད་ཀྱི་འདེམས་རྩོད་ལ་རོགས་པ་བྱས། རྗེས་སུ་གྷ་ར་སེས《འདས་དོན་གྱི་རེག་ཟིག》ཏུ་“ཕྱི་ཉིན་གྱི་ཞོགས་པར། ངས་རྩོམ་ཤོག་གྲངས་གཅིག་ཙམ་བྲིས་ཏེ་ཝ་དྷ་ཚི་ལ་བསྟན་ཏེ། ཁྱོད་ཀྱིས་ང་ལ་སྤྱོས་ནས་བབ་ཕེབས་སུ་མི་མཇུག་པས་ད་ནི་འདིར་ལྟོས་ཤིག་ཅེས་སྨྲས་པ་ཡིན”ཞེས་བྲིས་འདུག ཏག་ཏག་དེ་ནི་གྷ་ར་སེའི་རྩོམ་དེབ་གསར་བའི་ཤོག་གྲངས་དང་པོ་ཡིན་འདུག
ཝ་དྷ་ཚི(གཡོན)དང་གྷ་ར་སེ་གཉིས་ཀྱིས་མཉམ་དུ་གསོལ་ཚིགས་ལ་རོལ་བ།
《འདས་དོན་གྱི་རེག་ཟིག》ལས་དོན་དེ་གླེང་བ་ནི་གྷ་ར་སེས་དོན་དུ་ཀུན་གྱིས་ཤེས་ས་ནས་རྩོམ་རིག་དཔྱད་བརྗོད་པ་ཝ་དྷ་ཚི་ལ་གུས་འདུད་ཞུས་པ་རེད། དེ་ལྟར་ཁོང་གཉིས་ཀྱི་མཛའ་བརྩེའི་རྒྱུན་དེ་ཝ་དྷ་ཚིའི་མི་ཚེའི་དྲན་ཐོ་པར་དུ་སྐྲུན་པའི་བར་དུ་བསྐྱངས་ཡོད། འོན་ཀྱང་གྷ་ར་སེས་ཁོའི་ལོ་མང་པོ་རང་གི་གྲོགས་པོ་དེས་མི་ཚེའི་དྲན་ཐོ་རུ་ཁོ་གཉིས་ཀྱི་གསང་བ་མང་པོ་ཞིག་བསྲུངས་མེད་པར་ཅི་བཞིན་དུ་བྲིས་འདུག་པར་སྙམ་པ་དང་། དེ་ལ་བརྟེན་ནས་བགྲེས་པོ་དེ་གཉིས་བར་ལ་རྩོད་པ་ཤོར་ཅིང་། མཐར་ཕན་ཚུན་བར་འགྲོ་འོང་མེད་པར་གྱུར་ཏེ་སོ་སོར་གྱེས།
དེའང་འཇར་མན་གྱི་དེང་གི་རྩོམ་རིག་དཔྱད་བརྗོད་པའི་སྡེ་རུ། ཁྱུ་མཆོག་ལྟ་བའི་མཁས་དབང་གཉིས་ཡོད་ལ། གཅིག་ནི《ཧྥ་རན་ཁི་ཧྥུར་ཐྲིའི་དུས་ཐོག་ཚགས་ཤོག》[ ཚགས་ཤོག་འདིའི་མིང་ཆ་ཚང་ལ་Frankfurter Allgemeine Zeitungཟེར་ཅིང་བསྡུས་མིང་དུ་FAZཟེར] གི་ཟུར་དེབ་རྩོམ་སྒྲིག་པ་མར་སེལ•ཝ་ཤེ•ཝ་ནེ་ཚུ་ཁེ(Marcel Reich-Ranicki)སྟེ། ཡོངས་གྲགས་སུ“རྩོམ་རིག་དཔྱད་བརྗོད་ཀྱི་བླ་ཆེན”དུ་འབོད་པ་དེ་ཡིན་ལ། གཞན་དེ་ནི་ཝ་དྷ་ཚི་ཡིན་ནོ།།
གོང་དུ་གླེང་བ་བཞིན་ཝ་དྷ་ཚིས《དུས་བབ་བདུན་དེབ》ཀྱི་ཟུར་དེབ་བསྐྱངས་ཏེ་རྩོམ་པ་པོ་གསར་བ་མང་པོ་སྐྱེད་སྲིང་བྱས་ཤིང་དེའི་སྐོར་ལ་ཁོང་རང་ཉིད་ཀྱིས་ཀྱང“ཁོ་བོ་ནི་མཆོང་སྟེགས་ཞིག་དང་གཉིས་སུ་མ་མཆིས་ཏེ། གཞོན་ནུ་མང་པོ་ཞིག་རྩོམ་རིག་གི་སྡིངས་ཆར་འཇུག་པར་རོགས་པ་མང་པོ་བྱས་མྱོང”ཞེས་གསུང་ཡོད།
“པེར་ལེན་གྱི་ལྕགས་རི”མ་ཞིག་པའི་བགྲང་བྱ་ཉི་ཤུའི་སྔོན་དུ། ཝ་དྷ་ཚི་ནི་འཇར་མན་ནུབ་མའི་ཆ་སྙོམས་རིང་ལུགས་དང་། གཡོན་ལྷུང་རང་དབང་རིང་ལུགས་ཀྱི་རིག་གཞུང་བའི་སྡེ་ནས་གྲགས་པ་འབར། དེ་ནི་སྐབས་དེར་ཁོང་དང་འབྱོར་ལྡན་མ་ལྕམ་ཧིན་ཁུར་གྱི་བར་དུ་མཛའ་བརྩེ་ཟབ་མོ་ཡོད་པ་དང་། ཁོང་ནི་ཚགས་ཤོག་གི་རྩོམ་སྒྲིག་པ་ཙམ་མ་ཟད་གསར་འགྱུར་འགོད་མཁན་དང་དཔེ་དེབ་པར་སྐྲུན་པ་ཞིག་ཡིན་པ། ཁོང་ཨ་རག་ཤམ་ཕེན་རྩ་ཆེན་དང་རྟེན་འབྲེལ་གྱི་མཛད་སྒོ་ཆེན་པོར་དགའ་བ། དེ་མིན་ཁོང་གི་སྨྱུ་གུས་རྣག་ཐོག་གཙགས་འཁེལ་གྱིས་སྐབས་དོན་སྣ་ཚོགས་ཚགས་ཤོག་ཏུ་བྲིས་པར་རག་ལས་ཡོད། དེ་བཞིན་རྩོམ་རིག་དཔྱད་བརྗོད་ཀྱི་ཕྱོགས་ནས་ཀྱང་། ཁོང་གིས་སྒུལ་དུ་མེད་པའི་རང་ཚུགས་མངོན་པར་བྱས། དེང་འདིར། འཇར་མན་རྩོམ་རིག་གི་སྡེའི་རྩོད་གཞི་ཅན་གྱི་སྐྱེས་བུ་དེ་རི་ཞིག་གཟིམས་ཁྲི་མཐའ་ཅན་དུ་གྱུར་མོད། དེས་ཤེས་ཡོན་པ་རྣམས་ཀྱི་སེམས་སུ་ཕངས་པ་དང་བསམ་པར་བྱ་བ་མང་པོ་ཞིག་བཞག་འདུག
པིར་ལེན་ཤར་མ་ནས་པིར་ལེན་ནུབ་མར་བཙན་བྱོལ་བྱས་པ།
ཝ་དྷ་ཚི་ནི་༡༩༣༡ལོར་པིར་ལེན་ནས་སྐུ་འཁྲུངས། ཁོང་འཇིག་རྟེན་མི་ཡུལ་དུ་བཙས་པ་དང་ལྷན་ཅིག་ཁོང་གི་མ་ཡུམ་གྱི་སྐུ་ཚེའི་འཕེན་པའང་རྫོགས་པ་རེད། ཁོང་གིས་མི་ཚེའི་དྲན་ཐོ་རུ “མོ་ནི་ཕ་རི་སིའི་སྐྱེས་མ་ཞིག་ཡིན་ལ། མི་ཚང་ཕྱུག་པོ་ཞིག་གི་བུ་མོ་ཡིན་ཞིང་། རྗེས་སུ་མི་གཞན་གྱིས་ཁོ་བོར་མོ་ནི་ཤིན་ཏུ་མཛེས་པ་དང་། ཞི་ཞིང་དུལ་བ། རྟ་ཞོན་པར་དགའ་ལ། རྒྱས་སྤྲོས་ཆེན་པོས་ཡུལ་ལུང་སྣ་ཚོགས་འགྲིམ་པར་དགའ་བོ་ཡོད་པའི་སྐོར་བཤད་བྱུང”ཞེས་བྲིས་འདུག མ་ཡུམ་གྱི་ཤུལ་དངོས་ཀྱི་སྐོར་ནས་ཁོང་གི་དྲན་པའི་ནང་དུ་མ་བརྗེད་གསལ་ལེར་ཡོད་པ་ཞིག་ནི། ཁོང་ལོ་བདུན་བརྒྱད་ཙམ་ཡིན་དུས། ལྐོག་ཏུ་གོས་སྒམ་གྱི་ཁ་ཕྱེ་ཚེ་མོའི་གྱོན་པ་ཞིག་རྙེད་ཅིང་ཁོས་དེ་ཉིད་རང་གི་ལུས་ལ་ཨེ་འཚམ་བལྟས། དེ་ནི་མཚན་མོའི་ཤོམ་གོས(evening dress)ཤིག་ཡིན་པ་དང་། དམར་སེར་གྱི་འདབས་ཤམ་ས་ལ་འདྲུད་ཅིང་། སྟེང་དུ་དར་གོས་སེར་བོ་དྲུབས་པར་བྱས་ཡོད། ཤོམ་གོས་དེ་མིན་དེ་གར་ད་དུང་སྣེ་མོ་ཤིན་ཏུ་ཕྲ་བའི་ལྷམ་རྟིང་མཐོ་ཡང་ཞིང་བདེ་བ་ཞིག་ཡོད་ལ། དེའི་ངོས་སུ་མིས་བཟོས་ཕ་ལམ་གྱི་ཕྲ་བཏབ་པས་འོད་ལམ་མེར་བཀྲ་བ་རེད།
ཝ་དྷ་ཚིས་མི་ཚེའི་དྲན་ཐོ་རུ་ཁོང་གི་ཡབ་ཀྱི་སྐོར་ཡང་བྲིས་ཡོད། དོན་དུ་དེ་ནི་ཁོང་གི་ཡབ་ངོ་མ་མ་ཡིན་པར་ན་ཙིའི་སྲིད་གཞུང་ནས་ལས་བྱོལ་བྱས་པའི་མི་ཞིག་ཡིན། ཁོང་གི་ཡབ་མིང་འཛིན་པའི་སྐྱེ་བོ་དེས་ཁོང་ལོ་ངོ་བཅུ་གཅིག་ཡིན་དུས་ཁོང་གི་མ་ཡར་ལ་ལུས་འབྲེལ་བྱས་ཤིང་། དེ་བཞིན་ཁོང་ཡང་མཚན་མཐུན་གྱི་འབྲེལ་བ་བཙུགས་ཏེ་གཉིས་དགའི་བདེ་བ་ཐོབ་པའི་ཕྱོགས་སུ་བྲིད་འདུག དེ་ལྟར་ཁོང་གིས་རང་གི་གསང་བ་མ་ལུས་ཀུན་ལ་ཤེས་སུ་བཅུག་པ་རེད། ཁོང་གིས་ད་དུང་རང་ཉིད་ནི་མཚན་མཐུན་པ་ཞིག་ཡིན་པ་ཀུན་གྱིས་མདུན་ནས་ཁས་བླངས་ཡོད། དེ་མིན། ཁོང་ལ་བུད་མེད་དང་ལྷན་ཅིག་འཚོ་བ་བསྐྱལ་བའི་མྱོང་བའང་ཡོད་པས་དོན་དུ་ཁོང་ནི་མཚན་མ་གཉིས་ཀར་འཇུག་པ་ཞིག་ཡིན་ནོ།།
ཆུང་དུས་ནས་ཡུམ་གྱི་བརྩེ་བ་མ་ཐོབ་པའི་ཁར། ཕ་ཡར་གྱིས་མི་དགེ་བའི་ཕྱོགས་སུ་བྲིད། གཞོན་ནུའི་དུས་སུ་དམག་འཁྲུག་གི་རྐྱེན་པས་པོར་ལེན་གྱི་ཆག་རོ་དང་། བཀྲེས་སྐོམ་གྱི་ཁྲོད་ནས་ནར་སོན་པས་ཁོང་གིས་རང་ལ་འཚོ་ཚིས་ཡག་པོ་ཡོང་བ་དང་མདུན་ལམ་ལེགས་པོ་འཐོབ་པའམ་འཇར་མན་མི་རིགས་ཧྲིལ་བོ་བསྐྱར་དུ་དར་ཆེད་དཀའ་བ་ཆེན་པོས་ངལ་རྩོལ་མི་བྱེད་ཀ་མེད་བྱུང་ཡོད།
དེ་ལྟ་ནའང་། གཞོན་པའི་དུས་ཀྱི་དཀའ་ངལ་གྱི་མཐུ་ལས་ཁོང་གིས་དུས་ཚོད་མང་པོ་སློབ་གཉེར་གྱི་ཕྱོགས་སུ་བཀོལ། པིར་ལེན་གྱི་ཧོམ་བྷོལ་ཐི་སློབ་ཆེན(Humboldt)ནས་ཁོང་གིས་འཇར་མན་གྱི་རྩོམ་རིག་དང་། ལོ་རྒྱུས། ཟློས་གར་གྱི་གཞུང་། སྒྱུ་རྩལ་གྱི་ལོ་རྒྱུས། ཨ་རིའི་རྩོམ་རིག་སོགས་ཆེད་ལས་སྣ་ཚོགས་སྦྱངས།
ཝ་དྷ་ཚིས་ཧོམ་བྷོམ་ཐི་སློབ་ཆེན་ནས་སློབ་གཉེར་བྱེད་དུས།
༡༩༥༤ལོ་སྟེ། ཁོང་དགུང་ལོ་༢༣གྱི་དུས་སུ། ཁོང་གིས་ཧོམ་བྷོལ་ཐི་སློབ་ཆེན་ནས་མཚན་ཉིད་རིག་པའི་འབུམ་རམས་པའི་བསླབ་གནས་བཞེས། སློབ་མཐར་ཕྱིན་རྗེས། ཁོང་གིས་འཇར་མན་ཤར་མའི་རྒྱལ་ཁབ་པར་སྐྲུན་སྡེ་ཁག་གི“འཛམ་གླིང་དང་མི་རིགས་རྩོམ་སྒྲིག་ཁང”ཟེར་བ་ནས་འཛམ་གླིང་རྩོམ་རིག་ཚན་ཁག་གི་གཙོ་སྒྲིག་པ་བྱས། ཡིན་ནའང་། ཁོང་གིས་འཇར་མན་ཤར་མའི་སྲིད་གཞུང་གི་བསམ་འདུན་རྣམས་སྲུང་རྩི་མི་བྱེད་པས་ཁོང་ནི་ཟི་ཐ་སིར(Stasi)འབོད་པའི་རྒྱལ་ཁབ་བདེ་སྲུང་ཁང་གི་ལྟ་རྟོག་དང་ཉེས་ཆད་གཅོད་ཡུལ་དུ་གྱུར་ཡོད། ༡༩༥༨ལོའི་ཉིན་ག་ག་མོར། ཟི་ཐ་སི་བདེ་སྲུང་ཁང་གི་མི་སྣས་ཁོང་གི་ལས་ཀ་སྒྲུབ་སའི་དཔེ་སྐྲུན་ཁང་གི་ཁང་བརྩེགས་ཀྱི་ནང་ནས་ཁོང་འཇུ་རྩིས་བྱེད་སྐབས། ཁོང་མགྱོགས་པོར་ལྟག་སྒོ་ནས་བྲོས་པ་དང་། མཐར་ས་འོག་མེ་འཁོར་ལ་བསྡད་དེ་པིར་ལེན་ནུབ་མར་སོང་། རྗེས་སུ་ཁོང་གིས་དེའི་སྐོར་ལ། “དེ་དུས་ང་རང་ཕོ་ལོ་༢༧ཡིན་ལ། འགྲོ་དུས་ནུབ་ལྭ་ཆ་ཚང་ཞིག་དང་། ལྷམ་ཆ་གཅིག སྒྲོག་གུ་ཆེ་ཞིང་ཀོ་བའི་སྐེད་འཆིང་སྦོམ་པོ་ཅན་གྱི་དགུན་ལྭ་ཞིག ཚི་ལེན་གཉིས་དང་འཇར་མན་ནུབ་མའི་མར་ཁི་༣༠༠བཅས་ལས་ཅི་ཡང་ཁྱེར་མེད། སྐབས་དེར་ང་ལ་འཇར་མན་ཤར་མ་ན་ལས་གནས་ཡོད་ཅིང་། དེའི་རྒྱུན་ཡང་མུ་མཐུད་དུ་བསྐྱང་ཆོག་པར་འདོད་མོད་འོན་ཀྱང་དེ་བསྐྱུར་ནས་བཙན་བྱོལ་གྱི་ལམ་དུ་མི་ཞུགས་ཀ་མེད་བྱུང་། དེ་དག་ཐམས་ཅད་འཇིག་རྟེན་བྱེད་པོས་སྟེས་དབང་དུ་བཀོད་སྒྲིག་བྱས་པ་ལས་མ་འདས”ཞེས་བྲིས་འདུག
དེ་ལྟ་ནའང་འཇིག་རྟེན་བྱེད་པོས་ཝ་དྷ་ཚི་ལ་གཟིགས་སྐྱོང་གནང་བ་འདྲ་སྟེ། ༡༩༦༠ལོ་ནས་བཟུང་། ཁོང་གིས་འཇར་མན་ནུབ་མའི་གྲོང་ཁྱེར་ཧན་བྷིར་ཀིར[གྲོང་ཁྱེར་འདི་ནི་འཇར་མན་གྱི་གྲོང་ཁྱེར་གཉིས་པ་ཡིན་པ་དང་། སྲིད་འཛིན་ས་ཁོངས་ཀྱི་རིམ་པ་ནི་མངའ་སྡེ་ཞིག་དང་མཉམ། མིང་ཆ་ཚང་ལ་Freie und Hansestadt Hamburgཟེར]ནས་ཝོ་འོལ་ཐི(Rowohlt)ཞེས་པའི་རྩོམ་སྒྲིག་ཁང་གི་སྒྲིག་གཙོ་གཞོན་པའི་འགན་བཞེས། དུས་སྐབས་དེར། རྩོམ་སྒྲིག་ཁང་དེ་ཉིད་དར་རྒྱས་ཀྱི་རྩེ་མོར་སོན་སྒང་ཡིན། འཇར་མན་གྱི་ཉེ་བའི་རིག་གནས་ལོ་རྒྱུས་སུ། རྩོམ་སྒྲིག་ཁང་དེ་ཉིད་ཟོལ་ཁམ(Suhlkamp)དཔེ་སྐྲུན་ཁང་དང་ལྷན་ཅིག་མཉམ་པོར་འགྲན་རྩོད་བྱེད་བཞིན་ཡོང་བ་ཡིན་པས། དཔེ་སྐྲུན་གྱི་སྡེ་རུ་སྒྲུན་དུ་མེད་པའི་བྱེད་ནུས་ཆེན་པོ་ཐོན་ཡོད། ཏག་ཏག་དཔེ་སྐྲུན་ཁང་དེའི་ཁྱད་ཆོས་མངོན་པར་གསལ་བའི་ཕྱི་ཤོག་དམར་པོ་ཅན་གྱི་དེབ་དག་གིས་དུས་རབས་དེའི་ལོ་རབས་དྲུག་ཅུ་བའི་ཆབ་སྲིད་ཀྱི་འཕེལ་ཕྱོགས་མཚོན་པ་རེད།
ལོ་རབས་དྲུག་ཅུ་བའི་ནང་དུ། ཝ་དྷ་ཚིས་རྩོམ་པ་པོ་གསར་བ་མང་པོའི་བརྩམས་དེབ་པར་དུ་བསྐྲུན་ཅིང་། ཁོ་ཚོའི་ཁྲོད་དུ། ཧན་བྷིར་ཀིར་གྱི་རྩོམ་པ་པོ་ཧོ་བྷིར་ཁྲི་ཧྥེ་ཊ(Hubert Fichte)དང་། སྙན་ངག་པ་ཕེ་ཐུར་ཝོམ་ཁལ་ཧྥུ། (Peter Rühmkorf) གྷི་ཟི་ལ་ཨེ་ཟི་ན། (Gisela Elsner) ཝོལ་ཧྥུ་ཧོས་ཧུ་ཐུ། (Rolf Hochhuth) སྤལ་ཐར་ཁེམ་ཕོ་སི་ཁི། (Walter Kempowski) ཨེལ་ཧྥུ་ཝི་རྡི་ཡལ་ནེ་ཁི(Elfriede Jelinek)སོགས་ཡོད། དེར་མ་ཟད་ཁོང་གིས་ཁོར་ཐི་ཧོ་སི་ཁིས(Kurt Tucholsky)མཆོག་གི་གསུང་འབུམ་ཆ་ཚང་ཕྱོགས་བསྒྲིགས་དང་ཇུས་འགོད་གནང་སྟེ་པར་དུ་བསྐྲུན་ཅིང་། བྷེ་མ་ཝར་སྤྱི་མཐུན་རྒྱལ་ཁབ[Weimarer Republikའདི་ནི་༡༩༡༨ནས་༡༩༣༣གྱི་བར་དུ་སྤྱི་མཐུན་དང་ཁྲིམས་སྲིད་ཀྱི་ལམ་ལུགས་ལ་བརྟེན་ནས་བཙུགས་པའི་འཇར་མན་ལ་གོ་སྟེ། སྐབས་དེའི་རྩ་ཁྲིམས་ནི་བྷེ་མ་ཝར་ནས་གཏན་འབེབས་མཛད་པས་ཕྱིས་སུ་ལོ་རྒྱུས་སྨྲ་བ་རྣམས་ཀྱིས་དེ་ལྟར་བོས་པའོ]སྐབས་ཀྱི་རྩོམ་པ་པོ་དེའི་བརྩམས་ཆོས་འཇར་མན་གྱི་རྩོམ་སྟེགས་སུ་བསྐྱར་དུ་བསུས་པ་རེད། ཝ་དྷ་ཚིས་གདེང་འཇོག་དང་མཚམས་སྦྱོར་བྱས་པའི་དྲིན་གྱིས། ཁོར་ཐི་ཧོ་སི་ཁིས་མཆོག་གི་བརྩམས་ཆོས་འཇར་མན་གྱི་ཁྱིམ་ཚང་རེ་རེའི་དཔེ་ཁྲི་རུ་ཡོད་པར་གྱུར།
༡༩༧༡ལོར། ཝ་དྷ་ཚི་མཆོག་སློབ་ཆེན་དུ་དགེ་རྒན་བྱེད་པའི་ཡིག་ཚད་ལོངས་ཏེ། ཁོང་གིས་སྔ་གཞུག་ཏུ་ཧྥ་རན་སི་དང་ཨ་རི་ནས་རྩོམ་རིག་གི་གདན་ཞུའི་སློབ་དཔོན་བྱས།
《དུས་བབ་བདུན་དེབ》ཀྱི་ཟུར་དེབ་གཙོ་སྐྱོང་གནང་བ།
དེའང་སློབ་གྲྭ་ཆེན་མོ་དང་སློབ་དཔོན་བྱེད་པ་དང་བསྡུར་ན། ཝ་དྷ་ཚི་ནི་གསར་འགྱུར་གྱི་སྨྱན་བྱེད་ནས་ལས་ཀ་སྒྲུབ་པ་ལ་ཡི་རངས་པར་གྱུར། ༡༩༧༧ལོར། ཁོང《དུས་བབ་བདུན་དེབ》ཀྱི་ཁོངས་སུ་ཞུགས་ཏེ་སྒྲིག་གཙོ་གཞོན་པའི་སྟེགས་བུར་བཞུགས་ཤིང་། དེ་ནས་བཟུང་འཇར་མན་རྩོམ་རིག་གི་སྡེར་ཤུགས་རྐྱེན་ཆེས་ཆེ་བའི་དཔྱད་བརྗོད་པ་ཞིག་ཏུ་གྱུར་བར་མ་ཟད། ཀུན་གྱིས་རྩོད་གླེང་གི་མདའ་མོ་འཕེན་སའི་རྩོམ་རིག་ཤན་འབྱེད་པ་ཞིག་ཏུའང་གྱུར། ཏག་ཏག་དུས་སྐབས་དེ་ལ། ཁོང་གི་རྩོམ་རིག་དཔྱད་བརྗོད་ཀྱི་ལས་ཀ་དེ་དར་བའི་རྩེ་མོར་སོན། ཁོང་གིས་བྲིས་པའི་འཇར་མན་གྱི་རིག་གནས་སྐོར་གྱི་གསར་འཕྲིན་མང་པོ་ཞིག་ལ་སྤྱི་ཚོགས་ཡོངས་ཀྱིས་དོ་སྣང་ཆེན་པོ་བྱས། དཔེར་ན་ཁོང་གིས་བྲིས་པའི་འཇར་མན་མཉམ་འབྲེལ་རྒྱལ་ཁབ་ཀྱི་སྲིད་འཛིན་ཁཱར་སི་ཐིན(Carsten)གྱི་སྐོར་དང་། གཡོན་ལྷུང་རྩོམ་པ་པོ་ཕོལ་ཙལ(Paul Zahl)གྱིས་ཉེན་རྟོག་པར་མེ་མདས་བརྒྱབ་རྐྱེན་བཙོན་དུ་བཅུག་རྗེས་ཁོས་བཙོན་ཁང་གི་ཞོགས་ཟས་ཀྱི་བྱ་སྒོང་ལེགས་པོ་མིན་པའི་སྐོར་ལ་འཁང་ར་བྱས་པའི་སྐོར་སོགས་སོ།། དེ་མིན་ཝ་དྷ་ཚི་མཆོག་གིས་ན་ཙི་བའི་དོན་རྐྱེན་གྱི་ནང་དུ་ཚུད་པའི་རྩོམ་པ་པོ་སྟེ། ཨན་ཟི་ཡོང་ནར(Ernst Jünger)སོགས་ཀྱི་སྐོར་ལའང་སྨྱུག་ཁ་ཤུགས་ཆེར་གཏད་མྱོང་།
རྣམ་དཔྱོད་ཆེའང་གཞན་ལ་བརྙས་པ་དང་། ཧམ་པ་ཚ་ཞིང་ངར་ཤུགས་ཆེ་བ། སུ་དང་གང་ལའང་འཛེམ་དོགས་མེད་པ། བག་མེད་ཅིང་རྒྱས་སྤྲོས་ཆེ་བའི་རྐྱེན་གྱིས་སྐབས་དེའི་ཝ་དྷ་ཚི་ནི་ཧན་བྷིར་ཀིར་ཙམ་མ་ཟད་འཇར་མན་ཡོངས་ཀྱི་རིག་གནས་པའི་སྡེ་ནས་སྙན་གྲགས་རྒྱས་ཏེ་ཀུན་གྱི་ཇ་ཁ་ཆང་ཁའི་གླེང་གཞི་གཙོ་བོར་གྱུར། གོ་ཐོས་སུ། ཁོང་གིས《དུས་བབ་བདུན་དེབ》ཀྱི་སྒྲིག་གཙོ་བྱེད་པའི་སྐབས་སུ། ཚགས་པར་བསྒྲིགས་ཚར་རྗེས་ཀྱི་སྔ་དྲོའི་དུས་སུའང་རྩོམ་སྒྲིག་པ་དག་དང་མཉམ་དུ་ཨ་རག་ཤམ་ཕེན་བཏུང་སྟེ་དགའ་སྟོན་ལ་རོལ་བར་གྲགས། དེའང་ཁོང་གིས་བསམ་ན། འཇིག་རྟེན་སྟེང་གི་རྩོམ་རིག་གམ་རིག་གནས་དང་འབྲེལ་བའི་ལས་ཀ་ལེགས་ཤོས་ཤིག་བསྒྲུབས་ཚར་བ་ཡིན་ན། དགའ་བའི་སྟོན་མོར་རོལ་དགོས་པ་ནི་སྨྲོས་མ་དགོས་པ་ཞིག་ཡིན་པ་རེད། ཁོང་གི་དེ་ལྟ་བུའི་ཀུན་གྱི་འགྲོ་ལུགས་དང་མི་མཐུན་པའི་ལས་ཀ་སྒྲུབ་སྟངས་དེ་དག་ནི་ཚོགས་ཤོག་ཁང་དེའི་དབུ་གཙོའི་བློ་ལ་ནི་འབབ་དཀའ་བ་རེད། དེ་ལྟ་ནའང་ཝ་དྷ་ཚིས་གཙོ་སྒྲིག་གནང་བའི《དུས་བབ་བདུན་དེབ》ཀྱི་ཟུར་དེབ་ནི་ལྟ་བའི་རྩལ་རྫོགས་ཤིང་། རྩོད་པའི་གནད་ཟིན་ལ། སྐྱོན་མཚང་དྲུངས་ནས་འབྱིན་པར་བྱེད་པ་ཞིག་ཡིན་པས། རྗེས་སུ་ཁོང་དོན་ཕྲན་ཚེགས་ཤིག་གི་རྐྱེན་པས་ལས་གནས་ནས་ཕྱུང་ནའང་། 《དུས་བབ་བདུན་དེབ》ཀྱི་བགྲང་བྱ་ལྔ་བཅུའི་འཁྲུངས་སྐར་བསུ་སྐབས། ཁོང་ནི་ཚགས་ཤོག་དེའི་ཟུར་དེབ་ཀྱི་གཙོ་སྒྲིག་པ་དག་ལས“ལས་ཀར་ནན་གྱིས་འཇུག་ཅིང་། ལྟ་བ་ཁྱད་མཚར་དང་ལྡན་པ། རང་གཤིས་ཀྱིས་ཕྱུག་ཅིང་རྩོད་པའི་ཟླ་དང་བྲལ་བ་དེ་རེད”ཅེས་གདེང་འཇོག་བྱས་ཡོད།
ཝ་དྷ་ཚིས《དུས་བབ་བདུན་དེབ》རྩོམ་སྒྲིག་ཁང་ནས་ལས་ཀ་སྒྲུབ་སྐབས།
《ཧྥ་རན་ཁི་ཧྥུར་ཐྲིའི་དུས་ཐོག་ཚགས་ཤོག》གི་གཙོ་སྒྲིག་པ་ཟུར་བ་ཧྥུ་རན་ཁི་ཤིར་མ་ཧུ(Frank Schirrmacher)ལགས་ན་རེ། གལ་སྲིད་ཝ་དྷ་ཚེར་འབོད་པའི་སྐྱེས་བུ་དེ་མེད་པ་ཡིན་ན། ཁོ་བོའང་གསར་འགོད་པའི་ལམ་དུ་འཇུག་མི་སྲིད། དེའང་ཁོང་གི་བློ་ནི་དུས་རྟག་པར་ཤེས་རབ་དཔལ་གྱིས་ཕྱུག་པས་ཁོང་གིས་ཐམས་ཅད་འུར་ཆི་ལིར་འཇོག་ཐུབ་པའི་བརྗོད་བྱ་རྙེད་ཐུབ་ལ། གཞན་ཡིད་དབང་མེད་དུ་འགུག་ནུས་པའི་མི་སྣའང་རྙེད་ཐུབ། འཇར་མན་དུ་“རྩོམ་རིག་དཔྱད་བརྗོད་ཀྱི་བླ་ཆེན”དུ་འབོད་པའི་མར་སེལ་ཝ་ཤེ་ཝ་ནེ་ཚུ་ཁེ(Marcel Reich-Ranicki)མཆོག་གིས་ཀྱང་ཝ་དྷ་ཚིའི་དགུང་ལོ་བརྒྱད་ཅུའི་གྱ་སྟོན་གྱི་དུས་སུ། “ཁོང་ནི་ནམ་ཡང་ངེད་ཅག་གི་ཁྲོད་ནས་གཞན་དྲིང་མི་འཇོག་པ་དེ་དང། བྱིངས་དང་མི་འདྲ་བ་དེ་ཡིན་ནོ”ཞེས་བསྔགས་པའི་མེ་ཏོག་གཏོར། ཏག་ཏག་མར་སེལ་ཝ་ཤེ་ཝ་ནེ་ཚུ་ཁེ་ལགས་ནི་དེ་སྔ་ཝ་དྷ་ཚིས《དུས་བབ་བདུན་དེབ》ཏུ་བྲིས་པའི་འཇར་མན་གྱི་བཙན་བྱོལ་རྩོམ་རིག་སྐོར་གྱི་རྩོམ་ལ་དགག་པ་ཚ་ནན་དུ་གཏོང་མཁན་དེ་ཡིན། དེའི་ཕྱིར་གྱ་སྟོན་གྱི་བསྟོད་ཚིག་དེ་བཀླགས་རྗེས་ཝ་དྷ་ཚི་ནི་ཁོང་རང་གི་མིག་ལའང་ཡིད་ཆེས་དཀའ་བར་གྱུར་ནས་རྩོམ་སྒྲིག་ཁང་ལ་ཁ་པར་བཏང་སྟེ་དོན་དེ་བདེན་མིན་རྩད་བཅད་པ་རེད།
༡༩༨༥ལོར། ཝ་དྷ་ཚི་ལགས་ཁོང་རང་གི་སྣང་ངོར་བརྗོད་རིན་མེད་པའི་དོན་ཕྲན་ཚེགས་ཤིག་གི་རྐྱེན་གྱིས《དུས་བབ་བདུན་དེབ》ཀྱིས་ལས་གནས་ནས་སྤྱུགས། དེ་ནི་ཁོང་གིས“ཧྥ་རན་ཁི་ཧྥུར་ཐྲིའི་དེབ་སྟོན” [ལོ་རེ་རེ་བཞིན་འཇར་མན་དུ་སྐོང་འཚོགས་བྱེད་པའི་འཛམ་གླིང་ཡོངས་ཀྱི་དེབ་སྟོན་ཞིག་སྟེ། མིག་སྔར་འཛམ་གླིང་དུ་གཞི་རྒྱ་དང་མཚན་སྙན་ཆེས་ཆེ་བའི་དེབ་སྟོན་དེ་ཡིན་པས་དཔེ་སྐྲུན་པའི་སྡེའི་ཨོ་ལིམ་ཕིག་དུས་སྟོན་དུ་གྲགས]སྐོར་གྱི་རྩོམ་ཡིག་འགངས་ཆེན་ཞིག་ཏུ་བརྟག་དཔྱད་བརྡར་གསུམ་མ་བྱས་པར་སྐྱེ་བོ་གཞན་གྱིས་རྩོམ་པའི་དེད་དཔོན་འོལ་ཧྥུ་གྷང་རྒོད་དྷེ(Wolfgang Goeth)ཡིན་ཁུལ་བྱས་ཏེ་ཤགས་འགྱེད་པའི་ཚུལ་གྱིས་ཧྥ་རན་ཁི་ཧྥུར་ཐྲིའི་མེ་འཁོར་འབབ་ཚིགས་ཀྱི་སྐོར་གླེང་བ་ཞིག་ལུང་དུ་དྲངས་པས་རེད། དོན་དངོས་སུ་འཇར་མན་གྱི་ལྕགས་ལམ་དང་པོ་དེ་༡༨༣༥ལོར་བཟོས་གྲུབ་པ་ཡིན་ལ། སྐབས་དེར་རྒོད་དྷེ་སྐུ་གཤེགས་ནས་ལོ་ངོ་གསུམ་འདས་ཡོད། ཏག་ཏག་ཡོང་ཁུངས་མི་གསལ་བའི་ལུང་ཚིག་དེའི་རྐྱེན་པས་ཝ་དྷ་ཚི་མཆོག་གི་གཙོ་སྒྲིག་པའི་ལས་ཀ་ཤོར་བ་རེད།[མུ་འགོད]


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཟླ5པའི་ཚེས27ཉིན་གསར་འགོད་པས་མགོ་ལོག་བོད་རིགས་རང་སྐྱོང་ཁུལ་རྨ་སྟོད་རྫོང་ནས་རྒྱུས་ལོན་བྱུང་བ་ལྟར་ན། གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་དང་རྨ་ཆུའི་འགོ་ཁུངས་ཀྱི་མཚོ་སྐྱ་རེངས་དང་མཚོ་སྔོ་རེངས། ཨ་གཡུང་གོང་མ་སོགས་རང་བྱུང་སྲུང་སྐྱོབ་ས་ཁུལ་གྱི་སྐྱེ་ཁམས་ཁོར་ཡུག་དང་རང་བྱུང་ཐོན་ཁུངས་ལ་སྲུང་སྐྱོབ་ལེགས་པོ་བྱེད་ཆེད། རྨ་སྟོད་རྫོང་སྲིད་གཞུང་གིས་མཚོ་སྐྱ་རེངས་དང་མཚོ་སྔོ་རེངས། ཨ་གཡུང་གོང་མ་སོགས་རང་བྱུང་སྲུང་སྐྱོབ་ས་ཁུལ་དུ་ཡུལ་སྐོར་བྱེད་སྒོ་སྤེལ་མི་ཆོག་པའི་བརྡ་ཡིག་བཏང་བ་རེད། ཐེངས་འདིའི་བརྡ་ཡིག་གིས་རྨ་ཆུའི་འགོ་ཁུངས་ཀྱི་སྐྱེ་དངོས་སྣ་མང་ཅན་ལ་སྲུང་སྐྱོབ་དང་རི་དྭགས་རྩ་ཆེན་ལ་གནོད་འཚེ་མི་ཐེབས་པ། རྨ་ཆུའི་འགོ་ཁུངས་ཀྱི་སྐྱེ་ཁམས་ཁོར་ཡུག་ལ་སྲུང་སྐྱོབ་ནུས་ལྡན་ཐོབ་པར་ཁག་ཐེག་བྱས་ཡོད།
རྒྱུས་ལོན་ལས་ཤེས་གསལ་ལྟར་ན། ལོ་འདི་དག་གི་རིང་ལ་རྨ་ཆུའི་འགོ་ཁུངས་ཀྱི་སྐྱེ་ཁམས་སྲུང་སྐྱོབ་ལ་གྲུབ་འབྲས་འབུར་ཐོན་བླངས་ཤིང་། དེ་དང་བསྟུན་ནས་མཚོ་སྐྱ་རེངས་དང་མཚོ་སྔོ་རེངས། ཨ་གཡུང་གོང་མ་མཚེའུ་སོགས་ཀྱི་མིང་དང་སྙན་གྲགས་ཡང་རིམ་བཞིན་ཕྱི་རུ་གྲགས་འགོ་ཚུགས་ཤིང་། གཞན་ལ་བཞག་པའི་བག་ཆགས་ཀྱང་མུ་མཐུད་དུ་ཇེ་མཐོར་སོང་བས་ཕྱི་རོལ་ལུས་སྦྱོང་འཚོལ་ཞིབ་ཚོ་ཆུང་དང་། མི་སྒེར་སོགས་ཀྱི་ཚད་མཐོའི་མཐོང་ཆེན་གནང་ཤིང་། ད་ལྟ་འགྲིམ་འགྲུལ་སྟབས་བདེ་ཅན་དུ་གྱུར་ཡོད་པས་རང་འགུལ་གྱིས་མཚོ་སྐྱ་རེངས་དང་མཚོ་སྔོ་རེངས། ཨ་གཡུང་གོང་མ་མཚེའུ་སོགས་རང་བྱུང་སྲུང་སྐྱོབ་ས་ཁུལ་གྱི་ལྟེ་བ་རུ་ལྐོག་འཛུལ་བྱེད་པའི་ཡུལ་སྐོར་པ་ཡང་རིམ་བཞིན་ཇེ་མང་དུ་འགྲོ་བཞིན་ཡོད་ལ། དེས་མཐོ་སྒང་གི་སྐྱེ་ཁམས་ཁོར་ཡུག་ལ་གནོད་འཚེ་ངེས་ཅན་ཐེབས་པ་མ་ཟད། རི་སྐྱེས་སྲོག་ཆགས་ཀྱི་འཚོ་གནས་དང་བདེ་འཇགས་ལ་ཡང་གནོད་འཚེ་ཚབས་ཆེན་བཟོས་ཡོད།
རྒྱུ་རྐྱེན་དེ་དག་གི་དབང་གིས། རྨ་སྟོད་རྫོང་གིས《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རང་བྱུང་སྲུང་སྐྱོབ་ས་ཁུལ་གྱི་སྲོལ་ཡིག》སོགས་གཞིར་བཟུང་ནས་འབྲེལ་ཡོད་སྒྲིག་སྲོལ་དང་ཀྲུང་དབྱང་ཁོར་སྲུང་ལྟ་སྐུལ་ཞིབ་བཤེར་གནད་དོན་སོགས་ཀྱི་བཅོས་སྒྲིག་བསམ་འཆར་ལྟར། རང་བྱུང་སྲུང་སྐྱོབ་ས་ཁུལ་དུ་ཡུལ་སྐོར་བྱེད་སྒོ་སྤེལ་བ་གཏན་འགོག་བྱེད་པའི་བརྡ་ཡིག་བཏང་། བརྡ་ཡིག་དེས་ནང་དུ་བསྟན་དོན། རྨ་སྟོད་རྫོང་གི་མཚོ་སྐྱ་རེངས་དང་མཚོ་སྔོ་རེངས། ཨ་གཡུང་གོང་མ་མཚེའུ་སོགས་རང་བྱུང་སྲུང་སྐྱོབ་ས་ཁུལ་དུ་སྤྱི་ཚོགས་ཚོགས་སྤྱི་དང་ལས་ཁུངས་ཀྱི་རྩ་འཛུགས། མི་སྒེར་སོགས་ཀྱིས་གང་འདོད་དུ་ཡུལ་སྐོར་བྱེད་སྒོ་དང་འཚོལ་ཞིབ་བྱེད་སྒོ་རྦད་དེ་གཏན་འགོག་བྱས་ཤིང་། རང་སྣང་གང་ཤར་གྱིས་རང་བྱུང་སྲུང་སྐྱོབ་ས་ཁུལ་དུ་ཡུལ་སྐོར་བྱེད་སྒོ་སྤེལ་བ་དང་འཚོལ་ཞིབ་སོགས་ཀྱི་བྱེད་སྒོ་སྤེལ་མཁན་ཤེས་རྟོག་བྱུང་ཚེ། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རང་བྱུང་སྲུང་སྐྱོབ་ས་ཁུལ་གྱི་སྲོལ་ཡིག》སོགས་ཀྱི་འབྲེལ་ཡོད་བཅའ་ཁྲིམས་དང་ཁྲིམས་སྲོལ་གཞིར་བཟུང་ནས་ཁྲིམས་ཐག་གཅད་རྒྱུ་ཡིན་ལ། གནད་དོན་ཚབས་ཆེན་ཡིན་ན་འབྲེལ་ཡོད་བཅའ་ཁྲིམས་གཞིར་བཟུང་ནས་ཁྲིམས་འཛིན་སྡེ་ཁག་ལ་སྐྱེལ་བ་དང་ཉེས་ཁྲིམས་འགན་འཁྲི་དང་ལེན་བཅས་བྱེད་དགོས། གཞུང་དོན་གྱི་ཆེད་དུ་མཚོ་སྐྱ་རེངས་དང་མཚོ་སྔོ་རེངས། ཨ་གཡུང་གོང་མ་མཚེའུ་སོགས་རང་བྱུང་སྲུང་སྐྱོབ་ས་ཁུལ་དུ་བྱ་བ་བསྒྲུབ་པ་ལ་ངེས་པར་དུ་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་དོ་དམ་སྡེ་ཁག་དུ་སོང་ནས་འབྲེལ་ཡོད་འགྲོ་ལུགས་ཡིག་ཆ་བསྒྲུབ་རྗེས་ད་བཟོད་གནས་དེར་བྱ་བ་བསྒྲུབ་ཏུ་སོང་ཆོག
དེ་མིན་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་རྨ་ཆུའི་འགོ་ཁུངས་ར་བ་རུ་ད་རུང“མཉམ་འབྲེལ་འགུལ་སྐྱོད། མཉམ་འབྲེལ་སྔོན་འགོག མཉམ་འབྲེལ་རྡུང་རྡེག”བཅས་ཀྱི་སྒྲིག་གཞི་གསར་འཛུགས་བྱས་ཏེ། མཚོ་སྐྱ་རེངས་དང་མཚོ་སྔོ་རེངས། ཨ་གཡུང་གོང་མ་མཚེའུ་སོགས་རང་བྱུང་སྲུང་སྐྱོབ་ས་ཁུལ་དུ་ཡུལ་སྐོར་བྱེད་སྒོ་སྤེལ་བ་གཏན་འགོག་བྱེད་པར་རྩད་གཅོད་ནན་མོ་བྱས་ཡོད། དེའི་རྗེས་ནས་རྨ་ཆུའི་འགོ་ཁུངས་སྤྱི་གླིང་ཁུལ་གྱི་དོ་དམ་ཨུ་ཡོན་ལྷན་ཚོགས་ཀྱིས་ཞིབ་བཤེར་ཆོག་མཆན་ཐོབ་པའི་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་གི་སྤྱི་ཁྱབ་འཆར་འགོད་གཞིར་བཟུང་ནས། སྐྱེ་ཁམས་ཉམས་ཞིབ་དང་ཚན་རིག་ཡོངས་ཁྱབ་སློབ་གསོ་སོགས་བྱེད་སྒོ་སྤེལ་ནས་སྐྱེ་ཁམས་ཁོར་ཡུག་སྲུང་སྐྱོབ་མུ་མཐུད་འཕེལ་རྒྱས་སུ་འགྲོ་བར་སྲུང་སྐྱོབ་བྱས་ཡོད།
ལོ་ཙཱ་བ། ལྷ་དཔལ་སྐྱབས།


text:
རྨ་ཆེན་ས་ཆའི་བོད་མིའི་གནའ་བོའི་སྲོལ་རྒྱུན་དམངས་གླུའི་དྲིལ་སྒྲོག་ཇེ་ཆེར་གཏོང་བ་དང་། དམངས་གླུ་དར་སྤེལ་དང་རྒྱུན་འཛིན། མི་རིགས་མཐུན་སྒྲིལ་ལ་སྐུལ་འདེད་བཅས་བྱ་ཆེད། ཟླ6པའི་ཚེས11ཉིན། རྨ་ཆེན་རྫོང་གིས2018ལོའི་ཨ་མྱེས་རྨ་ཆེན་གངས་རི་རིག་གནས་ཡུལ་སྐོར་དུས་ཆེན་སྐབས་བཞི་པ་དང“མི་རིགས་མཐུན་སྒྲིལ་རྟགས་མའི”དམངས་གླུ་འགྲན་སྡུར་སྤེལ་བ་རེད།
ཐེངས་འདིའི་གནའ་བོའི་བོད་ཀྱི་དམངས་གླུ་འགྲན་སྡུར་ལ་རྨ་ཆེན་རྫོང་གི་དམངས་ཁྲོད་གླུ་བ་གླུ་མ་དང་། དེ་བཞིན་དམངས་གླུ་ལ་དགའ་མཁན་མང་པོས་དགའ་བསུ་དང་གདེང་འཇོག་ཐོབ་ཡོད། རིམ་པ་བཞིན་གྱི་གསལ་འདེམས་བརྒྱུད་དེ། ཤང་དྲུག་དང་གྲོང་བརྡལ་གཉིས་ཀྱི་དམངས་ཁྲོད་ཕུལ་བྱུང་གླུ་བ་གླུ་མ15ཐེངས་འདིའི་དམངས་གླུ་འགྲན་བསྡུར་ནང་ཞུགས་ཤིང་། ཐེངས་འདིའི་འགྲན་བསྡུར་ལ་འདྲ་མཉམ་དང་དྲང་བཞག་ཡོང་བ་དང་། འགྲན་ཞུགས་གླུ་བའི་ཁྱོན་ཡོངས་ཀྱི་ཆུ་ཚད་མཐོར་འདེགས་བཅས་ལ་དམིགས་ཏེ། རྟ་མགྲིན་དང་།སྐལ་དབང་། རྒྱ་རིག ལྷ་ཐར་སོགས་དུས་ཡུན་རིང་བོར་དམངས་གླུའི་ཞིབ་འཇུག་གི་ལས་ཀ་གཉེར་མཁན་མི་སྣ་ཐེངས་འདིའི་འགྲན་སྡུར་གྱི་དཔྱད་འདེམས་པར་གདན་ཞུ་བྱས་པ་རེད།
འགྲན་བསྡུར་ཁྲོད། འགྲན་ཞུགས་པ་དག་གིས་གླུ་ལེན་རེས་བྱེད་སྐབས་ཕན་ཚུན་ལ་བརྩི་འཇོག་དང་འགྲན་སྡུར་གྱི་སྒྲིག་ལམ་བརྩི་སྲུང་སྒོས། བོད་ཀྱི་འཚོ་བ་དངོས་དེ་དམངས་གླུའི་གླུ་སྐད་དང་གླུ་ཚིག་ལ་བརྒྱུས་ནས། རྒྱ་ཆེའི་ལྟད་མོ་བ་ཀུན་ལ་སྙན་ཞིང་འཇེབས་པའི་དམངས་གླུའི་གསོལ་སྟོན་གྱ་ནོམ་པ་ཞིག་བཤམས་པ་རེད། ཛ་དྲག་གི་འགྲན་སྡུར་གོ་རིམ་བརྒྱུད་དེ། རྟ་བོར་ཤང་གི་འགྲན་ཞུགས་གླུ་བ་ཚེ་རིང་དཔའ་ཅོག་ལ་ཐེངས་འདིའི་འགྲན་སྡུར་གྱི་བྱ་དགའ་ཨང་དང་པོ་ཐོབ་པ་དང་། སྡོམ་ཁོག་ཤང་གི་འགྲན་ཞུགས་གླུ་བ་དངོས་གྲུབ་དང་དར་སྐྱིད་གཉིས་ལ་བྱ་དགའ་ཨང་གཉིས་པ་ཐོབ། རྟ་བོར་གྲོང་བརྡལ་གྱི་འགྲན་ཞུགས་གླུ་མ་འཕྲིན་ལས་འཚོ་དང་རྭ་རྒྱ་གྲོང་བརྡལ་གྱི་འགྲན་ཞུགས་གླུ་བ་སྐལ་ལོ། རྫོང་ཁྲིམས་ཁང་གི་འགྲན་ཞུགས་གླུ་བ་འཇིགས་མེད་བསྟན་པ་སོགས་ལ་བྱ་དགའ་ཨང་གསུམ་པ་ཐོབ། རྭ་རྒྱ་གྲོང་བརྡལ་དང་དྭངས་ལག་ཤང་གཉིས་ལ་སོ་སོར་ཕུལ་བྱུང་རྩ་འཛུགས་བྱ་དགའ་དང་རྟིང་སྐུལ་བྱ་དགའ་ཐོབ་པ་རེད།
ཐེངས་འདིའི“མི་རིགས་མཐུན་སྒྲིལ་རྟགས་མའི”དམངས་གླུ་འགྲན་བསྡུར་བདེ་བླག་ངང་སྤེལ་བ་དེས། རྨ་ཆེན་རྫོང་གི་གླུ་བ་གླུ་མ་དག་ལ་སྐད་ངག་སྒྱུ་རྩལ་ངོམ་སྟོན་དང་དམངས་གླུ་རིག་གནས་ཐད་ཀྱི་ཉམས་མྱོང་བརྗེ་རེས་ཀྱི་གར་སྟེགས་ཞིག་བསྐྲུན་པར་མ་ཟད། བོད་ཀྱི་དམངས་གླུའི་དྲིལ་སྒྲོག་བྱེད་ཤུགས་སྔར་བས་ཆེ་རུ་བཏང་བ་དང་། དམངས་གླུ་འཛིན་སྐྱོང་སྤེལ་གསུམ་ཐད་ལ་ནུས་པ་གལ་ཆེན་བཏོན་པ་རེད།
ལོ་ཙཱ་བ། ཀླུ་མོ།


text:
མཚོ་བོད་མཐོ་སྒང་དུ་འཚོ་གནས་བྱེད་བཞིན་པའི་བོད་རིགས་སྤུན་ཟླའི་ངོས་ནས་བཤད་ན། ཇ་ནི་ཉིན་གཅིག་ལའང་ཁ་བྲལ་ཐབས་མེད་པའི་བཏུང་བྱ་ཞིག་ཡིན། མཚོ་བོད་མཐོ་སྒང་དུ་འཚོ་གནས་བྱེད་བཞིན་པའི་བོད་རིགས་རྒན་དར་གཞོན་གསུམ་ཚང་མར་ཇ་བསྲུབས་མ་བཏུང་བའི་གོམས་གཤིས་ཡོད། འོ་ན་ཇ་བསྲུབས་མ་ལ་ཕན་ནུས་གང་འདྲ་ཡོད་ཅེ་ན།གཤམ་ནས་རེ་རེ་བཞིན་བརྗོད་པར་བྱ།
གཅིག ནུས་ཚད་གསབ་སྐོང་།དུས་ཡུན་རིང་པོ་ཞིག་གི་སྔོན་ནས་མཚོ་བོད་མཐོ་སྒང་དུ་འཚོ་གནས་བྱེད་པའི་བོད་མི་རྣམས་ཀྱིས་ཞོགས་པར་ཇ་བསྲུབས་མ་ཕོར་བ་གང་འཐུང་ནས་ལུས་པོའི་ནུས་ཚད་གསབ་སྐོང་བྱེད་པའི་ལུགས་སྲོལ་ཡོད། དེ་ན་རིམ་བཞིན་ཉིན་གསུམ་ལ་ཟ་མ་མེད་ན་ཆོག་མོད། ཉིན་གཅིག་ལ་ཇ་ནི་མེད་མི་རུང་ཞེས་པའི་བཤད་སྲོལ་བྱུང་། ཇ་ལ་ཁཱ་ཧྥེའི་རྒྱུ(咖啡因)མང་པོ་ཡོད་པས་ཇ་འཐུང་ན་རིག་པ་གསལ་པོར་འགྱུར་བའི་ནུས་པ་དང་ལུས་པོར་ནུས་ཚད་གསབ་སྐོང་བྱེད་པའི་ནུས་པ་ལྡན། ད་དུང་ཇ་བསྲུབས་མའི་ནང་གི་སྣུམ་གྱིས་ལས་དོན་དང་སློབ་སྦྱོང་གི་གནོན་ཤུགས་ཇེ་ཡང་དུ་གཏོང་པར་ཕན་ནུས་ཆེ།
གཉིས། ཀླད་པའི་བདེ་ཐང་། ཀུན་གྱིས་ཤེས་གསལ་ལྟར། མིའི་ལོ་ན་ཇེ་མཐོར་ཕྱིན་པ་དང་བསྟུན་ནས། མི་རྣམས་ཀྱི་ཤེས་རྟོགས་ཀྱི་ནུས་པ་རིམ་བཞིན་ཇེ་ཞན་དུ་འགྱུར་བཞིན་ཡོད། བརྗེད་ངེས་ཆེ་བ་དང་སེམས་ཤུགས་གཅིག་སྡུད་བྱེད་དཀའ་བ། ལ་ལར་དེ་ལས་ལྷག་པར་ཀླད་པའི་ནད་དང་ཨ་ཚུ་ཧྥེང་མོ་སོགས་ནད་ལྗི་མོ་བྱུང་བཞིན་མཆིས། བོད་མི་རྣམས་ཀྱིས་དུས་རྒྱུན་དུ་འཐུང་པའི་ཇ་བསྲུབས་མའི་ནང་དུ་དབྱང་འགྱུར་འགོག་པའི་དམིགས་བསལ་གྱི་ནུས་པ་ཡོད་པ་དང་། ནུས་པ་དེས་གོང་ནུས་བཤད་པའི་ནད་དེ་དག་སྔོན་འགོག་བྱེད་ཐུབ།
གསུམ། ཟས་འཇུ་བའི་ནུས་པ་ལེགས་བསྒྱུར་བྱེད་པ། ཟས་འཇུ་པའི་ནུས་པ་ཇེ་ལེགས་སུ་གཏོང་པ་ཞེས་པ་ནི་ཟས་ཀྱི་སྙིང་བཅུད་ཚང་མ་ལུས་པོས་སྡུད་ལེན་བྱེད་ཐུབ་པར་གོ ཇ་བསྲུབས་མས་འཇུ་སྟོབས་ཞན་པའི་ནད་རྟགས་མང་པོ་ལེགས་བཅོས་བྱེད་ཐུབ་སྟེ། དཔེར་ན། འཇུ་སྟོབས་ཞན་པ་དང་གསུས་སྤོས། དེ་མིན་ཕོ་སྐྱུར་གྱི་ཚད་ཇེ་དམའ་རུ་གཏོང་བ་དང་ཕོ་སྐྱུར་བསྐྱར་ལོག་བྱེད་པ་སོགས་ཀྱི་ནད་མང་པོ་ལེགས་བཅོས་བྱེད་ཐུབ། ཞིབ་འཇུག་བྱས་པ་ལྟར་ན། ཇ་བསྲུབས་མས་ད་དུང་ལུས་པོའི་རྙིང་དོར་གསར་ལས་ལའང་སྐུལ་རོགས་བྱེད་ཐུབ།
བཞི། ཚི་ཞག་ཞུ་ཐུབ་པ། ཇ་བསྲུབས་མས་ཚིལ་ཞུ་ཐུབ(减脂)ཅེས་ན་ངོ་མཚར་བར་སྣང་མོད། ཡིན་ནའང་ཞིབ་འཇུག་བྱས་པ་ལྟར་ན། ཇ་བསྲུབས་མས་མིའི་ཡི་ག་ཚོད་འགོག(控制食欲)བྱས་པས། ལུས་པོའི་སྟེང་གི་ཚིལ་མང་པོ་ཞུ་ནས་མིའི་ངེས་པར་དུ་དགོས་པའི་ནུས་ཚད་མཁོ་འདོན་བྱེད་པ་ཡིན། ཇའི་ནང་དུ་ཁཱ་ཧྥེའི་རྒྱུ་ཞེས་པའི་ངར་བསྐྱེད་རྫས་ཤིག་ཡོད་ལ། དེ་ཡིས་སྙིགས་དོར་གསར་ལེན་བྱེད་པར་སྐུལ་རོགས་བྱེད་པས་ལྟོགས་སྣང་ཆེན་པོ་ཡོད་མི་སྲིད། ད་དུང་མར་ནི་སྣུམ་ཁོངས་ཕུན་སུམ་ཚོགས་པའི་ཟས་རིགས་ཤིག་ཡིན་ཏེ། དུས་ཡུན་རིང་པོ་ཞིག་ལ་ལྟོགས་སྣང་མི་འཆར། དེ་བས་ཇ་བསྲུབས་མ་འཐུང་ནས་ཡི་ག་ཚོད་འཛིན་བྱེད་པ་དང་ཚིལ་ཞག་ཞུ་ཞེས་པ་ནི་གནས་ལུགས་མེད་པ་ཞིག་མིན་ནོ།
ལྔ། མཐོ་སྒང་གི་ནད་སྔོན་འགོག ས་བབ་མཐོན་པོར་འཚོ་གནས་བྱེད་པའི་བོད་མི་རྣམས་ཀྱིས་རྒྱུན་ལྡན་གྱི་འཚོ་བའི་གོམས་གཤིས་སྟེང་ནས་མཐོ་སྒང་གི་ནད་རིགས་སྔོན་འགོག་བྱེད་པའི་རིགས་པ་བཏོན། ཇ་བསྲུབས་མ་ནི་མཐོ་སྒང་གི་ནད་ལ་ཕན་པ་ཤིན་ཏུ་ཆེ་པའི་བཏུང་བྱ་ཞིག་ཡིན།
དྲུག པགས་པའི་བདེ་ཐང་ལ་ཕན་པ།དགུན་ཁ་གྲང་ངར་ཆེ་དུས་བོད་མི་རྣམས་ཀྱིས་རང་གི་ཁ་དང་གདོང་ལ་མར་བྱུགས་པའི་སྲོལ་ཡོད། མར་ནི་མཐོ་སྒང་གི་ཆེས་ཕན་ནུས་ཡོད་པའི་གདོད་མིའི་གདོང་པགས་བདག་སྐྱོང་བྱེད་ཐུབ་པའི་ཤ་གསོས་དངོས་རྫས་ཤིག་ཡིན་ལ་ཇ་བསྲུབས་མའི་ནང་དུ་མར་མང་པོ་ཡོད་པས་དེས་ཡང་པགས་པ་བརླན་སྲུང་བྱེད་པར་ཕན་ནུས་ཆེན་པོ་ལྡན།
བདུན། སྙིང་ཁམས་ཀྱི་བདེ་ཐང་ལ་ཕན་པ།མི་མང་པོ་ཞིག་གི་བསམ་པར་མར་མང་པོ་ཟོས་ན་མཁྲིས་རྒྱུ་གཤེར་རྩི(胆固醇)མང་དུ་འགྱུར་བར་འདོད། མཁྲིས་རྒྱུ་གཤེར་རྩི་མང་དུ་གྱུར་ཚེ་སྙིང་ནད་ཕོག་པའི་ཉེན་ཁ་ཆེ། ཡིན་ནའང་བསམ་ཡུལ་ལས་འདས་པ་ཞིག་ལ་ཇ་བསྲུབས་མའི་ནང་དུ་བདེ་ཐང་ཅན་གྱི་སྣུམ་སྐྱུར་ཕལ་པ(亚油酸)མང་པོ་ཡོད་པས། སྣུམ་སྐྱུར་ཕལ་པ་ཡིས་མཁྲིས་རྒྱུ་གཤེར་རྩིའི་ཚད་དམའ་རུ་གཏོང་ཐུབ་པས་སྙིང་ཁམས་ཀྱི་བདེ་ཐང་ལ་གནོད་པ་མེད། མིག་སྔར། ཇ་བསྲུབས་མ་འཐུང་ན་ཐད་ཀར་མིའི་སྙིང་ཁམས་ཀྱི་བདེ་ཐང་ལ་ཕན་པ་ཡོད་པ་ཤེས་རྟོགས་བྱུང་མེད་ཀྱང་། བོད་ཁུལ་དུ་སྙིང་ནད་ཡོད་པའི་མི་གྲངས་དེ་ནུབ་ཕྱོགས་རྒྱལ་ཁབ་དང་བསྡུར་ན་ཧ་ཅང་ཉུང་ཉུང་རེད།
བརྒྱད། གཅིན་སྙིའི་ནད་སྔོན་འགོག ཇ་བསྲུབས་མའི་ནང་གི་ཉིང་མེང་སྐྱུར(柠檬酸)གྱིས་ཁྲག་མངར་གྱི་ཆུ་ཚད་ཚོད་འཛིན་བྱེད་ཐུབ་པས་གཅིན་སྙིའི་ནད་པ་རྣམས་ལའང་ཕན་པ་ཆེ།
དགུ། རིམས་འགོག་ནུས་ཤུགས་ཇེ་མཐོར་གཏོང་པར་ཕན། ཇ་བསྲུབས་མའི་ནང་དུ་དབྱང་འགྱུར་འགོག་རྫས་དང་བདེ་ཐང་ལ་ཕན་པའི་གཞི་རྒྱུ་མང་པོ་ཡོད། གཞི་རྒྱུ་དེ་དག་ཐུན་མོང་གིས་རིམས་ནད་སྔོན་འགོག་གི་ནུས་པ་ཇེ་མཐོར་གཏོང་སྲིད། བོད་ཇ་ནི་སྐོམ་པ་སེལ་བྱེད་ཀྱི་འཐུང་བྱ་ཙམ་མིན་པར། དེ་ནི་བོད་རིགས་ཀྱི་བཟའ་བཏུང་གི་གྲུབ་ཆ་གཙོ་བོ་ཞིག་ཏུ་གྱུར་ཡོད་པ་དང་། བོད་རིགས་ཀྱིས་ཇའི་རིག་གནས་དེ་གདམ་གསེས་དང་སྡུད་ལེན། ཁྱབ་སྤེལ། འཕེལ་རྒྱས་བཅས་ཀྱི་ལམ་བུ་བརྒྱུད་ནས། དེའི་ཕན་ཡོན་ཤེས་རྟོགས་དང་རིན་ཐང་གི་བསམ་ཕྱོགས་སོགས་ལ་མི་རིགས་དང་ས་གནས་ཀྱི་ཁྱད་ཆོས་ཆེན་པོ་ལྡན། །
རྩོམ་སྒྲིག་པ། མཁའ་མཚོ་སྐྱིད།


text: ཝེ་ཐེ་ནམ་དང་ཀྲུང་གོའི་མཛའ་གྲོགས་ཕོ་བྲང་ནི་ཀྲུང་གོ་སྲིད་གཞུང་གིས་ཝེ་ཐེ་ནམ་ལ་སྐྲུན་རོགས་བྱས་པའི་རིག་གནས་ལས་གྲྭ་ཆེ་གྲས་ཀྱི་རྣམ་གྲངས་ཤིག་ཡིན་པ་དང་། ཧ་ནོ་དབྱིའི་ལྷོ་ནུབ་རྒྱུད་ཀྱི་གསར་སྤེལ་ཁུལ་དུ་ཆགས་པར་རྒྱ་ཁྱོན་སྤྱི་ཆིང་3.3ཙམ་ཟིན་ཡོད། ཝེ་ཐེ་ནམ་དང་ཀྲུང་གོའི་མཛའ་གྲོགས་ཕོ་བྲང་སྤྱོད་འགོ་ཚུགས་རྗེས་དེ་ཉིད་ཝེ་ཐེ་ནམ་དུ་མཛད་སྒོ་གཉེར་བ་དང་། ཕྱི་འབྲེལ་ལས་དོན་གྱི་གུས་ལུགས་སྣེ་ལེན། ཀྲུང་གོ་དང་ཝེ་ཐེ་ནམ་གྱི་རིག་གནས་སྤེལ་རེས་བཅས་ཀྱི་ལས་སྟེགས་གལ་ཆེན་དུ་འགྱུར་རྒྱུ་མ་ཟད། རིག་རྩལ་འཁྲབ་སྟོན་ཆེ་གྲས་དང་ཚོགས་འདུ། དེ་བཞིན་དམངས་ཁྲོད་ཀྱི་རིག་གནས་སྤེལ་རེས་ཀྱི་བྱེད་སྒོ་བཅས་ཀྱི་ཐད་སྤྱོད་རྒྱུ་ཡིན་ཞིང་། འདི་ནི་ཝེ་ཐེ་ནམ་གྱི་གྲོང་ཁྱེར་ཧ་ནོ་དབྱི་ནས་པར་བརྒྱབ་པའི་ཝེ་ཐེ་ནམ་དང་ཀྲུང་གོའི་མཛའ་གྲོགས་ཕོ་བྲང་ཡིན་པ།


text:
Flash Mobile
[facetwp facet="keyword_filter"]
[facetwp facet="content_types"]
[facetwp facet="categories"]
[facetwp facet="tags"]
[facetwp sort="true"]
-
ཕྱི་ལོ་ ༢༠༡༨ ཟླ་ ༡༠ ཚེས་ ༢༣ རེས་གཟའ་མིག་དམར། ༄༅། །བོད་རྒྱལ་ལོ་ ༢༡༤༥ རབ་བྱུང་ ༡༧ ས་ཕོ་ཁྱི་ལོ། ཕྱི་ལོ་ ༢༠༡༨ ཟླ་ ༡༠ ཚེས་ ༢༣… རྒྱས་པ་འདིར་གཟིགས་རོགས་གནང་།
-
དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཆོག་གིས་ཨ་རིའི་གྲོས་ཚོགས་ཀྱི་ཕྱི་འབྲེལ་ལས་དོན་ཚན་པའི་ཚོགས་ཆུང་གི་ལས་བྱེད་ཁག་གཅིག་དང་མཇལ་འཕྲད་གནང་བ།ཕྱི་ལོ་ ༢༠༡༨ ཟླ་ ༡༠ ཚེས་ ༢༣ རེས་གཟའ་མིག་དམར། ༄༅། ། ཕྱི་ལོ་ ༢༠༡༨ ཟླ་ ༡༠ ཚེས་ ༢༢ ཉིན་གྱི་སྔ་དྲོ་ཆུ་ཚོད་ ༡༡།༣༠ ཐོག་ཨ་རིའི་གྲོས་ཚོགས་ཀྱི་ཕྱི་འབྲེལ་ལས་དོན་ཚན་པའི་ཚོགས་ཆུང་གི་ལས་བྱེད་སྐུ་ཞབས་མཱེ་ཁལ་སི་ཆི་ཧྥར་ (Michael… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༨ ཟླ་ ༡༠ ཚེས་ ༢༣ རེས་གཟའ་མིག་དམར། ༄༅། །འདི་གར་བདེ་སྲུང་ལས་ཁུངས་ནས་བཏང་གནས་ནང་འཁོད་དོན། བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་གནས་མཆོག་རྡོར་རྗེ་གདན་དུ་ཕྱི་ལོ་ ༢༠༡༨ ཟླ་ ༡༢ ཚེས་ ༢༨ ནས་ཚེས་ ༣༡ བར་རྒྱལ་སྲས་ཐོགས་མེད་བཟང་པོས་མཛད་པའི་ལག་ལེན་སོ་བདུན་མ་དང་ཚད་མ་རྣམ་འགྲེལ་དང་། ཕྱི་ལོ་… རྒྱས་པ་འདིར་གཟིགས་རོགས་གནང་།
-
བོད་ཕྲུག་ཁྱིམ་སྡེ་དབུ་བརྙེས་ནས་མི་ལོ་ཧྲིལ་པོ་ ༥༨ འཁོར་བའི་དུས་དྲན་གྱི་མཛད་སྒོའི་ཐོག་དཔལ་ལྡན་ཚོགས་གཙོ་མཆོག་གིས་གསུང་བཤད་གནང་བ།ཕྱི་ལོ་ ༢༠༡༨ ཟླ་ ༡༠ ཚེས་ ༢༣ རེས་གཟའ་མིག་དམར། ༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། ཕྱི་ལོ་ ༢༠༡༨ ཟླ་ ༡༠ ཚེས ༢༣ ཉིན་རྡ་སྟེང་བོད་ཕྲུག་ཁྱིམ་སྡེ་དབུ་བརྙེས་ནས་མི་ལོ་ཧྲིལ་པོ་ ༥༨ འཁོར་བའི་དུས་དྲན་གྱི་མཛད་སྒོའི་ཐོག་དཔལ་ལྡན་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས་གཙོས་སྤྱི་འཐུས་རྒྱུན་ལས་རྣམ་པ་སྐུ་མགྲོན་དུ་གདན་ཞུས་ལྟར་ཆེད་ཕེབས་གནང་ཡོད་པ་དང་། དེའི་སྐབས་དཔལ་ལྡན་ཚོགས་གཙོ་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད་གནང་དོན། … རྒྱས་པ་འདིར་གཟིགས་རོགས་གནང་།
-
ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་བོད་བརྒྱུད་ནང་བསྟན་གྱི་ཆོས་སྡེ་ཁག་ཏུ་འཚམས་འདྲི་གཟིགས་སྐོར་ལེགས་གྲུབ་བྱུང་བ།༢༠༡༨ ཟླ་ ༡༠ ཚེས་ ༢༣ རེས་གཟའ་མིག་དམར། ༄༅། །བོད་མིའི་སྒྲིག་འཛུགས་ཀྱི་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་བོད་བརྒྱུད་ནང་བསྟན་གྱི་དགོན་སྡེ་ཁག་དང་། རིག་གཞུང་ཚོགས་པ་ཁག་ནང་དངོས་ ཡོད་གནས་སྟངས་རྟོག་ཞིབ་སླད་འཚམས་འདྲི་གཟིགས་སྐོར་གནང་མུས་བཞིན། ཉེ་ཆར་རྒྱ་གར་བྱང་ཤར་ཁུལ་དུ་ཡོད་པའི་བོད་བརྒྱུད་ནང་བསྟན་གྱི་ཆོས་སྡེ་ཁག་ཏུ་འཚམས་འདྲི་གཟིགས་སྐོར་ལེགས་པར་གྲུབ་ཡོད། དེ་ཡང་ཕྱི་ལོ་ ༢༠༡༨ ཟླ་ ༡༠ ཚེས་ ༨ ནས་ ༢༣… རྒྱས་པ་འདིར་གཟིགས་རོགས་གནང་།
-
༢༠༡༨ ཟླ་ ༡༠ ཚེས་ ༢༣ རེས་གཟའ་མིག་དམར། ༄༅། །ཕྱི་ལོ་ ༢༠༡༨ ཟླ་ ༡༠ ཚེས་ ༢༠ ཉིན་ཤེས་རིག་བཀའ་བློན་འབུམ་རམས་པ་པདྨ་དབྱངས་ཅན་མཆོག་སུ་ཇཱ་བོད་ཁྱིམ་སློབ་གྲྭའི་ལོ་འཁོར་རྩེད་འགྲན་ཐེངས་ ༢༣ པར་སྐུ་མགྲོན་གཙོ་བོར་མགྲོན་འབོད་ཞུ་དོན་ལྟར། གོང་ཚེས་ཉིན་གྱི་ཞོགས་པ་དྷ་ས་ནས་ཕྱོགས་ཐོན་གྱི་སུ་ཇཱ་བོད་ཁྱིམ་དུ་ཕེབས་འབྱོར་མཚམས་སློབ་གྲྭའི་རྒྱལ་སྒོ་ནས་རྔ་རོལ་དང་བཅས་དགེ་ལས་སློབ་ཕྲུག་ཡོངས་ནས་ཕེབས་བསུའི་སྣེ་ལེན་གཟབ་རྒྱས་ཞུས། དེ་རྗེས་སྡིངས་ཆའི་སྟེངས་བཞུགས་གྲལ་དུ་འཁོད་མཚམས་ཐོག་མར་སུ་ཇཱ་བོད་ཁྱིམ་ངེས་སྟོན་པ་རྒན་རྣམ་གྲོལ་བཀྲ་ཤིས་ལགས་ཀྱིས་འཚམས་འདྲི་དང་སྦྲགས་དཔལ་ལྡན་ཤེས་རིག་བཀའ་བློན་མཆོག་གི་ལོ་རྒྱུས་སྙིང་བསྡུས་ངོ་སྤྲོད་ཞུས། དེ་རྗེས་སློབ་ཕྲུག་རྣམས་ཀྱིས་གུས་འདུད་རུ་སྒྲིག་གཟིགས་འབུལ་ཞུས་རྗེས་བཀའ་བློན་མཆོག་ནས་རྩེད་འགྲན་གྱི་དར་ཆ་སྒྲེང་འཛུགས་ཀྱིས་སློབ་གྲྭའི་ལོ་འཁོར་རྩེད་འགྲན་ཐེངས་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༨ ཟླ་ ༡༠ ཚེས་ ༢༣ རེས་གཟའ་མིག་དམར། ༄༅། །བོད་མིའི་སྒྲིག་འཛུགས་ནང་སྲིད་ལས་ཁུངས་ཀྱི་ན་གཞོན་རོགས་སྐྱོར་ལས་གཞིའི་འོག་སྦེང་ལོར་ནི་ལ་མང་གྷ་ལར་ཕྱི་ལོ་ ༢༠༡༨་་་༡༩ ལོའི་སྐབས་གསུམ་པའི་མཛེས་བཟོ་དང་སྐྲ་བཟོའི་ལག་ཤེས་སྦྱོང་བརྡར་ ༢༠༡༨།༡༢།༠༡ ནས་འགོ་འཛུག་ཞུ་རྒྱུ་ཡིན་ན་འཚང་སྙན་ཁག་འབྲེལ་ཡོད་ས་གནས་འགོ་འཛིན་ལས་ཁུང་བརྒྱུད་ཕྱི་ལོ་ ༢༠༡༨ ཟླ་ ༡༡ ཚེས་ ༠༩ འགྱངས་མེད་ནང་སྲིད་ལས་ཁུངས་སུ་འབུལ་འབྱོར་དགོས་རྒྱུ་དང༌། འགེངས་ཤོག་དང་ཆ་རྐྱེན་སོགས་ཞིབ་ཕྲ་འབྲེལ་ཡོད་ས་གནས་འགོ་འཛིན་ལས་ཁུངས་སོ་སོ་དང༌།… རྒྱས་པ་འདིར་གཟིགས་རོགས་གནང་།
-
༢༠༡༨ ཟླ་ ༡༠ ཚེས་ ༢༣ རེས་གཟའ་མིག་དམར། ༄༅། །ཨ་རིའི་གྲོས་ཚོགས་གོང་མའི་ཕྱི་འབྲེལ་ལས་དོན་ཚན་པའི་ Senate Foreign Relations Committee Staff ལས་བྱེད་ཁག་གཅིག་དང་ཨ་རིར་རྟེན་གཞི་བྱས་པའི་རྒྱལ་སྤྱིའི་བོད་དོན་ལས་འགུལ་ཁང་གི་འགན་འཛོན་གཞོན་པ་བུ་ཆུང་ཚེ་རིང་ལགས་བཅས་ཕྱི་ཟླ་ ༡༠ ཚེས་ ༢༢ ཉིན་གྱི་སྔ་དྲོ་ཆུ་ཚོད་ ༩ ༣༠… རྒྱས་པ་འདིར་གཟིགས་རོགས་གནང་།
-
བོད་མི་མང་སྤྱི་འཐུས་སྐུ་ཚབ་ཚོགས་ཆུང་ནས་ཇ་མུ་ཀ་ཤི་མིར་མངའ་སྡེའི་གྲོས་ཚོགས་ཀྱི་ཚོགས་གཙོ་དང་དཔོན་རིགས་ཁག་མཇལ་འཕྲད་ཀྱིས་བོད་དོན་ཞུ་སྐུལ་ལེགས་གྲུབ་བྱུང་བ།ཕྱི་ལོ་ ༢༠༡༨ ཟླ་ ༡༠ ཚེས་ ༢༢ རེས་གཟའ་ཟླ་བ། ༄༅། །འདི་གར་ཚོགས་དྲུང་ལས་ཁུངས་བཏང་གནས་ནང་འཁོད་དོན། སྐབས་ ༡༦ པའི་བོད་མི་མང་སྤྱི་འཐུས་ཟླ་བ་ཚེ་རིང་ལགས་དང་། སྤྱི་འཐུས་མཁན་པོ་འཇམ་དཔལ་བསྟན་འཛིན་ལགས། སྤྱི་འཐུས་བསམ་གཏན་ཆོས་སྒྲོན་ལགས། སྤྱི་འཐུས་བཀྲ་ཤིས་དོན་གྲུབ་ལགས་བཅས་ལས་གྲུབ་པའི་སྐུ་ཚབ་ཚོགས་ཆུང་ནས་རྒྱ་གར་བྱང་ཕྱོགས་མངའ་སྡེ་ཁག་ཅིག་ནང་ཆེས་མཐོའི་དཔོན་རིགས་སོགས་མཇལ་འཕྲད་ཀྱིས་བོད་དོན་ཞུ་སྐུལ་གནང་བཞིན་ཡོད་པ་ལྟར། ཕྱི་ལོ་ ༢༠༡༨ ཟླ་ ༡༠ ཚེས་… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༡༠ ཚེས་ ༢༢ རེས་གཟའ་ཟླ་བ། ༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། བོད་མི་མང་སྤྱི་འཐུས་དབུ་དཀར་ཚང་གཡུ་སྒྲོན་ལགས་དང་། སྤྱི་འཐུས་ཡེ་ཤེས་སྒྲོལ་མ་ལགས། སྤྱི་འཐུས་དགེ་བཤེས་ལྷ་རམས་པ་གོ་བོ་བློ་བཟང་ཕན་བདེ་ལགས། སྤྱི་འཐུས་དཀོན་མཆོག་ཡང་འཕེལ་ལགས་བཅས་ལས་གྲུབ་པའི་སྐུ་ཚབ་ཚོགས་ཆུང་གིས་ཕྱི་ཟླ་ ༩ ཚེས་ ༢༨ ནས་འགོ་བཙུགས་ཏེ་རྒྱ་གར་མངའ་སྡེ་མཧཱ་ར་ཤི་ཀྲ། (Maharashtra) དང་།… རྒྱས་པ་འདིར་གཟིགས་རོགས་གནང་།
-
དཔལ་ལྡན་སྲིད་སྐྱོང་མཆོག་གིས་རྒྱ་རིགས་དང་འབྲེལ་ལམ་བྱེད་ཕྱོགས་ཀྱི་ཚོགས་འདུ་ཐེངས་དྲུག་པའི་ཐོག་གསུང་བཤད་གནང་བ།ཕྱི་ལོ་ ༢༠༡༨ ཟླ་ ༡༠ ཚེས་ ༢༢ རེས་གཟའ་ཟླ་བ། ༄༅། །བོད་མིའི་སྒྲིག་འཛུགས་ཕྱི་དྲིལ་ལས་ཁུངས་ཀྱི་རྒྱ་ཡིག་ཚན་པའི་གོ་སྒྲིག་འོག་ཕྱི་ལོ་ ༢༠༡༨ ཟླ་ ༡༠ ཚེས་ ༢༢ ནས་ ༢༥ བར་ཉིན་གྲངས་བཞིའི་རིང་བཞུགས་སྒར་རྡ་སའི་ཉེ་འདབས་སུ་ཆགས་པའི་བོད་མིའི་སྒྲིག་འཛུགས་བདེ་སྲུང་ལས་ཁུངས་ཀྱི་ཁྱབ་ཁོངས་འཛིན་སྐྱོང་སྦྱོང་བརྡར་དང་། བདེ་དོན་ཚོགས་པའི་ཐུ་མི་ཚོགས་ཁང་དུ་རྒྱ་རིགས་ལས་དོན་དང་འབྲེལ་ལམ་བྱེད་ཕྱོགས་ཀྱི་ཚོགས་འདུ་ཐེངས་དྲུག་པའི་ཐོག་དཔལ་ལྡན་སྲིད་སྐྱོང་ཆེད་ཕེབས་གནང་ཡོད། དེ་ཡང་གོང་ཚེ་ཉིན་གྱི་སྔ་དྲོ་ཆུ་ཚོད་… རྒྱས་པ་འདིར་གཟིགས་རོགས་གནང་།
-
དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཆོག་དབུ་མའི་ལམ་གྱི་ཐོག་བོད་རིགས་གཞོན་སྐྱེས་བསམ་བློ་བའི་ཚོགས་འདུའི་དབུ་འབྱེད་མཛད་སྒོར་གསུང་བཤད་གནང་བ།ཕྱི་ལོ་ ༢༠༡༨ ཟླ་ ༡༠ ཚེས་ ༢༢ རེས་གཟའ་ཟླ་བ། ༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན་། ཕྱི་ལོ་ ༢༠༡༨ ཟླ་ ༡༠ ཚེས་ ༢༡ ཉིན་རྡ་སའི་ཉེ་འདབས་སུ་ཡོད་པའི་སཱ་ར་བོད་ཀྱི་མཐོ་རིམ་སློབ་གཉེར་ཁང་གི་ཚོགས་ཁང་ནང་རྒྱལ་སྤྱིའི་དབུ་མའི་ལམ་མི་མང་ལས་འགུལ་ཁང་གིས་གོ་སྒྲིག་ཞུས་པའི་ཉིན་གཉིས་རིང་གི་དབུ་མའི་ལམ་གྱི་ཐོག་བོད་རིགས་གཞོན་སྐྱེས་བསམ་བློ་བའི་ཚོགས་འདུ་དབུ་འབྱེད་ཀྱི་མཛད་སྒོ་ཞིག་ཚོགས་གནང་སོང་། དེ་ཡང་གོང་ཚེས་ཉིན་གྱི་སྔ་དྲོ་ཆུ་ཚོད་ ༩།༠༠ ཐོག་མཛད་སྒོའི་སྐུ་མགྲོན་གཙོ་བོར་དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་དང་།… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༡༠ ཚེས་ ༢༢ རེས་གཟའ་ཟླ་བ། ༄༅། །ཕྱི་ལོ་ ༢༠༡༨ ཟླ་ ༡༠ ཚེས་ ༢༢ ནས་ ༢༥ བར་ཉིན་གྲངས་བཞིའི་རིང་བཞུགས་སྒར་རྡ་སའི་ཉེ་འདབས་སུ་ཆགས་པའི་བོད་མིའི་སྒྲིག་འཛུགས་བདེ་སྲུང་ལས་ཁུངས་ཀྱི་ཁྱབ་ཁོངས་འཛིན་སྐྱོང་སྦྱོང་བརྡར་དང་བདེ་དོན་ཚོགས་པའི་ཐུ་མི་ཚོགས་ཁང་དུ་བོད་མིའི་སྒྲིག་འཛུགས་ཀྱི་ཕྱི་དྲིལ་རྒྱ་ཡིག་ཚན་པའི་གོ་སྒྲིག་འོག་བོད་མིའི་སྒྲིག་འཛུགས་ཀྱི་རྒྱ་རིགས་ལས་དོན་དང་འབྲེལ་ལམ་བྱེད་ཕྱོགས་ཀྱི་ཚོགས་འདུ་ཐེངས་དྲུག་པ་དབུ་འཛུགས་གནང་ཡོད། དེ་ཡང་གོང་ཚེས་ཉིན་གྱི་སྔ་དྲོ་ཆུ་ཚོད་ ༩།༠༥… རྒྱས་པ་འདིར་གཟིགས་རོགས་གནང་།
-
༢༠༡༨ ཟླ་ ༡༠ ཚེས་ ༢༠ རེས་གཟའ་སྤེན་པ། ༄༅། །བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེངྒེ་མཆོག་གིས་གོང་ཚེས་ཉིན་བོད་ཁང་ T-Building གི་ཚོགས་ཁང་ནང་སྲི་ཞུའི་ལས་བྱེད་ཚང་འཛོམས་ཐོག་ལྔ་དང་ལྔ་བཅུའི་འཆར་སྣང་དང་དབུ་མའི་ལམ་གྱི་སྲིད་བྱུས་ཀྱི་གྲུབ་འབྲས། དེང་སྐབས་རྒྱལ་སྤྱིའི་ཐོག་བོད་དོན་རྒྱབ་སྐྱོར་ནི་ཡུ་གུར་ Xinjiangདང་ཧོང་ཀོང་། Hong Kongཐེ་ཝན། Taiwanམ་ཀའོ་Macauབཅས་ལས་ཤུགས་ཆེ་བ་ཡོད་པའི་གནས་སྟངས་སོགས་ཆུ་ཚོད་གཉིས་ཙམ་རིང་གསུང་བཤད་གནང་ཡོད། དེ་ཡང་ཉེ་ལམ་སྲིད་སྐྱོང་མཆོག་ཅེག་སྤྱི་མཐུན་རྒྱལ་ཁབ་ Czech Republic ཏུ་ཞི་བདེའི་གླེང་སྟེགས་ ༢༠༠༠ ཞེས་པར་ཕེབས་ནས་བོད་དོན་སྐོར་གཏམ་བཤད་གནང་སྐབས་དོ་སྣང་བྱེད་མཁན་མང་པོ་ཡོད་པ་མ་ཟད། ཡུལ་དེའི་གྲོས་ཚོགས་བོད་དོན་རྒྱབ་སྐྱོར་ཚོགས་པ་གསར་འཛུགས་གནང་ནས་ད་ཆ་འཛམ་གླིང་ནང་གི་གྲོས་ཚོགས་བོད་དོན་རྒྱབ་སྐྱོར་ཆེ་ཤོས་ཆགས་ཡོད་སྐོར་གསུངས།… རྒྱས་པ་འདིར་གཟིགས་རོགས་གནང་།


text:
བོད་ཀྱི་བོན་པོའི་ཚོགས་པའི་ལོ་རྒྱུས་དངོས་བདེན་བྱུང་རིམ་གསལ་བའི་སྒྲོན་མེ།
གཡུང་དྲུང་བོན་གྱི་གདན་ས་༧དཔལ་གཤེན་བསྟན་སྨན་རི་དགོན་གྱི་དགེ་བཤེས་ཁ་ཤས་དང་བོན་གཞིས་ཀྱི་མི་རྒན་གཞོན་ཁ་ཤས་ནས། ༡༩༥༩ ལོར་བོད་རྒྱལ་ཁབ་ལ་བཟློག་ཏུ་མེད་པའི་གོད་ཆག་བྱུང་ནས་བོད་མི་རྣམས་རང་ཡུལ་བཞག་ནས་གཞན་ཡུལ་དུ་བཙན་བྱོལ་ལ་འགྲོ་དགོས་བྱུང་བ་རེད། བཙན་བྱོལ་བོད་མི་ཁྲི་ཁ་ཤས་ཡོད་པ་རྣམས་བོད་སྨད་རྒྱ་ནག་ས་མཚམས་ནས་སྟོད་རྒྱ་དཀར་ས་མཚམས་ཀྱི་མི་ཡོད་པ་དེའི་ནང་གཡུང་དྲུང་བོན་ལུགས་འཛིན་པ་ཉུང་ཤས་ལས་མེད་པ་དེ་རྣམས་ཁ་འཐོར་དུ་མ་སོང་བ་གང་འཚམས་མཉམ་དུ་ཡོད་རྐྱེན། བོད་ཀྱི་བོན་པོའི་ཚོགས་པ་དང་བོན་གཞིས་འཛུགས་རྒྱུའི་ས་བོན་ནམ་མ་རྩ་ལྟ་བུ་བྱུང་རེད་བསམ་གྱི་ཡོད་ཀྱང༌། དེངས་སྐབས་མི་ཁ་ཤས་ཀྱི་ངས་བྱས་པ་དང་ང་ཚོས་བྱས་པ་གསུང་མི་འདུག དེ་རྣམས་ལ་ཐོག་མར་བོན་ལུགས་འཛིན་པ་རྣམས་མཉམ་བསྡུ་ག་འདྲ་བྱུང་དྲིས་སྐབས། ཁ་གསལ་གསུང་རྒྱུ་མི་འདུག ཁྱེད་ཀྱི་དངོས་བདེན་བྱུང་རིམ་ཞིག་འབྲི་དགོས་ཞེས་ནན་བསྐུལ་གནང་བ་དང༌། ངོས་རང་ནས་དེང་སྐབས་ཡིག་ཐོག་ལ་ཡོད་པ་ཁ་ཤས་མཐོང་དུས་རང་གིས་བྱས་གཏམ་བཏང་གཏམ་རྣམས་ཡོད་ཀྱང༌། ལས་དོན་བྱེད་ཡུལ་ག་འདྲ་བྱས་ནས་བྱུང་རབས་མ་གསུང་བ་མ་ཟད་སོ་སོའི་ཕ་ཡུལ་གཅིག་པ་དགའ་ཉེ་ཡི་མི་མང་གསལ་བཏོན་བྱས་པ་ལས་དངོས་སུ་ལས་དོན་དེའི་ཐོག་མཉམ་བཞུགས་བྱེད་མི་མིང་ཙམ་ཡང་མ་གསལ་བ་ངག་ཐོག་ནས་གསུང་མི་རྣམས་ཀྱང་ངས་བྱས་ང་ཚོའི་བྱས་པ་དང༌། ཡང་བོད་ཀྱི་བོན་པོ་ཚོགས་པ་འདི་སྔོན་མ་ནས་ང་ཚོས་ལ་དྭགས་ལ་བཙུགས་ཡོད་སོགས་གསུང་བ་གོ་དུས། ང་རང་ཧ་ལས་པ་དང་བློ་ཕམ་ཡང་ཡོང་གི་འདུག
གང་ལུགས་ཞུས་ན། ༡༩༦༡ ནས་གཡུང་དྲུང་བོན་ལུགས་འཛིན་པ་རྣམས་རུག་རུག་མཉམ་དུ་ཡོང་ཐབས་སྐུ་ངལ་བརྒྱ་ཕྲག་གནང་མི་རྣམས། ད་མཚམས་བཀའ་དྲིན་རྗེས་དྲན་དང་གུས་བཏུད་ཞུ་རྒྱུ་ཕར་བཞག་མིང་ཙམ་ཡང་གསུང་མི་དང་བྲིས་མི་འདུག རྒྱུ་མཚན་དེར་བརྟེན་བོད་ཀྱི་བོན་པོའི་ཚོགས་པ་དང་བོན་གཞིས་ཐོབ་རྒྱལ་གསར་པ་ཞེས་པ་འདི་ཐོག་མར་འཛུགས་གཏན་ག་འདྲ་སེ་བྱུང་བ་དང༌། དེ་རྗེས་འགོ་བཙུགས་ནས་ལོ་གང་འཚམས་རིང་གི་བྱུང་རིམས་ལོ་རྒྱུས་དངོས་བདེན་མིག་ཐོག་ལག་ཟིན་བྱུང་བ་ཞིག་བྲིས་ཡོད།
དེའི་ནང་ང་རང་གི་ལོ་རྒྱུས་ཀྱང་རང་བཞིན་གྱིས་འབྲེལ་ཡོང་གི་འདུག གང་བྲིས་པ་དེ་རྣམས་འུད་བརྗོད་དང་སྒྲོ་བཏགས་མཛེས་རྒྱན་གོ་ཚུལ་སོགས་མེད་པ། དངོས་བདེན་བྱུང་རིམ་གསལ་བའི་སྒྲོན་མེ་ཞེས་པ་འདི་བྲིས་ཡོད།
འོན་ཀྱང་ང་རང་སྐྱེས་སྦྱངས་ཤེས་རབ་ཀྱི་ཆུ་ཚད་ཧ་ཅང་དམའ་བས་བརྗོད་དོན་གསལ་མིན་དང་བརྗོད་བྱེད་ཀྱི་ཚིག་སྦྱོར་བདེ་མིན་སོགས་ཞན་ཆ་མང་དག་ཡོད་ངེས་དང༌། ཚིག་གི་གཅོད་མཚམས་དང་དག་ཆའི་སྐོར་སོགས་གློག་ཀླད་དུ་དཔར་རྩ་སྒྲིག་སྐབས་མིག་བར་ཤོར་ནས་ལུས་པ་བཅས་ནོར་བ་ཇི་སྙེད་ཅིག་ཡོད་སྲིད་པར་ངེས་ན།
མཁྱེན་ལྡན་རྒྱ་ཆེའི་ཀློག་པ་པོ་རྣམས་ནས་ཐུགས་ཁྲེལ་མི་གནང་བ་ཞུ། བཅས་ཁྲིམས་ཞིབ་པ་ཆེ་བ་ཟུར་པ་བྱ་དུར་བསོད་ནམས་བཟང་པོས་ ༢༠༡༥ ཟླ་ ༥ ནང་མཇུག་བསྡུ་བ་ཡིན།
2,132 total views, 2 views today


text:
ད་ལོའི་ཨེ་ཤ་ཡའི་གཞོན་ནུའི་ལུས་རྩལ་འགྲན་ཚོགས་སྟེང་བོད་རིགས་ལུས་རྩལ་བ་གཉིས་ཞུགས་ཡོད་པ་ཨང་དང་པོ་དང་ལྔ་པ་རེད་འདུག
ཟླ་འདིའི་ཕྱི་ཚེས་ ༧ ནས་༡༡ བར་ཉིན་གྲངས་༥རིང་ཉི་ཧོང་གྲོང་ཁྱེར་གྷེ་ཧྥོ་(Gifu)རུ་ཚོགས་པའི་ཨེ་ཤ་ཡའི་གཞོན་ནུའི་མཆོང་རྒྱུག་འཕེན་གསུམ་ལུས་རྩལ་འགྲན་ཚོགས་ཐེངས་༡༨ པའི་སྟེང་། བོད་རིགས་ལུས་རྩལ་བ་བསོད་ནམས་ཚེ་རིང་ལགས་ཀྱིས་སྐྱེས་པའི་རྨིད་༡༠༠༠༠ ཅན་གྱི་རྒྱང་རྒྱུག་འགྲན་བསྡུར་ཁྲོད་དུས་ཡུན་སྐར་མ་ ༣༠ དང་སྐར་ཆ་༠༡ ལས་མ་འགོར་བར་ཨང་དང་པོ་བླངས་ཡོད་འདུག
ཐེངས་འདིའི་ཨེ་ཤ་ཡའི་གཞོན་ནུའི་མཆོང་རྒྱུག་འཕེན་གསུམ་ཐོག་ཁྱོན་ཨེ་ཤ་ཡའི་རྒྱལ་ཁབ་༣༥ ནས་རྩེད་འགྲན་པ་ ༤༣༧ མཉམ་ཞུགས་བྱས་ཡོད་པ་དང་།རྒྱ་ནག་གི་རྩེད་འགྲན་པའི་ཚབ་བྱས་ཏེ་ཡོང་བའི་བོད་རིགས་ལུས་རྩལ་བ་བསོད་ནམས་ཚེ་རིང་དང་གཞན་སྐྱེས་མའི་འཕང་མདུང་(javelin)རྩེད་འགྲན་མཁན་བོད་རིགས་ལུས་རྩལ་བ་རིན་ཆེན་སྒྲོལ་མས་ཀྱང་རྒྱང་ཐག་རྨིད་༥༩.༩༧ ལ་གཡུག་སྟེ་ཨང་ལྔ་པ་ཐོབ་ཡོད་འདུག
བོད་རིགས་ལུས་རྩལ་བ་བསོད་ནམས་ཚེ་རིང་ནི་བོད་ཀྱི་རྒྱལ་ས་ལྷ་ས་ནས་ཡིན་པ་དང་། ཁོང་རྒྱ་ནག་དང་རྒྱལ་སྤྱི་རང་བཞིན་གྱི་ལུས་རྩལ་འགྲན་ཚོགས་ཁག་ཅིག་ལ་ཐེངས་མང་ཞུགས་ཡོད་པ་དང་། ཁོང་གིས་ཕྱི་ལོ་༢༠༡༧་ལོའི་རྒྱ་ནག་རྒྱལ་ཡོངས་ན་གཞོན་མཆོང་རྒྱུག་འཕེན་གསུམ་ལེགས་སྐྱེས་འགྲན་བསྡུར་ཞེས་པའི་ནང་སྐྱེས་པའི་རྨིད་ ༡༠༠༠༠ ནང་ཨང་གཉིས་པ་དང་། དེ་བཞིན་ད་ལོའི་རྒྱ་ནག་རྒྱལ་ཡོངས་བྱེས་བགྲོད་ལེགས་སྐྱེས་འགྲན་བསྡུར་ཞེས་པའི་ལུས་རྩལ་འགྲན་ཚོགས་སྟེང་སྐྱེས་པའི་རྨིད་ ༡༠༠༠༠ ཅན་གྱི་རྒྱང་རྒྱུག་ནང་ཨང་དང་པོ་བླངས་ཡོད་འདུག
ཨེ་ཤ་ཡའི་གཞོན་ནུའི་ལུས་རྩལ་འགྲན་ཚོགས་དེ་ལོ་གཉིས་རེའི་མཚམས་སུ་ཐེངས་རེར་ཚོགས་བཞིན་ཡོད་པ་དང་། ལོ་སྔོན་མར་ཨེ་ཤ་ཡའི་རྒྱལ་ཁབ་ཝེ་ཐི་ནམ་ནས་ཚོགས་ཡོད་འདུག ད་ལོའི་རྩེད་འགྲན་ཚོགས་འདུ་དེ་ཨེ་ཤ་ཡའི་ལུས་རྩལ་མཐུན་ཚོགས་༢༠ གོ་སྒྲིག་དང་མཐུན་སྦྱོར་འོག་ཚོགས་ཡོད་པ་དང་། ཐེངས་འདིར་ཉི་ཧོང་གིས་རྟགས་མ་༤༢ བླངས་ཏེ་ཨང་དང་པོ་དང་། ཨང་གཉིས་པ་རྒྱ་ནག་ལ་རྟགས་མ་༢༣དང་ཨང་གསུམ་པ་རྒྱ་གར་གྱིས་རྟགས་མ་༡༧ བླངས་ཡོད་འདུག དེ་བཞིན་རྒྱལ་ཁབ་༡༥ ལྷག་གིས་མ་མཐའ་ཡང་རྟགས་མ་གཅིག་རེ་བླངས་ཡོད་འདུག
གསར་འགོད་པ། སངས་རྒྱས་དཀོན་མཆོག


text:
འདི་ལོ་ནས་བཟུང་། ཁྲེང་ཀོན་ཆུས་ཀྱིས་གྲོང་ཚོའི(སྡེ་ཁུལ)རྩ་འཛུགས་ཀྱི་བྱེད་སྒོ་སྤེལ་ཡུལ་དུ“མཁྲེགས་ཆས་ཚད་ལྡན་ཅན”མངོན་འགྱུར་ཡོང་བར་བྱེད་པའི་རྨང་གཞིའི་ཐོག“གཞུང་དོན་རྒྱ་ཁྱོན་ཆུང་ཤོས་དང་ཞབས་ཞུའི་ནུས་པ་ཆེ་ཤོས”ཀྱི་བླང་བྱ་གཞིར་བཟུང“ལེགས་བསྡུས་ཞིབ་གཉེར་རྣམ་པའི”ཞབས་ཞུ་བྱེད་སྟངས་ཁྱབ་གདལ་ཤུགས་ཆེན་གཏོང་བ་དང་། “ཁང་གཅིག་བེད་སྤྱོད་མང་པོ་བྱེད་པའི”གཞུང་ལས་ཁང་གི་བཀོད་སྒྲིག་བྱེད་སྟངས་ཁྱབ་གདལ་གཏོང་བ། ཕྱོགས་བསྡུས་གཞུང་ལས་ཁང་གཅིག་གྱུར་བསྐྲུན་པ་བཅས་བྱས་པས་ཀྲི་པུའུ་ཧྲུའུ་ཅི་དང་། གྲོང་ཚོའི(གྲོང་ལྷན)ཀྲུའུ་རེན། ཧྲུའུ་ཅི་དང་པོ། སློབ་ཆེན་ཐོན་པའི་གྲོང་དཔོན་སོགས་གཅིག་སྡུད་གཞུང་ལས་བྱེད་པ་དང་དམངས་ཕན་ཞབས་ཞུའི་ཚོམས་ཆེན་ཕྱོགས་བསྡུས་བསྐྲུན་ནས་ལས་དོན་སྒྲུབ་རིམ་དང་ལས་དོན་སྒྲུབ་མཁན་གྱི་ཆ་འཕྲིན་ཡོངས་བསྒྲགས་བྱས་ཏེ་མང་ཚོགས་ཀྱིས་ལས་དོན་སྒྲུབ་པའི་ལས་ཕྱོད་ཆེ་རུ་གཏོང་བ་དང་མང་ཚོགས་ཀྱི་ལས་དོན་སྒྲུབ་པའི་མ་གནས་དམའ་རུ་བཏང་བ་རེད།
ཤེས་རྟོགས་བྱུང་བར་གཞིགས་ན། མིག་སྔའི་བར། ཁྲེང་ཀོན་ཆུས་ཀྱིས་གཞུང་ལས་ཁང་230ལྷག་ཙམ་མེད་པར་བཟོས་པ་དང་བསྡུ་སྒྲིལ་བྱས་པས། སྡེ་ཁུལ་གྱི་སྲིད་འཛིན་ཁུར་པོ་ཡང་དུ་འོས་འཚམ་ཕྱིན་པ་དང་། སྡེ་ཁུལ་གྱི་གཞུང་ལས་དང་ལས་དོན་སྒྲུབ་པའི་ལས་ཕྱོད་ཆེ་རུ་ནུས་ལྡན་ཕྱིན་པ། སྡེ་ཁུལ་གྱི་མི་ཤུགས་ཀྱི་ལས་དོན་སྤེལ་སའི་ཐོན་ཁུངས་ཆེས་ལེགས་ཤོས་ཀྱི་སྒོ་ནས་བཀོད་སྒྲིག་ཐུབ་པ་དང་ཆབས་ཅིག བསྡུ་སྒྲིལ་ཐུབ་པའི་གཞུང་ལས་ཐོན་ཁུངས་དེ་དག་དངོས་དངོས་རྗེན་རྗེན་གྱི་ཞབས་ཞུའི་ནུས་པར་འགྱུར་བར་བྱེད་པ་དང་རྣམ་པ་སྣ་ཚོགས་ཀྱི་ཞབས་ཞུའི་བྱེད་ནུས་ཁུལ་250ལྷག་ཙམ་བཙུགས་ཏེ་གྲོང་ཚོ་རིམ་པའི་རྩ་འཛུགས་ཀྱི་བྱེད་སྒོ་སྤེལ་ཡུལ་རིམ་སྤོར་སྒྱུར་བཀོད་བྱས་པ་རེད།
ཁྲེང་ཀོན་ཆུས་ཀྱིས་སྤོས་པའི་གཞུང་ལས་ཁང་ཚང་མར་མང་ཚོགས་ཀྱི་ལུས་སྦྱོང་ཁང་དང་། ཁྱིམ་ལས་ཞབས་ཞུ་ལྟེ་གནས། བུ་བཅོལ་ལྟེ་གནས། ཞིང་ཁྱིམ(སྡེ་ཁུལ)དེབ་ཁང་སོགས་རྣམ་པ་སྣ་ཚོགས་ཀྱི་ས་ཆ་དེ་རང་གི་ཞབས་ཞུའི་བྱེད་ནུས་ཁང་250ལྷག་ཙམ་བཙུགས་པ་རེད། དེ་དང་ཆབས་ཅིག་ཡུལ་བབ་དང་བསྟུན་ནས་ཡོང་འབབ་དམའ་བའི་ཚོགས་སྤྱི་གཅིག་སྡུད་ཅུང་ཆེ་བའི་སྡེ་ཁུལ་ལ་དམིགས་ནས་ལས་ཞུགས་ཞབས་ཞུའི་ས་ཚིགས་དང་། རྩལ་ནུས་གསོ་སྦྱོང་སློབ་ཁང་། ཁོངས་གཏོགས་ཁུལ་གྱི་ལས་གཏོད་ལས་ཞུགས་དྲིལ་བསྒྲགས་ཁང་ངམ་ཡང་ན་བྱེད་ནུས་ཁུལ་བསྐྲུན་པར་བརྟེན་དཀའ་ངལ་ཡོད་པའི་མང་ཚོགས་ལ་ལས་ཞུགས་ཐབས་ལམ་མང་དུ་སོང་བ་དང་། ཁོངས་གཏོགས་ཁུལ་དུ་ཁེ་ལས་མང་བ་དང་ཚོང་པ་མང་བའི་སྡེ་ཁུལ་གྱིས“ཁེ་ལས་ཀྱི་ཞབས་ཞུའི་ས་ཚིགས”བསྐྲུན་པ་བརྒྱུད་སྡེ་ཁུལ་གྱིས་ཁེ་ལས་ལ་ཞབས་འདེགས་ཞུ་བ་དང་མང་ཚོགས་ལ་ཞབས་འདེགས་ཞུ་བའི་འཇོན་ཐང་སྔར་བས་མཐོ་རུ་ཕྱིན་ཡོད་པ་རེད།
སྡེ་ཁུལ་ཁག་གིས་རང་ངོས་ཀྱི་ཆ་རྐྱེན་ལ་གཞིགས་ནས་བྱེད་ནུས་ཁུལ་མི་འདྲ་བ་བཙུགས་པ་དང་དབྱར་གསེང་གི་གསབ་སྦྱོང་འཛིན་གྲྭ་ནས་སྡེ་ཁུལ་གྱི་ཞབས་བྲོའི་རུ་ཁག་བར་དང་། ཚོད་ལྟའི་ཁ་ལོ་བའི་སློབ་གྲྭ་དང་། ཁྱིམ་ལས་ཞབས་ཞུའི་ནུས་པ། སྒྲ་དབྱངས་སློབ་ཁང་སོགས་བར་ཚང་མ་འཛོམས་ཏེ་མང་ཚོགས་ཀྱི་གདེང་འཇོག་བཟང་པོ་མཐའ་གཅིག་ཏུ་ཐོབ་ཡོད། “ད་ལྟ་ང་ཚ་བོ་སློབ་གྲྭར་བསྐྱལ་རྗེས་སྡེ་ཁུལ་དུ་ཞབས་བྲོ་ནང་སྦྱོང་བྱེད་པར་ཡོང་བ་ཡིན། འཚོ་བ་འཁྲུག་ཏུ་སོང་བས་ང་རང་སེམས་ཤུགས་རབ་ཏུ་འཕེལ་གྱི་འདུག”ཅེས་སྦྲ་ནག་ཞོལ་སྡེ་ཁུལ་དུ་སྡོད་མཁན་པ་སངས་ཀྱིས་དེ་ལྟར་བཤད།


text:
འཇད་མི་ཤར་རྒན་དབང་འདུས།
གཙང་འགྲམ་ལྷ་ཁང་ནི་བོད་རྒྱལ་ཁྲི་སྲོང་བཙན་གྱི་སྐབས་སུ་བཞེངས་ཤིང་། དེ་ནི་ལོ་རྒྱུས་ཐོག་རླུང་ལྟར་གྲགས་པའི་མཐའ་འདུལ་གྱི་གཙུག་ལག་ཁང་ངམ་རུ་གནོན་གྱི་གཙུག་ལག་ཁང་བཞིའི་ཡ་གྱལ་ཡིན་ཏེ། དུས་རབས་བཅུ་གཉིས་པར་ཉང་ཉི་མ་འོད་ཟེར་(1124-1192)གྱིས་བརྩམས་གནང་བའི་ཆོས་འབྱུང་མེ་ཏོག་སྙིང་པོ་སྦྲང་རྩིའི་བཅུད་དུ་འདི་ལྟར་འཁོད་ཡོད་དེ། “བོད་ཀྱི་ས་〖གཞི་〗སྲིན་མོ་གན་རྐྱལ་དུ་འགྱེལ་བ་འདྲ་བའི་དཔུང་མགོ་དང་། དཔྱི་མགོ་མནན་པར་བྱ་བའི་ཆེད་དུ་རུ་བཞིའི་གཙུག་ལག་ཁང་ཆེན་བཞི་བཞེངས་སུ་གསོལ་བ་ནི། དཔུང་པ་གཡོན་པ་ལ་གཡུང་དྲུང་〈གཡོ་རུ་〉ཁྲ་འབྲུག་བཞེངས་སོ། དཔུང་མགོ་གཡས་པར་〖དབུ་〗རུ་〖ཀ་ཚལ་〗བཞེངས་སོ། དཔྱི་གཡས་པ་ལ་གཙང་འགྲམ་བཞེངས་སོ། དཔྱི་གཡོན་པ་ལ་རུ་ལག་གྲོམ་པ་རྒྱང་བཞེངས་སོ། ཡང་རྩིག་ཏུ་མ་བཏུབ་ནས་བར་ཚིགས་རྣམས་གནོན་པའི་ཕྱིར་མཐའ་འདུལ་གྱི་གཙུག་ལག་ཁང་〖བཞི་〗བཞེངས་ཏེ། གྲུ་མོ་གཡོན་པ་ལ་ལྷོ་བྲག་ཁོ་འཐིང་བཞེངས་སོ། གྲུ་མོ་གཡས་པ་ལ་ཀོང་པོ་བུ་ཆུ་ཐར་ལེགས་བཞེངས་སོ། པུས་མོ་གཡས་པ་ལ་དྲེའི་ཀ་བྲག པུས་མོ་གཡོན་པ་ལ་སྤྲ་དུན་ཙེ་བཞེངས་སོ།”(བོད་ལྗོངས་མི་དམངས་དཔེ་སྐྲུན་ཁང་། 2006ལོར། ཤོག་ངོས་242ལ་གསལ། ) ཞེས་པ་དང་། དུས་རབས་བཅུ་གསུམ་པའི་དུས་སྨད་དུ་མཁས་པ་ལྡེའུས་མཛད་པའི་རྒྱ་བོད་ཆོས་འབྱུང་རྒྱས་པར་“རུ་བཞིར་གཙུག་ལག་ཁང་རྩིག་དགོངས་ཏེ། སྲིན་མོ་གན་རྐྱལ་དུ་འགྱེལ་བ་འདྲ་བའི་དཔུང་པ་གཡོན་གནོན་པ་ལ་གཡོན་ཏུ་(གཡོ་རུ་)ཁྲ་འབྲུག་བརྩེགས། (དེའི་ཡན་ལག་ཏུ་)བཀྲ་ཤིས་དགེ་འཕེལ་གཉིས་བརྩིགས། གཡས་པ་ལ་དབུ་རུ་བཀའ་སྩལ། (དེའི་ཡན་ལག་ཏུ་)མི་འགྱུར་དགེ་བའི་གཙུག་ལག་བརྩིགས། དཔྱི་གཡས་པ་ལ་གཡས་རུར་རྩང་འགྲམ་(བྱེ་མའི་ལྷ་ཁང་དེའི་ཡན་ལག་ཏུ་)བྱང་ཆུབ་དགེ་གནས། གཡོན་པ་ལ་རུ་ལག་ཏུ་གྲོམ་པ་རྒྱང་དང་(དེའི་ཡན་ལག་ཏུ་)རྣམ་དག་ཁྲིམས་ཀྱི་ལྷ་ཁང་བཞེངས།” (བོད་ལྗོངས་མི་དམངས་དཔེ་སྐྲུན་ཁང། 1987ལོར། ཤོག་ངོས་285དུ་གསལ། ) ཞེས་འཁོད་པ་སོགས་ལ་གཞིགས་ན། གཙང་འགྲམ་གཙུག་ལག་ཁང་དེ་ནི་ཁྲི་སྲོང་བཙན་སྐབས་སུ་བཞེངས་པ་དང་། དེ་ནི་བོད་ཀྱི་ས་གཞི་སྲིན་མོ་གན་རྐྱལ་དུ་འགྱེལ་འདྲ་བའི་ས་པྲ་ཟློག་ཆེད་དུ་བཞེངས་པའི་རུ་གནོན་ནམ་མཐའ་འདུལ་གྱི་གཙུག་ལག་ཁང་སྔ་ཤོས་བཞིའི་ཡ་གྱལ་ཡིན་པར་གོར་མ་ཆག
དེ་ཡང་། གཙང་འགྲམ་ལྷ་ཁང་ངམ་གཙུག་ལག་ཁང་དེ་ནི་སྲིན་མོའི་དཔྱི་གཡས་པ་གནོན་བྱེད་དུ་བཞེངས་པར་འདོད་པ་ཡོངས་གྲགས་ཡིན་རུང་། དུས་རབས་བཅུ་གསུམ་གྱི་དུས་སྨད་དུ་ནེའུ་པཎྡི་ཏ་གྲགས་པ་སྨོན་ལམ་བློ་གྲོས་ཀྱིས་མཛད་པའི་སྔོན་གྱི་གཏམ་མེ་ཏོག་ཕྲེང་བ་ཞེས་པར“རྐང་པ་གཡོན་པ་གནོན་པའི་ཕྱིར། གཙང་འབྲང་གི་ གཙུག་ལག་ཁང་བཞེངས།”(བོད་ཀྱི་ལོ་རྒྱུས་དེབ་ཐེར་ཁག་ལྔ་ཞེས་པའི་ནང་བཏུས། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། 2005ལོར། ཤོག་ངོས་17) ཞེས་གཙང་འགྲམ་གཙུག་ལག་ཁང་དེ་ནི་སྲིན་མོའི་རྐང་པ་གཡོན་པ་གནོན་ཕྱིར་བཞེངས་པར་འདོད་ཀྱང་དེ་ནི་ཧ་ལམ་འཁྲུལ་ནོར་བྱུང་བ་ཞིག་ཡིན་པར་ཐག་ཆོད།
འོ་ན། སྲིན་མོའི་དཔྱི་གཡས་པར་གནས་པའི་གཙང་འགྲམ་གི་གཙུག་ལག་ཁང་དེ་དེང་གི་ས་ཆ་གང་དུ་ཡོད་དམ་ཞེ་ན། སྔོན་གྱི་ཡིག་རྙིང་དུ་འཁོད་པ་ཇི་བཞིན། དེ་ནི་གཡས་རུའི་ཁོངས་གཏོགས་ཀྱི་གཙང་པོའི་འགྲམ་གྱི་གནས་ཤིག་ཡིན་པར་ཐེ་ཚོམ་མེད་ལ། དེང་གི་མངའ་རིས་ལྟར་ན། གཙང་གཞིས་རྩེ་གྲོང་ཁྱེར་ཁོངས་རྣམ་གླིང་རྫོང་ཨེ་མར་(དབྱེ་མར་རམ་གཡེ་མར་སོགས་པའི་འབྲི་སྲོལ་འདུག)ཤང་སྲིད་འཛིན་སྡོད་གནས་ཡུལ་ནས་ཤར་ལྷོའི་ངོས་སུ་རྨིད་༢༥༠༠ལྷག་ཙམ་གྱི་གཙང་པོའི་བྱང་ཕྱོགས་ཀྱི་བྱེ་ཐང་དུ་གནས་ཏེ། དེའི་ནུབ་འདབས་སུ་ལྷབ་གྲོང་ཚོ་དང་སྦྲེལ། བྱང་ཤར་ངོས་ཀྱི་རྨིད་༤༠༠༠ལྷག་ཙམ་གྱི་སར་རྣམ་རྒྱལ་རྩེ་ཞེས་པའི་རི་བོ་ཞིག་ཡོད་པ་དང་། དེ་ནི་རྩེ་གདོང་གི་ལྷོ་ཕྱོགས་མདོའི་ནུབ་འདབས་སུ་གནས། དམངས་ཁྲོད་ཀྱི་ཤོད་རྒྱུན་དུ་རི་དེའི་རྩེ་མོའི་འདབས་སུ་གནམ་རི་སྲོང་བཙན་གྱི་བང་སོ་ཡོད་པར་གྲགས་ཀྱང་། དོན་དངོས་སུ་གནམ་རི་སྲོང་བཙན་གྱི་བང་སོ་དེར་ཡོད་མི་སྲིད་པ་ཡིན། ཡིན་ཀྱང་། ཤོད་སྲོལ་དེ་ལྟ་བུ་ཞིག་ཡོད་པ་ནི་རི་བོ་དེ་ནི་བོད་བཙན་པོའི་རྒྱལ་རབས་དང་འབྲེལ་བའི་གནས་རི་འགངས་ཆེན་ཞིག་ཡིན་པས་མིན་ནམ་སྙམ།
དེང་དུས་གཙང་འགྲམ་གཙུག་ལག་ཁང་ནི་གནའ་ཤུལ་ཙམ་ལས་མ་འདས་ཤིང་། གྱང་གོག་གི་བཀོད་པར་གཞིགས་ན་སྔོན་གྱི་གཙུག་ལག་ཁང་དེ་ནི་ཁང་མིག་གཉིས་ཡོད་པའི་ཐོག་ཁང་ཉིས་བརྩེགས་ཅན་གྱི་བཟོ་སྐྲུན་ཞིག་ཡིན་འདུག དུས་ཀྱི་བགེགས་བར་གང་ཞིག་ལ་རྐྱེན་བྱས་ད་ཆར་བྱེ་ཐང་གི་དབྱིངས་སུ་བདག་མེད་དུ་ལུས་འདུག་པ་མཇལ་དུས། ཕངས་སེམས་གྲངས་མེད་ཅིག་སྐྱེས་འོངས་ཤིང་། གཙུག་ལག་ཁང་འདིའི་སྔར་བྱུང་ལོ་རྒྱུས་འཚོལ་སྡུད་ཙམ་བྱ་བ་ལས་གཞན་ཅི།
འདིར་ཀུན་གྱི་སྤྱན་སྔར་ཞུ་མོས་པ་འགའ་ཡོད་པ་ནི། བོད་ཀྱི་འབྲེལ་ཡོད་དཔྱད་ཡིག་སྔ་ཤོས་སུ། གཙང་འགྲམ་གཙུག་ལག་ཁང་ཞེས་པའི་འབོད་སྲོལ་དར་ཆེ་ཡང་། ཕྱིས་བྱུང་གི་ཡིག་ཆ་དང་དེང་གི་ཁ་རྒྱུན་དུ་གཙང་འགྲམ་བྱེ་མ་ལྷ་ཁང་དུ་འབོད། དེ་ཡང་བོད་བཙན་པོའི་རྒྱལ་རབས་འཐོར་རྗེས། གཙུག་ལག་ཁང་དེའི་གནས་བབ་དང་ཕྱིའི་ཁོར་ཡུག་གི་ཆ་རྐྱེན་ཇེ་ཞན་དུ་ཕྱིན་ནས་རིམ་པར་མཐའ་འཁོར་བྱེ་མ་ཐང་དུ་གྱུར་བས་ན། གཙང་འགྲམ་བྱེ་མ་ལྷ་ཁང་ཞེས་མིང་གསར་དུ་ཐོགས་པ་ཡིན་ནམ་སྙམ། གཙུག་ལག་ཁང་འདི་ཤིན་ཏུ་འགངས་ཆེ་ཞིང་། དེ་ནི་བོད་ཀྱི་ལོ་རྒྱུས་དང་རིག་གནས་ལ་མཛད་རྗེས་བླ་མེད་གནང་བའི་བླ་ཆེན་དང་མཁས་གྲུབ་མང་པོར་འབྲེལ་བ་དམ་ཟབ་ཡོད་དེ། ཁྲི་སྲོང་བཙན་གྱིས་གཙུག་ལག་ཁང་དེ་བཞེངས་གྲུབ་རྗེས་ཀྱི་མི་ལོ་བརྒྱ་ཙམ་གྱི་རྗེས་སུ། ཁ་བའི་ལྗོངས་ལ་སངས་རྒྱས་ཀྱི་བསྟན་པ་སྔར་བས་དར་སྤེལ་མཛད་པོ་ཁྲི་སྲོང་ལྡེ་བཙན་གྱིས་བོད་ཡུལ་དུ་གདན་འདྲེན་ཞུས་པའི་ཨོ་རྒྱན་པདྨ་འབྱུང་གནས་ཀྱིས་གཙང་འགྲམ་གཙུག་ལག་ཁང་འདིར་བོད་ཡུལ་རུ་བཞིར་གཏེར་རིགས་བཅོ་བརྒྱད་སྦས་པའི་ནང་ཚན་ཡབ་གཏེར་དང་རྫས་གཏེར་སྦས་པས་གནས་ཆེན་དུ་འགྱུར་བ་དང་། བསྟན་པ་ཕྱི་དར་ཚུན་ཆད་ནས་བླ་ཆེན་དང་མཁས་གྲུབ་མང་པོས་གནས་འདིར་ཞབས་ཀྱིས་བཅགས་ཤིང་ཆོས་ཀྱི་སློབ་བརྒྱུད་གཉེར་ནས་གནས་འདི་ག་རིམ་པར་ཇེ་རྒྱས་སུ་སོང་ཡོད། དཔེར་ན། རྭ་ལོ་རྡོ་རྗེ་གྲགས་(1016-1123)ཀྱིས་གཙང་འགྲམ་ལྷ་ཁང་ལ་ཞིག་གསོ་གནང་མྱོང་བ་དང་། དུས་རབས་བཅུ་གཉིས་ནས་བཅུ་གསུམ་གྱི་བར་དུ་བཀའ་བརྒྱུད་པའི་སྙན་བརྒྱུད་གདམས་པ་གཙོ་བོར་འཛིན་པའི་བླ་མ་ཆེ་གྲགས་འགའ་ཞིག་གིས་གཙང་འགྲམ་ལྷ་ཁང་གི་གདན་ས་སྐྱོང་མྱོང་བ་དང་། ཞ་ལུའི་མཁན་རབས་གསུམ་པ་ལྕེ་གཡུ་ཐོག་སྒྲ་གསེར་བཟང་གིས་གཙང་གཡས་རུ་ཐོབ་རྒྱལ་བྱེ་མ་གཡུ་ཟུར་ནས་རང་བྱོན་ཐུགས་རྗེ་ཆེན་མོ་ཁ་སར་པ་ཎི་གཙང་འགྲམ་བྱེ་མའི་ལྷ་ཁང་དུ་བཞུགས་པ་དེ་ཞ་ལུར་སྤྱན་དྲངས་གནང་བ་སོགས་པའི་བྱུང་རབས་བཞུགས། (གོང་གི་ནང་དོན་ཁག་ཅིག་རྡོ་རྗེ་ཚེ་དབང་གིས་བརྩམས་པའི“མཐའ་འདུལ་བཞིའི་ཡ་གྱལ་གཙང་འགྲམ་བྱེ་མའི་ལྷ་ཁང་གི་ལོ་རྒྱུས་བྱུང་འཕེལ་སྐོར་རགས་ཙམ་གླེང་བ་”ཞེས་པར་གསལ། རྩོམ་པ་པོས་མཁོ་འདོན་བྱས། )
ད་ཆར་གཙང་གཡས་རུ་ཤངས་ཡུལ་སུམ་མདོར་ཆགས་པའི་གཙང་འགྲམ་གཙུག་ལག་ཁང་ངམ་གཙང་འགྲམ་བྱེ་མའི་ལྷ་ཁང་འདི་ཉིད་ལུས་དང་དབང་པོ་ཉམས་བཞིན་པའི་ལོ་རྒྱུས་ཀྱི་རྒད་པོ་ཞིག་དང་མཚུངས་ཀྱང་། དེ་ནི་ལོ་རྒྱུས་ཐོག་གཙང་གཡས་རུ་ཤངས་ས་ཁུལ་གྱི་སངས་རྒྱས་ཆོས་ལུགས་ཀྱི་ལྷ་ཁང་ཐོག་མ་ཡིན་པ་དང་། འདིས་བོད་བཙན་པོའི་རྒྱལ་རབས་ཀྱི་ལོ་རྒྱུས་རིག་གནས་དང་སྲིད་རབས་ལ་ཉམས་ཞིབ་གང་ལེགས་བྱ་ཐུབ་པར་དཔྱད་གཞིའི་རིན་ཐང་ཆེན་པོ་ཞིག་མཁོ་འདོན་བྱས་ཡོད།
ཟུར་བཀོད།
གཙང་འགྲམ་ལྷ་ཁང་གི་གནས་ཡུལ།
ལྷ་ཁང་གི་གནས་ཤུལ།


text:
ནང་དོན་གནད་བསྡུས། དཔྱད་རྩོམ་འདིར་ཏུན་ཧོང་ཡིག་ཚགསP.T.996པར་བྱུང་བའི་ས་མིང་ལས། ཁྲྀ་ག་དང་ཁྲྀ་ག་ཞོང་པོང་། ཁྲྀ་ག་མཁར་གོང་དང་ཁྲྀ་ག་མོང་ཡོག སྲྀན་པོ་རི་དང་ཨན་ཆུང་དབེན་ས། ཙོང་ཀ་སོགས་གཙོ་གནད་དུ་བཟུང་སྟེ་དཔྱད་པ་བཏང་ཡོད་ལ། དེ་དག་དེང་གི་སྲིད་འཛིན་གྱི་ས་ཁོངས་དབྱེ་སྟངས་ལྟར་རེ་རེ་ཇི་བཞིན་ངོས་འཛིན་བྱས་ཏེ་དཔྱད་པ་བགྱིས་ཡོད།
བརྡ་ཆད་གཙོ་བོ། P.T.996 ས་མིང་། ཁྲི་ཀ
གླེང་གཞི།
ཏུན་ཧོང་ཡིག་ཚགསP.T.996པ་ནི་མདོ་སྨད་ཙོང་ཁའི་གནས་ཚུལ་སོགས་བཀོད་ཡོད་པའི་ཡིག་ཆ་རྩ་ཆེན་ཞིག་ཡིན་ཏེ། དེར་མཁན་པོ་ནམ་མཁའི་སྙིང་པོ་དང་དགེ་སློང་སྤུག་ཡེ་ཤེས་དབྱངས་གཉིས་དང་འབྲེལ་བའི་མདོ་སྨད་ཕྱོགས་ཀྱི་ཙོང་ཁ་དང་ཁྲི་ཀ བྱང་ཕྱོགས་ཀྱི་ཤ་ཅུ་སོགས་དང་འདབས་འབྲེལ་བའི་ས་མིང་སྐོར་ཞིག་བྱུང་ཡོད་ལ། དེ་དག་གིས་མཁན་པོ་ནམ་མཁའི་སྙིང་པོ་དང་དགེ་སློང་སྤུག་ཡེ་ཤེས་དབྱངས་གཉིས་ཀྱི་མི་ཚེའི་ལོ་རྒྱུས་དང་སྒོས་སུ་བཙན་པོའི་རྒྱལ་རབས་དུས་མཇུག་གི་མདོ་སྨད་ཀྱི་གནས་ཚུལ་ཞིབ་འཇུག་ལ་རྒྱུ་ཆ་ཁུངས་བཙུན་ཞིག་སྤྲད་འདུག ཡིན་ནའང་མིག་སྔའི་བར་ཡིག་ཆ་དེར་དཔྱད་པ་བཏང་མྱོང་མཁན་ཉུང་ལ། སྒོས་སུ་ཡིག་ཆར་བྱུང་བའི་ས་མིང་གི་སྐོར་ལ་དཔྱད་ཡོད་པ་མེད་པས་སྟོང་ཆ་ལྟ་བུར་ལུས་འདུག་སྟེ། ཡིག་ཆར་བྱུང་བའི་ཁྲི་ཀ་གོང་འོག་དང་འབྲེལ་བའི་ས་མིང་དེ་དག་དེང་སྐབས་ཀྱང་ཇི་བཞིན་ངོས་འཛིན་བྱེད་ཐུབ་པས།ཞིབ་འཇུག་གི་རིན་ཐང་ཆེ་བར་འདོད།
གཅིག ཁྲི་ཀ་དང་འབྲེལ་བའི་ས་མིང་གི་སྐོར་བཤད་པ།
ཏུན་ཧོང་ཡིག་ཚགསP.T.996པར་མཁན་པོ་ནམ་མཁའི་སྙིང་པོ་དང་སྤུག་ཡེ་ཤེས་དབྱངས་གཉིས་ཀྱིས་སྐུ་ཚེ་སྨད་དུ་ཁྲི་ཀ་ལྟེ་བ་བྱས་པའི་འདབས་འབྲེལ་གྱི་ས་ཆ་ནས་ཆོས་སྤེལ་བ་དང་། མཐའ་མར་ཡང་ཁྲི་ཀ་ནས་སྐུ་གཤེགས་ཚུལ་གསལ་ལ། དེའི་གོ་རིམ་ཁྲོད་ཁྲི་ཀ་དང་འབྲེལ་བའི་ས་མིང་སྐོར་ཞིག་ཀྱང་བྱུང་ཡོད་པར་མ་ཟད། དེང་སྐབས་ཀྱང་ཇི་བཞིན་ངོས་འཛིན་བྱེད་ཐུབ་པས་འདིར་གླེང་བར་བྱ་སྟེ།
1.སྲྀན་པོ་རི།
ཏུན་ཧོང་ཡིག་ཚགསP.T.996པའི་ཁྲོད་དུ་སྲྀན་པོ་རི་ཞེས་སྔ་ཕྱིར་ཐེངས་གཉིས་བྱུང་ཡོད་ལ། སོ་སོར་མཁན་པོ་ནམ་མཁའི་སྙིང་པོའི་ལོ་རྒྱུས་ཀྱི་སྐབས་དང་དགེ་སློང་སྤུག་ཡེ་ཤེས་དབྱངས་ཀྱི་ལོ་རྒྱུས་ཀྱི་སྐབས་སུ་བྱུང་། དེའི་ཚུལ་མདོར་བསྡུས་ཤིག་ཡིག་ཆར་གསལ་ཏེ་མ་ཡིག་ཇི་བཞིན་བཀོད་ན་འདི་ལྟར།“(མཁན་པོ་ནམ་མཁའི་སྙིང་པོ)ལོ་བདུན་ཅུ་རྩ་གཅྀག་སྟེ། ཁྱྀ་འྀ་ལོའི་དཕྱིད་སླ་ར་བ་ཚེས་ཉྀ་ཤུ་དགུ་ལ། ཞོང་པོང་གི་ དགོན་སར་སྐྱྀལ་མོ་གྲུང་མ་གཡོས་། མདངས་མ་གྱུར་པར་དུས་ལས་འདས་སོ། དེའི་ནུབ་མོ་ནམ་གྀ་གུང་ལ་། དབེན་སའྀ་ལྟ་འོག་གི་ཞོང་པོང་གི་རི་རྒྱུད་ནས། སྲྀན་པོ་རྀའི་བར་གྀ་ནམ་ཀ་ལ་འོད་ཆེན་པོ་གཉྀས་ཆགས་སུ་བྱུང་བས་ཡུལ་ཕྱོགས་༄། །གསལ་བར་གྱུར་ཏེ། ནུབ་ཕོགས་སུ་འདས་པར་གྱུར” ཞེས་དང་། “ཨན་ཅུང་འཁོར་དུ་སྤུར་སྐྱེལ་བ། དགེ་སློང་འབྲོ་ཤག་ཀྱ་ལས་སྩོགས་པས་བསྐྱལ་པའྀ་ཚེ། སྲྀན་པོ་རྀ་འི་རྩེར་ཕྱྀན་པ་དང། ནམ་ཀའྀ་ལས་མཚོན་སྤྲྀན་སྣ་ལྔ་སྨུག་པར་ཆགས་ཏེ། ཨན་ཆུང་དབེན་སར་ཕྱྀན་གྀ་བར་དུ་ནམ་ཀ་ལ་རྀ་རྩེར་ཕྱྀན་ཕྱྀན་གྀ་བར་དུ་གདའ།། །། །།”ཞེས་མཁན་པོ་ནམ་མཁའི་སྙིང་པོ་མཆོག་སྐུ་གཤེགས་པའི་ཉིན་གྱི་ནམ་གུང་ལ་སྲིན་པོ་རི་རྩེ་ནས་འོད་ཆེན་པོ་གཉིས་བྱུང་ནས་ཡུལ་ཕྱོགས་གསལ་བར་བྱས་ཚུལ་དང་། གཞན་དགེ་སློང་སྤུག་ཡེ་ཤེས་དབྱངས་སྐུ་གཤེགས་པའི་རྗེས་སུ་ཁོང་གི་སྤུར་གདུང་དགེ་སློང་འབྲོ་ཤཀྱ་སོགས་ཀྱིས་ཁྲི་ག་ནས་སྲིན་པོ་རི་བརྒྱུད། ཨན་ཆུང་དབེན་སར་སྐྱེལ་ཚུལ་བཀོད་འདུག་ལ། སྲིན་པོ་རི་ནི་སྐབས་དེའི་གནས་རི་འགངས་ཆེན་ཞིག་ཡིན་པའང་ཤུགས་ནས་རྟོགས་ཐུབ།
དེ་ཡང་དེང་གི་ཆར་སྲིན་པོ་རི་ཞེས་ཁྲི་ཀ་རྫོང་མཁར་གྱི་བྱང་ཤར་མཚམས་སུ་ཡོད་ལ་ས་དེ་གའི་ཡུལ་མི་དག་གིས་ཨ་མྱེས་སྲིན་པོའང་སྲིན་པོ་རྫ་རི་ཞེས་འབོད། དེ་ནི“ཁྲི་ཀ་གོང་འོག་གི་ས་མཚམས་སུ་སྲིན་པོ་རི། བྲག་དཀར་སྔགས་རམས་པའི་རྣམ་ཐར་ཏུ། སྟོད་མི་ལ་སྨད་སྦྲུལ་མཇུག་ཏུ་འཁྱིལ་བ་འཇམ་དབྱངས་ན་ག་རཀ་ཤར་འདྲ”ཚུལ་སོགས་ཁྲི་ཀ་གོང་འོག་སྟེ་དེང་གི་གཅན་ཚ་དང་ཁྲི་ཀའི་བར་དུ་ཆགས་པའི་གནས་རི་འགངས་ཆེན་ཞིག་ཡིན་ནོ།།
2.ཁྲྀ་ག་མཁར་གོང་དང་ཁྲྀ་ག་མོང་ཡོག་གི་སྐོར།
ཏུན་ཧོང་ཡིག་ཚགསP.T.996པའི་དོན་ཚན་གཉིས་པའི་ཁྲོད་དུ་ཁྲི་ཀའི་ཡུལ་གྱི་མཁར་གོང་མ་དང་། མོང་ཡོག་སོགས་ས་མིང་སྐོར་ཅིག་བྱུང་ཡོད་ལ། མ་ཡིག་ཇི་བཞིན་བཀོད་ན་འདི་ལྟར། “འདྀ་བསྡུས་པའྀ་བསམ་གཏན་གྀ་ཾཁན་པོ་། ཁྲྀ་ག་མོང་ཡོག་མདའ་ན། ཚྀག་ཙ་ནམ་ཀའྀ་སྙྀང་པོའྀ་དབེན་སར་། སྔ་དྲོ་མ་ཡོས་བཞྀན་དུ་ཚེ་འདས་ཏེ། སླད་ཀྱྀས་སློབ་མ་རྣམས་ཀྱྀས་ང་ཙེའྀ་གཙུག་ལག་ཁང་དུ་བསོད་ནམས་བགྱྀས་ནས། སྤྲུར་ཨན་ཅུང་དབེན་སར་འཁོར་དུ་ཡུལ་མྱྀ་རྣམས་ཀྱྀས་པན་གདུགས་ཀྱྀས་དྲངས་ཏེ་བསྐྱལ་པའྀ་ཚེ། ཁྲྀ་ག་མཁར་གོང་དུ་། སྟེང་གྀ་ནམ་ཀ་ལ་སྤྲྀན་མཚོན་སྔ་ལྔ་བྱུང་བ་ཡང་། ཡུལ་མྱྀ་དང་ཕྱུགས་རྫྀ་ཐམས་ཅན་ཀྱྀས་མཐོང་།”ཞེས་བསམ་གཏན་གྱི་མཁན་པོ་སྤུག་ཡེ་ཤེས་དབྱངས་དགུང་ལོ་བརྒྱད་ཅུར་སོན་པ་ན་ཁྲི་ག་མོང་ཡོག་མདའ་ནས་སྐུ་གཤེགས་པ་དང་། ཁོང་གི་སློབ་མ་རྣམས་ཀྱིས་ང་ཙེའི་གཙུག་ལག་ཁང་ནས་བསོད་ནམས་བགྱིས་ཏེ་སྤུར་ཨན་ཆུང་དབེན་སར་བསྐྱལ་སྐབས་ཁྲི་ག་མཁར་གོང་ནས་བཀྲ་ཤིས་པའི་སྤྲིན་མཚོན་སྣ་ལྔ་བྱུང་ཚུལ་བཀོད་ཡོད་འདུག དེ་ཡང་ཁྲི་ཀ་ཞེས་པ་ནི་བོད་བཙན་པོའི་རྒྱལ་རབས་དུས་སྐབས་སུ་མདོ་སྨད་ནས་མཐོང་ཁྱབ་ཁྲི་ལྡེའི་སྲིད་འཛིན་སྒྲིག་གཞི་འཛུགས་སྐབས་ཡུལ་དེ་ནས་ཐོག་མར་བཙུགས་པའི་རྐྱེན་གྱིས་ཁྲི་ཀ་ཞེས་ཐོགས་པ་དང་། གཞན་ཡང་མངའ་བདག་ཁྲི་རལ་བ་ཅན་ཡུལ་དེར་ཕེབས་སྐབས་ས་གནས་མང་ཚོགས་ཀྱིས་ཁྲི་བརྒྱབ་ཏེ་བསུས་པས་ཁྲི་ཀ་དང་། རལ་བ་ཅན་གྱི་དམག་དམངས་ཀྱིས་ཡུལ་དེའི་རྨ་ཆུའི་འགྲམ་ནས་ལྭ་བ་སོགས་བཀྲུས་ཏེ་གོས་གདང་འཐེན་ནས་སྐམ་པས贵德འམ་བོད་མིང་དུ་ཁྲི་ཀ་ཞེས་ཐོགས་པ་དང་། “ཁྲི་ཀའི་ཡུལ་ལྷའི་ཕོ་བྲང་གི་རྒྱབ་རི་ཁྲིའི་རྣམ་པར་ཡོད་པས་ཁྲི་ཀར་ཐོགས ” ཚུལ་སོགས་བཞེད་མོད། དོན་གྱིས་བཞེད་ལུགས་ཐོག་མ་དེ་ནི་ལོ་རྒྱུས་དང་མཐུན་པར་འདོད། གཞན་ཁྲི་ཀ་མཁར་གོང་ནི“རྨ་ཆུ་ནུབ་ནས་ཤར་དུ་འབབ་པའི་ཚུར་ངོས་ཀོ་ར་དང་གོང་བ། ཀབ་རོན་ཏེ་ལུང་བ་གསུམ་གྱི་མདར་ཁྲི་ཀའི་རྒྱ་མཁར”ཞེས་དེང་གི་ཁྲི་ཀ་རྫོང་ཐོག་སྟེ་རྨ་ཆུའི་འགྲམ་དུ་ཡོད་ལ་ཡུལ་དེའི་མང་ཚོགས་ཀྱིས་ཁྲི་ཀའི་རྒྱ་མཁར་རམ་ཁྲི་ཀའི་གནའ་མཁར་དུ་འབོད།
ཁྲི་ཀ་མོང་ཡོག་ནི་མཁན་པོ་ནམ་མཁའི་སྙིང་པོའི་དབེན་ས་སྟེ་སྒོམ་སྒྲུབ་ས་ཡིན་ལ། དགེ་སློང་སྤུག་ཡེ་ཤེས་དབྱངས་སྐུ་གཤེགས་སའང་ཡིན། དེ་ནི་དེང་གི་ཁྲི་ཀ་རྫོང་ཆུ་ཤར་ཡུལ་ཚོའི་བྱང་ཤར་གྱི་སྤྱི་ལེ་བཞི་ལྷག་གི་སའི་ཆར་ཡོད་ལ། ཡུལ་དེའི་མང་ཚོགས་ཀྱིས“མོ་ཡག”གམ“མོད་ཡོག”ཏུ་འབོད། ཡུལ་དེར“ཨ་མདོ་ཆོས་འབྱུང་དུ། ཁྲི་ཀའི་ལྷ་དཀར་པོ་ཡན་ཆད། ཇོ་ཁང་མན་ཆད་ན་མཁར་དགོན་པ་ཞེས་པའི་གྲྭ་ས་ཞིག་ཡོད་པར་བཤད་ཀྱང་མ་རྙེད” ཅེས་གནའ་དུས་སུ་དགོན་རྙིང་ཞིག་ཡོད་ཚུལ་བཀོད་འདུག་པ་དང་། ཡང་ཁྲི་ཀའི་གནས་བསྟོད་སོགས་སུ་མཚོ་སྔོན་རྨ་ཆུའི་ཁུག་མགོ་ན།། ཁྲི་ཀའི་དབང་ཕྱོགས་འོད་ལྡན་ཡུལ།། བྱེ་མ་ལུག་གི་སྣ་ཁ་ན།། མོད་ཡོག་མཆོད་རྟེན་བདུན་པོ་ཡོད་ཞེས་ཆོས་རྗེ་དོན་འགྲུབ་རིན་ཆེན་སྐབས་བཞེངས་པར་བཞེད་པའི་མཆོད་རྟེན་སོགས་ཡོད་སྲོལ་ལ་གཞིགས་ན། དེ་དག་ནི་མཁན་པོ་ནམ་མཁའི་སྙིང་པོ་དང་དགེ་སློང་སྤུག་ཡེ་ཤེས་དབྱངས་གཉིས་དང་འབྲེལ་བའི་རིག་དངོས་ཤིག་ཡིན་པར་འདོད། དེང་སྐབས་ཀྱང་སྨད་པ་སྡེ་བདུན་གྱི་ནང་གསེས་མོད་ཡོག སྡེ་བ་ལ་མོད་ཡོག་ཚལ་ཏ་ཚང་། མོད་ཡོག་དགོན་པ་ཚང་། མོད་ཡོག་མཁར་ནང་ཚང་སོགས་མོད་ཡོག་ཁྱིམ་ཁ་བཅུ་གཉིས་སོགས་བརྩི་སྲོལ་འདུག་གོ།
3.ཁྲྀ་ག་ཞོང་པོང་གི་སྐོར།
ཏུན་ཧོང་ཡིག་ཚགསP.T.996པའི་དོན་ཚན་གཉིས་པའི་ཁྲོད་དུ་ཁྲི་ཀ་ཞོང་པོང་དང་ཞོང་པོང་གི་དགོན་ས་སོགས་ས་མིང་སྐོར་ཅིག་བྱུང་ཡོད་ལ། མ་ཡིག་ཇི་བཞིན་བཀོད་ན་འདི་ལྟར།“ལོ་བདུན་ཅུ་རྩ་གཅྀག་སྟེ། ཁྱྀ་འྀ་ལོའི་དཕྱིད་སླ་ར་བ་ཚེས་ཉྀ་ཤུ་དགུ་ལ། ཞོང་པོང་གི་དགོན་སར་སྐྱྀལ་མོ་གྲུང་མ་གཡོས་། མདངས་མ་གྱུར་པར་དུས་ལས་འདས་སོ། དེའི་ནུབ་མོ་ནམ་གྀ་གུང་ལ་། དབེན་སའྀ་ལྟ་འོག་གི་ཞོང་པོང་གི་རི་རྒྱུད་ནས། སྲྀན་པོ་རྀའི་བར་གྀ་ནམ་ཀ་ལ་འོད་ཆེན་པོ་གཉྀས་རྒྱུད་ཆགས་སུ་བྱུང་བས་ཡུལ་ཕྱོགས༄། །གསལ་བར་གྱུར”ཞེས་མཁན་པོ་ནམ་མཁའི་སྙིང་པོ་མཆོག་དགུང་གྲངས་བདུན་ཅུ་རྩ་གཅིག་ལོན་པ་ན་ཁྲི་ཀ་ཞོང་པོང་གི་དགོན་སར་སྐྱིལ་གྲུང་དུ་བཞུགས་ཏེ་སྐུ་གཤེགས་པ་དང་། ཞོང་པོང་གི་རི་རྒྱུད་སོགས་ནས་འོད་ཆེན་པོ་སོགས་ལྟོས་ངོ་མཚར་ཅན་དུ་མ་བྱུང་ཚུལ་བཀོད་འདུག
དེ་ཡང་ཞོང་པོང་དང་ཞོང་པོང་གི་རི་སོགས་ནི་དེང་གི་ཁྲི་ཀ་རྫོང་ཆུ་ཤར་ཡུལ་ཚོའི་ཤར་ཕྱོགས་ཀྱི་སྤྱི་ལེ་བཅུའི་སར་ཡོད་ལ། དེང་སྐབས་ཡུལ་དེར“ཞོང་པ”འམ“གཤོང་པ”ཞེས་འབོད་བཞིན་མཆིས། གཞན་མཁན་པོ་ནམ་མཁའི་སྙིང་པོའི་དབེན་ས་སྟེ་ཞོང་པོང་གི་དགོན་ས་ནི་དེང་སྐབས་འདི་ཞེས་ངོས་འཛིན་བྱེད་དཀའ་མོད། ཞོང་པ་སྡེ་བ་དང་ཐག་ཉེ་བའི་སྲིན་པོ་རིའི་འདབས་ན་གོང་བ་གྲྭ་ཚང་ངམ་བོད་ཇོ་དགོན་རྙིང་ཟེར་བ་ཞིག་ཡོད་པར་མ་ཟད། སྔགས་དགོན་གསང་སྔགས་དར་རྒྱས་གླིང་ཞེས་ལོ་རྒྱུས་ལྡན་པའི་སྔགས་ཁང་ཞིག་ཀྱང་ཡོད་ལ། ཡང་གོང་དུ་ཞུས་ཟིན་པའི་ཨ་མདོ་ཆོས་འབྱུང་དུ། ཁྲི་ཀའི་ལྷ་དཀར་པོ་ཡན་ཆད། ཇོ་ཁང་མན་ཆད་ན་མཁར་དགོན་པ་ཞེས་པའི་གྲྭ་ས་ཞིག་ཡོད་པར་བཤད་ཀྱང་མ་རྙེད་ཞེས་དགོན་རྙིང་ཞིག་བྱུང་ཡོད་སྲོལ་ལ་གཞིགས་ན་ཞོང་པོང་གི་དགོན་ས་ནི་དེ་དང་འབྲེལ་བ་ཞིག་ཨེ་ཡོད་སྙམ་མོད། དེང་གི་ས་ཁོངས་ནས་ལྟོས་ན་ཞོང་པ་ནི་ཁྲི་ཀའི་ཇོ་ཁང་དང་དེའི་གོང་དུ་ཡོད་པས་འབྲེལ་བ་ཡོད་མེད་ལ་ཐེ་ཚོམ་འདུག་ཏེ་མུ་མཐུད་དུ་དཔྱད་རྒྱུ་ནི་གནད་ཀྱི་དམ་པའོ།།
གཉིས། ཙོང་ཀ་དང་འབྲེལ་བའི་ས་མིང་གི་སྐོར་བཤད་པ།
ཏུན་ཧོང་ཡིག་ཚགསP.T.996པའི་ཁྲོད་དུ་མཁན་པོ་ནམ་མཁའི་སྙིང་པོ་གཙོས་པའི་མན་ཧྭ་ཤང་དང་། ཁོང་གི་སློབ་མ་དགེ་སློང་སྤུག་ཡེ་ཤེས་དབྱངས་གསུམ་གྱིས་མདོ་སྨད་ཙོང་ཁའི་ཕྱོགས་ནས་སྤེལ་ཚུལ་བཀོད་ཡོད་ལ། དེའི་གོ་རིམ་ཁྲོད་དུ་ཙོང་ཀ་དང་འབྲེལ་བའི་ཨན་ཆུང་དབེན་ས་སོགས་ས་མིང་བྱུང་ཡོད་པར་མ་ཟད། དེང་སྐབས་ཀྱང་ཇི་བཞིན་ངོས་འཛིན་བྱེད་ཐུབ་པས་འདིར་གླེང་བར་བྱ་སྟེ།
1.ཙོང་ཀ
ཏུན་ཧོང་ཡིག་ཚགསP.T.996པའི་དོན་ཚན་དང་པོའི་ཁྲོད་དུ་མན་ཧྭ་ཤང་མཆོག་ཙོང་ཀའི་ཕྱོགས་སུ་ཕེབས་ནས་ནམ་མཁའི་སྙིང་པོ་སོགས་ལ་ཆོས་བཤད་ཚུལ་བཀོད་ཡོད་ལ། མ་ཡིག་ཇི་བཞིན་བཀོད་ན་འདི་ལྟར། “དེ(བེའུ་སིང་ཧྭ་ཤང)འི་སློབ་མ་ཆོས་གོ་བ་བརྒྱད་ཅྀག་བྱུང་བའྀ་དམ་པ་། མན་ཧྭ་ཤང་ལྷའྀ་ཞལ་ཟས་གསོལ་བས་གཉྀད་ཆོམས་ཏེ། གཉྀན་མཚན་རྒྱུན་དུ་སྒོམ་བ་ཞྀག་ཡུལ་ཙོང་ཀར་གཤེགས་ནས་། སློབ་མ་མང་པོ་ལ་ཆོས་བཤད་དེ། སྒོམ་དུ་སྩལ་པ་ལས་། སློབ་མ་ཚྀག་ཙ་ནམ་ཀས་དོན་རིག་ནས། ཧྭ་ཤང་གྀས་ཀྱང་ལམ་མཐོང་ངོ།”ཞེས་མན་ཧྭ་ཤང་ཙོང་ཀའི་ཡུལ་དུ་ཕེབས་ནས་ལོ་ངོ་སུམ་ཅུའི་རིང་ལ་མཁན་པོ་ནམ་མཁའི་སྙིང་པོ་སོགས་རྗེས་འཇུག་པ་མང་པོ་ཞིག་ལ་ཆོས་དང་སྒོམ་སྒྲུབ་གྱི་མན་ངག་སོགས་བསྩལ་ཏེ། མཐར་རྒྱ་ཡུལ་དུ་ཕེབས་པའི་གནས་ཚུལ་སོགས་བཀོད་འདུག
དེ་ཡང་ཙོང་ཁའི་ཁྱབ་ཁོངས་ནི་མཚོ་སྔོན་པོའི་ཤར་རྒྱུད་ནས་སྟོང་སྐོར་མན་ཆད་དང་མིན་ཧོ་ཡན་ཆད་ཀྱི་ཙོང་ཆུའི་རྒྱུད་དུ་ངོས་འཛིན་ལ། ཙོང་ཁ་ལ་ལོ་རྒྱུས་སྟེང་ཙོང་ཁ་ཆེ་ཆུང་གཉིས་སུ་དབྱེ་ཞིང་དེའི་ཁྱབ་ཁོངས་ངོས་འཛིན་ཐད་བཞེད་ལུགས་མི་འདྲ་བ་མང་། ཙོང་ཁ་ཞེས་པའི་ས་མིང་འདི་ཆེས་ཐོག་མར་ལོ་རྒྱུས་ཡིག་ཆར་གསལ་ས་ནི་བཙན་པོའི་དུས་སྐབས་ཀྱི་ལོ་རྒྱུས་དོན་ཆེན་གནད་བསྡུསS.T.750པ་དངS.T.8212པ། ཏུན་ཧོང་བོད་ཡིག་ཡིག་ཚགསP.T.996པ་དངP.T.1217པ་བཅས་ཡིན་ལ། དེ་ཡང་ལོ་རྒྱུས་དོན་ཆེན་གནད་བསྡུས་ཁྲོད་ཀྱི་ཙོང་ཁ་དང་འབྲེལ་བའི་ཆ་དག་ཟུར་དུ་བཀོད་ན་གཤམ་གྱི་འདི་ལྟར། ཙོང་ཁ་ཞེས་པའི་ས་མིང་ནི་སྤུར་རྒྱལ་བཙན་པོ་འདུས་སྲོང་མང་པོ་རྗེ(676---704)འི་སྐབས་ནས་བྱུང་ཡོད་པར་མ་ཟད། སྐབས་དེ་ནས་བཟུང་མདོ་སྨད་ཀྱི་སྲིད་འཛིན་ལྟེ་བ་ཞིག་ཏུ་ཆགས་ཡོད་པའང་ལུང་རིགས་གཉིས་ཀྱིས་དཔོག་ནུས་ལ། དེང་སྐབས་ཀྱང་ཙོང་ཆུའི་འབབ་རྒྱུད་ཀྱི་ས་ཁོངས་དག་ལ་སྔར་བཞིན་ཙོང་ཁ་ཞེས་འབོད་བཞིན་འདུག་གོ།
2.ཨན་ཆུང་དབེན་ས།
ཏུན་ཧོང་ཡིག་ཚགསP.T.996པའི་དོན་ཚན་གཉིས་པའི་ཁྲོད་དུ་དགེ་སློང་སྤུག་ཡེ་ཤེས་དབྱངས་དགུང་གྲངས་བརྒྱད་ཅུ་ལོན་པ་ན་ཁྲི་ག་ནས་སྐུ་གཤེགས་པ་དང་། ཁོང་གི་སྤུར་གདུང་ཁྲི་ག་ནས་ཨན་ཆུང་དབེན་སར་སྐྱེལ་ཚུལ་བཀོད་ཡོད་ལ། མ་ཡིག་ཇི་བཞིན་བཀོད་ན་འདི་ལྟར། “འདྀ་བསྡུས་པའྀ་བསམ་གཏན་གྀ་ཾཁན་པོ་། སྔ་དྲོ་མ་ཡོས་བཞྀན་དུ་ཚེ་འདས་ཏེ། སླད་ཀྱྀས་སློབ་མ་རྣམས་ཀྱྀས་ང་ཙེའྀ་གཙུག་ལག་ཁང་དུ་བསོད་ནམས་བགྱྀས་ནས། སྤྲུར་ཨན་ཅུང་དབེན་སར་འཁོར་དུ་ཡུལ་མྱྀ་རྣམས་ཀྱྀས་པན་གདུགས་ཀྱྀས་དྲངས་ཏེ་བསྐྱལ་པའྀ་ཚེ། ཁྲྀ་ག་མཁར་གོང་དུ་། སྟེང་གྀ་ནམ་ཀ་ལ་སྤྲྀན་མཚོན་སྔ་ལྔ་བྱུང་བ་ཡང་། ཡུལ་མྱྀ་དང་ཕྱུགས་རྫྀ་ཐམས་ཅན་ཀྱྀས་མཐོང་། ཨན་ཅུང་འཁོར་དུ་སྤུར་སྐྱེལ་བ། དགེ་སློང་འབྲོ་ཤག་ཀྱ་ལས་སྩོགས་པས་བསྐྱལ་པའྀ་ཚེ། སྲྀན་པོ་རྀ་འི་རྩེར་ཕྱྀན་པ་དང། ནམ་ཀའྀ་ལས་མཚོན་སྤྲྀན་སྣ་ལྔ་སྨུག་པར་ཆགས་ཏེ། ཨན་ཆུང་དབེན་སར་ཕྱྀན་གྀ་བར་དུ་ནམ་ཀ་ལ་རྀ་རྩེར་ཕྱྀན་ཕྱྀན་གྀ་བར་དུ་གདའ།། །། །།”ཞེས་དགེ་སློང་སྤུག་ཡེ་ཤེས་དབྱངས་དགུང་གྲངས་བརྒྱད་ཅུ་ལོན་པ་ན་ཁྲི་ག་མོང་ཡོག་མདའི་ཚིག་ཙ་ནམ་མཁའི་སྙིང་པོའི་དབེན་སར་སྐུ་འདས་པ་དང་། ཁོང་གི་སློབ་མ་དགེ་སློང་འབྲོ་ཤཀྱ་སོགས་ཀྱིས་ང་ཙེའི་གཙུག་ལག་ཁང་ནས་བསོད་ནམས་བགྱིས་ཤིང་ཁོང་གི་སྤུར་ཁྲི་ག་མོང་ཡོག་ནས་སྲིན་པོ་རྫ་རི་བརྒྱུད། ཨན་ཆུང་དབེན་སར་སྐྱེལ་ལ། སྐྱེལ་བའི་ཚེ་སྲིན་པོ་རི་རྩེ་ནས་མཚོན་སྤྲིན་སྣ་ལྔའི་སྨུག་པ་ཆགས་ཏེ་བཀྲ་ཤིས་པའི་ལྟས་ཡ་མཚན་བྱུང་བ་ཡུལ་མི་ཚོས་མཐོང་ཞེས་གསལ་བོར་བཀོད་འདུག ཨན་ཆུང་དབེན་ས་ལ་ཏུན་ཧོང་བོད་ཡིག་ཡིག་ཚགསP.T.996པའི་ཁྲོད་དུ་ཨན་ཅུང་དབེན་ས་དང་ཨན་ཅུང་འཁོར། ཨན་ཆུང་དབེན་ས་ཞེས་འབྲི་སྲོལ་མི་འདྲ་བ་གསུམ་ལྷག་བྱུང་ཡོད་མོད་དོན་གྱིས་གཅིག་ཡིན་ཏེ་ མདོ་སྨད་ཀྱི་རྫོང་ཆེན་བཞིའི་ཡ་གྱལ་ཨ་ཆུང་གནམ་རྫོང་ཡིན། དེ་ནི་དེང་གི་རྨ་ལྷོ་ཁུལ་གཅན་ཚ་རྫོང་ཁམས་ར་གྲོང་བརྡལ་གྱི་མངའ་ཁོངས་སྟེ་རྫོང་མཁར་ནས་ནུབ་བྱང་གི་ཕྱོགས་སུ་སྤྱི་ལེ༥༤ཙམ་གྱི་སའི་ཆར་ཡོད་ལ། ལོ་རྒྱུས་སྟེང་གི་མཁས་པ་མི་གསུམ་དང་བླ་ཆེན་དགོངས་པ་རབ་གསལ་སོགས་ཀྱིས་བསྟན་པའི་མེ་རོ་བསླངས་ས་ཡིན་པར་མ་ཟད། མདོ་སྨད་ཀྱི་སྒྲུབ་སྡེ་ཐོག་མའི་གྲས་ཀྱང་ཡིན་ནོ།།
གསུམ། འབྲེལ་ཡོད་ཀྱི་གནད་དོན་ལ་དཔྱད་པ།
འདིར་སྔོན་གྱི་ལོ་རྒྱུས་དེབ་ཐེར་དང་རྒྱ་བོད་ཡིག་ཚང་ཁྲོད་བྱུང་བའི་ཁྲི་ཀ་གོང་འོག་དང་འབྲེལ་ཏེ། ཏུན་ཧོང་ཡིག་ཚགསP.T.996པའི་ཁྲོད་ཀྱི་ཁྲི་ཀའི་མཁར་གོང་དམིགས་སུ་བཟུང་ནས་དཔྱད་པར་བྱ་སྟེ། དེ་ཡང་དེང་གི་ཁྲི་ཀ་དང་གཅན་ཚའི་ཡུལ་ལུང་ཁག་ལ་གནའ་དུས་སུ་ཁྲི་ག་གོང་འོག་ཅེས་འབོད་ལ། དེང་གི་ཁྲི་ཀ་ནི་ཁྲི་ག་གོང་མ་དང་། དེང་གི་དཔའ་ལུང་དང་གཅན་ཚའི་ཡུལ་ལུང་རེ་ལ་ཁྲི་ག་འོག་མ་རུ་འབོད། ཁྲི་་ག་གོང་འོག་གི་ས་མཚམས་ནི《མདོ་སྨད་ཆོས་འབྱུང》ལས་སུམ་པ་འགག་ཏུ་ངོས་འཛིན་གྱིན་འདུག ཁྲི་ག་མཁར་གོང་ནི་དེང་གི་ཁྲི་ཀ་རྫོང་ཐོག་ཏུ་ཡོད་ལ། ཡོངས་གྲགས་སུ་དེ་ནི་མིན་རྒྱལ་རབས་ཀྱི་མིན་ཧོང་བོའོ明洪武(1374--1380)སྐབས་སུ་བཞེངས་བར་བཞེད་མོད། ཏུན་ཧོང་ཡིག་ཚགསP.T.996པ་གཞིར་བཟུང་ན་བཙན་པོའི་དུས་སྐབས་ནས་གནའ་མཁར་གྱི་རྨང་གཞི་ཞིག་ཡོད་པ་ར་སྤྲོད་ཐུབ། འདིར་ཁྲི་ཀ་མཁར་གོང་ཞེས་མཁར་གོང་མ་ཞིག་ཡོད་སྲོལ་ལ་གཞིགས་ན་ཁྲི་ཀ་མཁར་འོག་མ་ཟེར་བ་ཞིག་ཀྱང་ཡོད་སྲིད་ལ། དེ་ནི་གནའ་དུས་སུ་དེང་གི་ཁྲི་ཀ་ལ་ཁྲི་ཀ་གོང་མ་དང་། དེང་གི་གཅན་ཚའི་ནུབ་བྱང་དང་དཔའ་ལུང་ས་ཆའི་ཁག་ཅིག་ལ་ཁྲི་ཀ་འོག་མ་ཞེས་ངོས་འཛིན་པ་དང་ཆ་འདྲ་བར་རྗེས་དཔག་གི་རིགས་པས་དཔགས་ཚེ་དེང་གི་གཅན་ཚའི་ཡུལ་དུའང་མཁར་འོག་མ་ཟེར་བ་ཞིག་ཡོད་དགོས་ཏེ། དེ་ནི་གཅན་ཚའི་མངའ་ཁོངས་ཀྱི“ཁམས་ར་གྲོང་བརྡལ་དུ་མཁར་ཆག་ཐང་ཟེར་བའི་མཁར་རྙིང་ཞིག་ཡོད་པ་དེ་ཨེ་ཡིན་སྙམ”པའི་དོགས་པ་ཞིག་བསླངས་འདུག་མོད་མུ་མཐུད་དུ་དཔྱད་པ་རྒྱུ་ནི་དགོས་གལ་ཆེ་བར་འདོད།
མཇུག་བསྡུ་བ།
མདོར་ན། ས་མིང་ནི་ལོ་རྒྱུས་ཀྱི་འཕེལ་རིམ་ཁྲོད་ལོ་རྒྱུས་མི་སྣས་ཕར་བཏགས་པ་ཞིག་ཡིན་པ་ལས་གདོད་མ་ནས་རང་ཆོས་སུ་ཡོད་པ་ཞིག་མིན་པར། དེ་ཡང་ཐོག་མར་ངག་ཐོག་ངག་བརྒྱུད་ཀྱི་ཚུལ་གྱིས་ངོས་འཛིན་དང་། བར་དུ་ས་མིང་མཚོན་བྱེད་ཀྱི་བརྡ་རྟགས་སོགས་ཅི་རིགས་སྤྱད་ནས་ངོས་འཛིན། མཐའ་མར་ཡོངས་ཁྱབ་ཀུན་མཐུན་གྱིས་རྒྱུན་འབྱམས་སུ་ཆགས་པའི་ས་མིང་དེ་ཡིག་ཐོག་ནས་ལོ་རྒྱུས་ཡིག་ཆར་བཀོད་པ་ཞིག་གོ།
དཔྱད་རྩོམ་འདིར་ཏུན་ཧོང་ཡིག་ཚགསP.T.996པར་བྱུང་བའི་ཁྲི་ཀ་དང་འབྲེལ་བའི་ས་མིང་སྐོར་ཞིག་དེང་གི་སྲིད་འཛིན་ས་ཁོངས་ཀྱི་དབྱེ་སྟངས་ནས་ཇི་བཞིན་ངོས་འཛིན་བྱས་ཡོད་དེ། ས་ཆ་དེ་དག་ནི་བོད་བཙན་པོའི་རྒྱལ་རབས་དུས་སྐབས་སུ་བོད་ཐང་བར་གྱི་འབྲེལ་འདྲིས་ཀྱི་རྒྱུ་ལམ་གཙོ་བོ་ཆགས་ཡོད་ལ། སྐབས་དེའི་བོད་བཙན་པོའི་སྲིད་དབང་སྲ་བརྟན་དང་མངའ་ཁོངས་གཅིག་གྱུར་ཐད་ལའང་ནུས་པ་གལ་ཆེན་རེ་ཐོན་ཡོད་པར་མ་ཟད། མངའ་བདག་ཁྲི་རལ་བ་ཅན་གྱི་སྲིད་འཛིན་གྱི་དུས་སྐབས་དང་། སྒོས་སུ་བོད་བཙན་པོའི་རྒྱལ་རབས་དུས་མཇུག་དང་བསྟན་པ་ཕྱི་དར་གྱི་སྐབས་སུ་ཆོས་སྲིད་གཉིས་ཀའི་ལྟེ་བ་ལྟ་བུར་གྱུར་ཡོད་པས་ས་གནས་གལ་ཆེན་ཞིག་ཡིན་པ་དངོས་བརྒྱུད་གང་རུང་ནས་རྟོགས་ཐུབ་བོ།


text:
ཁྲེང་ཏུའུ་ཉིན་རེའི་ཚགས་པར་ཐོག་གནས་ཚུལ་སྤེལ་བར་གཞིགས་ན། བོད་སྐྱོར་སྐོར་གླེང་སྐབས་ཏ་དབྱི་རྫོང་གི་དགེ་རྒན་ཀྲའོ་ཞའོ་ཀང་གིས“སློབ་སྐྱོར་གདམ་ག་བྱེད་དོན་ནི། དཀའ་ཚེགས་ནི་མི་ཚེར་ཞུན་བརྡར་བྱེད་པའི་བརྡར་རྡོ་ཡག་ཤོས་དེ་ཡིན། སློབ་གསོར་ལེགས་སྐྱེས་འབུལ་དོན་ནི་སློབ་མའི་གཟེངས་སུ་ཐོན་པའི་སྦྱངས་འབྲས་ལས་མི་རྣམས་མི་ཚེ་གཅིག་སྤོབས་པ་སྐྱེ་འོས་པ་ཞིག་ཡོད་པས་ཡིན”ཞེས་བཤད། ད་ཐེངས་རྔ་པ་ཀྲོའུ་ཟུང་ཆུ་རྫོང་དུ་སློབ་སྐྱོར་བྱེད་པ་དེ་ཁོང་གིས་བོད་རིགས་ས་ཁུལ་དུ་སློབ་སྐྱོར་བྱེད་ཐེངས་གཉིས་པ་ཡིན། གང་དུ་བོད་སྐྱོར་བྱས་རུང་ཁོང་གིས་ཚང་མ་རང་ཉིད་ཀྱི་ཕ་ཡུལ་དུ་བརྩིས་ནས་རོགས་སྐྱོར་ཐོབ་མཁན་སློབ་གྲྭ་རང་ཉིད་ཀྱི་ཁྱིམ་དུ་བརྩི་བ་དང་བོད་རིགས་ས་ཁུལ་གྱི་ཕྲུ་གུ་རང་ཉིད་ཀྱི་གཉེན་ཉེ་ལྟ་བུར་བརྩིས་ཏེ་སློབ་སྐྱོར་རོགས་སྐྱོར་གྱི་ལས་དོན་ནང་ནུས་ཤུགས་ཡོད་རྒུས་ཞུགས་ནས་བོད་རིགས་ས་ཁུལ་གྱི་སློབ་གསོ་འཕེལ་རྒྱས་ལ་གསོན་ཤུགས་གསར་པ་ཞིག་བསྣན་ཡོད།
ལོ་གཅིག་གོང་། བོད་སྐྱོར་ལས་བྱེད་པ་ཞིག་ཡིན་པའི་ཀྲའོ་ཞའོ་ཀང་གིས་ཏ་དབྱི་རྫོང་གི་སློབ་གསོའི་ལས་དོན་པའི་མངགས་བཅོལ་ཟབ་མོ་བློ་ལ་བརྟན་པོར་བཅངས་ཏེ་གཉེན་ཉེ་དང་ཕ་ཡུལ་དང་ཁ་བྲལ་ཏེ“གངས་ལྗོངས་ས་མཐོའི”ཟུང་ཆུར་ཡོང་། བཀོད་སྒྲིག་གཞིར་བཟུང་ཁོང་གིས་ཟུང་ཆུ་རྫོང་ཁྲེང་ཀོན་སློབ་ཆུང་གི་ཞའོ་ཀྲང་གཞོན་པའི་འགན་འཁུར་བ་མ་ཟད། སློབ་གྲྭའི་ཀུན་སྤྱོད་སློབ་གསོའི་ལས་དོན་གྱི་འགན་ཡང་འཁུར། ས་མཐོར་འཚོ་བ་སྐྱེལ་བ་དང་ལས་ཀ་བྱེད་པའི་ཉམས་མྱོང་ཡོད་པ་དང་སེམས་ནང་འགྲན་སློང་དང་ལེན་བྱེད་པའི་གྲ་སྒྲིག་ཡོད་མོད། འོན་ཀྱང་ས་བབ་སྨི་3000ཙམ་གྱི་ཟུང་ཆུའི་གནའ་གྲོང་དུ་འབྱོར་རྗེས་གསོ་རླུང་མི་འདང་བ་མ་ཟད། ས་མཐོ་མི་འཕྲོད་པའི་དབང་གིས་ཉིན་ཤས་བསྟུད་མར་གཉིད་ཁུག་ཐབས་བྲལ། ཡིན་ནའང་། ཟུང་ཆུ་རྫོང་ཁྲེང་ཀོན་སློབ་ཆུང་གིས་བཀོད་སྒྲིག་བྱས་པའི་ལས་འགན་འབྱོར་རྗེས་ཁོང་གིས་མགོ་ཡུ་འཁོར་བ་དང་རྣ་ཁྲག་དོན་པར་མི་བལྟོས་པར་འཕྲལ་དུ་ཛ་དྲག་གི་ལས་ཀར་ཞུགས།
བོད་རིགས་ས་ཁུལ་གྱི་ཕྲུ་གུ་མང་ཆེ་བའི་རྒྱ་ཡིག་གི་རྨང་གཞི་ཧ་ཅང་ཞན་པོ་ཡོད་པ་དང་ཐ་ན་ཕྲུ་གུ་མང་ཆེ་བས་རྒྱ་སྐད་ཡག་པོ་ཞིག་རྒྱག་ཤེས་ཀྱི་མེད། སྣང་ཚུལ་དེ་ལས་ཀྲའོ་ཞང་ཀང་གིས་སློབ་ཁྲིད་བྱེད་སྟངས་སྒྱུར་བཅོས་བྱས་ནས་ཁོང་ཚོར་འཚམ་པའི་སློབ་ཁྲིད་ཀྱི་ཇུས་གཞི་བཟོས་ཚེ། གཞི་ནས་ཕྲུ་གུ་ཚོའི་རྒྱ་ཡིག་གི་ཆུ་ཚད་མཐོ་རུ་གཏོང་ཐུབ་པའི་ངོས་འཛིན་བྱས། རྨང་གཞི་ཞན་པོ་ཡོད་པས་ཁོང་གིས་ཆེས་རྨང་གཞིའི་རྒྱ་སྐད་ཀྱི་སྦྱོར་ཀློག་ནས་འགོ་བཙུགས་ཏེ་ཐེངས་གཅིག་གཉིས་ཙམ་མིན་པར་ཕྲུ་གུས་ཀློག་ཤེས་ཤེས་བར་བསླབས་ཀྱི་ཡོད། ཕྲུ་གུའི་སློབ་སྦྱོང་གི་སྤྲོ་སྣང་འཕེལ་ཆེད་སློབ་དུས་ཚང་མར་ཁོང་རང་ཉིད་ཀྱི་དངུལ་བཏོན་ཏེ་ཀློག་དེབ་དང་ཡིག་ཆས་ཉོས་ནས་སློབ་ཕྲུག་ཚོར་སྐུལ་ལྕག་བྱེད་ཀྱི་ཡོད།
“དེ་གར་ང་ཚོས་ནང་སའི་ཆེས་སྔོན་ཐོན་གྱི་སློབ་ཁྲིད་ཉམས་མྱོང་དང་འདུ་ཤེས་ས་གནས་དེའི་དགེ་རྒན་ལ་བརྒྱུད་སྤྲོད་བྱེད་ཀྱི་ཡོད”ཀྲའོ་ཞའོ་ཀང་གིས་ཏ་དབྱི་རྫོང་སློབ་གསོ་ཅུས་ཀྱི་རྒྱབ་སྐྱོར་བརྩོན་ལེན་ཧུར་ཐག་དང་། ཁ་གཏད་རོགས་སྐྱོར་བྱེད་སྒོ་ཐེངས་མང་མཐུན་སྦྱོར། “ནང་དུ་དྲངས་པ”དང“ཕྱིར་སྐྱོད་པའི”བྱེད་ཐབས་སྤྱད་ནས་ཏ་དབྱི་རྫོང་དང་ཟུང་ཆུ་རྫོང་གི་དགེ་རྒན་དཔུང་ཁག་ཕན་ཚུན་རྟོག་ཞིབ་སྤེལ་རེས་དང་རོགས་སྐྱོར་ཆ་འགྲིག་བཅས་བྱས་པས་རོགས་སྐྱོར་ཐོབ་མཁན་སློབ་གྲྭའི་དོ་དམ་ཆུ་ཚད་དང་དགེ་རྒན་གྱི་ལས་སྒོའི་ཆུ་ཚད་མཐོ་རུ་ནུས་ལྡན་ཕྱིན་ཡོད། སློབ་གྲྭ་ཉིན་རེ་བཞིན་མ་འདས་པར་འགྱུར་ལྡོག་ཕྱིན་པ་མཐོང་སྐབས་ཟུང་ཆུ་རྫོང་གྲོང་སློབ་ཆུང་གི་སློབ་སྤྱི་ཧྲེན་པིང་གིས“ཏ་དབྱིའི་སློབ་སྐྱོར་དགེ་རྒན་དངོས་འབྲེལ་ང་ཚོར་རོགས་རམ་གནང་བར་ཕེབས་པ་ཞིག་ཡིན་པས་སློབ་སྤྱི་ཀྲའོ་ལགས་ནི་དངོས་འབྲེལ‘འཇོན་ཐང་ཅན’ཞིག་རེད་འདུག”ཅེས་བཤད།


text:
དེ་རིང་དྲ་ལམ་དུ་སྤེལ་བཞིན་པའི་རེབ་གོང་གི་ཁྲིད་འགོག་དོན་རྐྱེན་དེ་མཐོང་འཕྲལ། ཧ་ལམ་སློབ་གྲྭ་ག་གེ་མོའི་དོན་རྐྱེན་ཞིག་ཏུ་འཁྲུལ་མེད་སྙམ་མོད། ཞིབ་ཏ… ཞིབ་ཏུ་ཀློག →
་ དེ་རིང་ཁྱོད་ཀྱིས་གོང་ནས་བཏོན་པའི་དྲི་བ་དེ་ལ་ཁ་ཡིག་འདི་འདྲ་ཞིག་གི་སྟེང་ནས… ཞིབ་ཏུ་ཀློག →
དགེ་བཅུའི་ཁྲིམས་དང་འབྲེལ་བ་ཡོད་མེད་ཅིག –ཟུར་ངོས་གཞན་ཞིག་གི་གླེང་སློང་ཐོལ་བྱུང་མ། འུར་ཆ་པ། སྐུ་ཞབས་ཐེའུ་རང་ལགས་ཀྱིས་གསེར་བྲག་སོགས་ལ། … ཞིབ་ཏུ་ཀློག →
གཞན་རྟེན་ནི་ཤིན་ཏུ་ཉེས་སོ།། ⏤རྔོན་པ་སྤུན་གསུམ་གྱི་དེབ་འཕྲིན་དང་འབྲེལ་བའི་སྐད་ཆ། ༄༅།། བོད་ཀྱི་སྙན་ངག་པ་གཉའ་གོང་ལྷ་བྷེའམ་ལྷ་མོ་དོན་གྲུབ་ལགས་… ཞིབ་ཏུ་ཀློག →
—— མུ་འབྲེལ་སྙན་རྩོམ་རིང་མོ”ཚོར་བའི་གཤོག་རྡེབ།”ལས་ཁག་བཞི་པ། སུ་ཞིག་ང་ཡི་མིག་གི་ལམ་དུ་ལྷུང་བ།། སྐྱེས་པ་ད་ཐེངས་ག་ཚོད་ཙམ་ཞིག་གདའ་བ།… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
གཤེན་གྱི་འབྱུང་ལྡན་༣༠༡བོད་ས་ཁྱི་ལོའི་སྟོན་ཟླ་དང་པོ་གྲོ་བཞིན་ཟླ་བའི་དམར་ཕྱོགས་བཟང་བ་དང་པོའི་ཉིན་ཏེ། ཕྱི་ལོ་༢༠༡༨ཟླ་༨ཚེས་༢༨ཉིན་གྱི་ཞོགས་པར་༧སྐྱབས་རྗེ་༧རྒྱལ་བ་སྨན་རིའི་མཁན་སློབ་རྣམ་གཉིས་ཀྱི་བཀའ་དགོངས་གཞིར་བཟུང་ཐོག འདི་ག་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་༧མཁས་གྲུབ་བོན་བརྒྱ་ཐམས་ཅད་མཁྱེན་པ་དགེ་ལེགས་ལྷུན་གྲུབ་རྒྱ་མཚོ་རིན་པོ་ཆེ་མཆོག་གི་སྐུ་གདུང་ཞུགས་འབུལ་ཞུ་བཞིན་པའི་དུས་ཚེས་ཁྱད་པར་ཅན་དང་བསྟུན་མཉམ་མེད་བླ་སྒྲུབ་ཀྱི་ཚོགས་མཆོད་རྒྱས་འབུལ་ཞུས་གནང་། རྩོམ་ཡིག་འདིའི་འཕྲོ་ཀློག » »
2,215 total views, 2 views today


text:
བོད་པ་དང་མོན་པའི་བར་དུས་རབས་བདུན་པ་ནས་དམིགས་བསལ་འབྲེལ་བ་ཡོད་རེད།
ཨ་རུ་ན་ཅལ་མངའ་སྡེའི་ཆོས་རིག་བློན་ཆེན་འཇམ་དཔལ་དབང་འདུས་ཀྱིས་༢༠༡༨ ལོའི་ཕྱི་ཟླ་༧ ཚེས་༢༥ ནས་ཉིན་ཤས་རིང་དྷ་སར་བོད་མིའི་སྒྲིག་འཛུགས་དང་བོད་ཁྱིམ་སློབ་གྲྭ་སོགས་བཙན་བྱོལ་བོད་མིའི་སྤྱི་ཚོགས་ནང་གཟིགས་སྐོར་དང་། སྲིད་སྐྱོང་སོགས་མཛད་གཙོ་རྣམ་པར་མཇལ་འཕྲད་གནང་ཡོད་པ་རེད། ཕྱི་ཟླ་༧ ཚེས་༣༡ ཉིན་བོད་པ་དང་མོན་པའི་བར་གྱི་འབྲེལ་བའི་སྐོར་ཁོང་ལ་བཅར་འདྲི་བྱས་ཡིན།
དྲི་བ། ཁྱེད་རང་ད་ཐེངས་དྷ་སར་ཡོད་པའི་བོད་མིའི་སྒྲིག་འཛུགས་ཀྱི་སྲིད་སྐྱོང་སོགས་ལ་མཇལ་འཕྲད་གནང་ནས། ཕྱག་ལས་གཙོ་བོ་ག་རེ་ཡིན་མིན་སྐོར་ངོ་སྤྲོད་གནང་རོགས།
ལན། ཉེ་ཆར་ཨ་རུ་ན་ཅལ་གྱི་སྤྱི་ཁྱབ་བློན་ཆེན་དང་ངེད་གཉིས་འདིར་བཅར་ནས་སྲིད་སྐྱོང་བློ་བཟང་སེང་གེ་ལ། ཧི་མ་ལ་ཡའི་རི་རྒྱུད་དང་བོད་ཀྱི་ཆོས་དང་རིག་གཞུང་གཅིག་པ་ཡིན་པས། དེ་གོང་འཕེལ་གཏོང་ཆེད་དུ་རོགས་པ་གནང་རོགས་ཞུས་ཡིན། ངོས་ལེན་གནང་ནས་ད་ཐེངས་བོད་གཞུང་ཟློས་གར་ཚོགས་པའི་ནང་མོན་རྟ་དབང་ནས་སློབ་མ་བཅུ་ཞིག་སློབ་འཇུག་བྱེད་དུ་ཡོང་ཡིན།
དྲི་བ། དེང་སྐབས་མོན་ཡུལ་གྱི་ན་གཞོན་ཚོའི་ནང་བོད་ཀྱི་ཆོས་དང་རིག་གཞུང་གི་སློབ་སྦྱོང་གནས་བབས་ག་འདྲ་ཡོད་རེད།
ལན། ༡༩༥༡ ལོ་ནས་ང་ཚོ་མོན་རྟ་དབང་རྒྱ་གར་འོག་ཏུ་སླེབས་པ་རེད། སྤྱིར་བཏང་བཤད་ན་༡༩༡༤ ལོའི་སིམ་ལའི་ཆིངས་ཡིག་བཞག་ནས་ང་ཚོ་རྒྱ་གར་ཆ་ཤས་ནང་སླེབས་ཡོད་རེད། དེའི་སྔོན་དུ་ང་ཚོ་བོད་པ་དང་ཆོས་དང་རིག་གཞུང་ཚང་མ་གཅིག་པ་བྱས་ནས་བསྡད་རེད། ད་ལྟ་ཡིན་ནའང་ང་ཚོ་ཆབ་སྲིད་ཐོག་ནས་རྒྱ་གར་གྱི་ཆ་ཤས་ཆགས་པ་ལས། ཆོས་དང་རིག་གཞུང་། སྐད་ཡིག ཡུལ་སྲོལ་ཚང་མ་བོད་པའི་དེ་སློབ་སྦྱོང་དང་འཛིན་སྐྱོང་བྱེད་བཞིན་པ་རེད།
དྲི་བ། སོ་སོའི་ཆོས་དང་རིག་གཞུང་སློབ་གཉེར་ཆེད་རྒྱ་གར་གཞུང་གི་མཐུན་རྐྱེན་ཡོད་རེད་དམ།
ལན། དེ་ཡོད་རེད། ལ་དྭགས་ནས་ཨ་རུ་ན་ཅལ་བར་དུ་བོད་ཡིག་ཤུགས་ཆེན་པོ་བེད་སྤྱོད་གཏོང་གི་ཡོད་རེད་ལ། སོ་སོའི་ཆོས་དང་རིག་གཞུང་གི་རྨང་གཞི་རེད། (བོད་ཡིག་སློབ་གཉེར་སྐོར་)ཨ་རུ་ན་ཅལ་གཞུང་གི་འགོ་ཁྲིད་རྙིང་པ་ཚོས་ནུས་ཤུགས་བཏོན་ནས་མངའ་སྡེའི་གྲོས་ཚོགས་ནང་གཏན་འབེབས་བྱས་ནས་ལྡི་ལིར་(དབུས་གྲོས་ཚོགས་)སླེབས་རེད། ད་ལྟ་རྒྱ་གར་གཞུང་གི་རྩ་ཁྲིམས་ནང་དུ་འཇོག་རྒྱུར་རེ་བ་རྒྱག་གི་ཡོད། དེ་འདྲ་གཞུང་འབྲེལ་ཐོག་སོང་ན་ནུས་པ་ཆེ་ཡི་རེད། ཨ་རུ་ན་ཅལ་ནང་ཆ་བཞག་ན་ཆོས་རིག་ལས་ཁུངས་དེ་ཆོས་ཀྱི་ཐོག་རེད། མངའ་སྡེའི་ནང་མི་གྲངས་མོན་པ་བརྒྱ་ཆ་བཅུ་གྲངས་རེད། ང་ཚོ་གྲངས་ཉུང་མི་རིགས་རེད། ཨ་རུ་ན་ཅལ་གྱི་སྤྱིའི་མི་གྲངས་འབུམ་བཅུ་གྲངས་རེད། དེའི་ནང་ང་ཚོ་འབུམ་གཅིག་ཟིན་མིན་རེད། ཡིན་ནའང་ནུས་ཤུགས་འདོན་གྱི་ཡོད། ༧རྒྱལ་བ་རིན་པོ་ཆེའི་བཀའ་དྲིན་ལས་བོད་པའི་སྤྱི་ཚོགས་ནང་གི་སེ་འབྲས་དགའ་གསུམ་དུ་སློབ་གཉེར་བ་མང་པོ་རེད། དགེ་བཤེས་མང་པོ་བྱུང་ཡོད་རེད། བོད་མིའི་སྒྲིག་འཛུགས་ཀྱི་སློབ་གྲྭ་ཁག་གི་ནང་ཕྲུ་གུ་གང་འཚམས་ཤིག་ཡོད་རེད། མ་འོངས་པར་ནང་པའི་ཟེར་ནའང་རེད། མོན་པའི་ཟེར་ནའང་རེད། དེའི་འགན་དེ་ཁོང་ཚོས་ལེན་གྱི་རེད། དེང་དུས་ཀྱི་སློབ་གཉེར་དང་དབྱིན་ཡིག་དང་ཧིན་དྷི་ཡོངས་ཁྱབ་བཞིན་རེད།
དྲི་བ། མོན་གྱི་སློབ་གྲྭ་ཁག་ནང་བོད་ཡིག་འཛིན་གྲྭ་ཡོད་ས་ག་ཚོད་ཡོད་རེད།
ལན། དེའི་འགན་ང་ཚོ་ཆོས་རིག་ལས་ཁུངས་ནས་ལེན་གྱི་ཡོད་རེད། ཨ་རུ་ན་ཅལ་ནང་བོད་ཡིག་སློབ་ཚན་འཛིན་གྲྭ་༡ པོ་ནས་༨ བར་ཡོད་རེད། སློབ་ཚན་དེ་ལེན་མིན་སོ་སོའི་འདེམས་ཀ་རེད། རྟ་དབང་དང་འབུམ་སྡེ་ལ། ཏྲུ་ཊིན། མེ་ཅོ་ཀ་སོགས་ནང་པའི་ས་གནས་ནས་སློབ་མ་བརྒྱ་ཆ་དགུ་བཅུས་བོད་ཡིག་སློབ་ཚན་ལེན་གྱི་ཡོད་རེད། བོད་ཡིག་དགེ་རྒན་བརྒྱ་སྐོར་ཞིག་ཡོད་རེད། བོད་ཡིག་དགེ་རྒན་ཡོང་ས་ཨ་རུ་ན་ཅལ་མཐོ་རིམ་སློབ་གྲྭ་དང་ཝ་ར་ན་ས་ནས་ཡོང་གི་ཡོད་རེད་ལ། ལག་ཁྱེར་མེད་པར་སྔོན་མ་ནས་འགན་ལེན་མཁན་རྒན་པ་ཡང་ཡོད་པ་རེད། དེང་སྐབས་སློབ་ཁྲིད་བྱེད་སྟངས་ཀྱི་ཟབ་སྦྱོང་ཡང་འཚོག་གི་ཡོད་རེད།
དྲི་བ། སྤྱིར་བཏང་བོད་གཞུང་དང་མོན་པ་བར་གྱི་གཞི་རིམ་འབྲེལ་ལམ་ག་འདྲ་ཡོད་རེད།
ལན། གཙོ་བོ་༧རྒྱལ་བ་རིན་པོ་ཆེ་རེད་ལ། བོད་གཞུང་གིས་ང་ཚོར་ཞེ་དྲག་རོགས་པ་གནང་གི་འདུག དཔེར་ན་སློབ་གྲྭ་ཁག་དང་། སྨན་རྩིས་ཁང་། བོད་གཞུང་ཟློས་གར་རེད། བོད་པའི་སྤྱི་ཚོགས་ནང་མཉམ་ཟ་མཉམ་འཐུང་བྱེད་ཀྱི་འདུག
དྲི་བ། མོན་ཡུལ་ནས་བཙན་བྱོལ་སྤྱི་ཚོགས་ནང་སློབ་གཉེར་བ་ག་ཚོད་ཡོད་རེད་དམ།
ལན། ང་ཚོའི་ཆོས་རིགས་ལས་ཁུངས་ནས་སློབ་ཡོན་སྤྲད་བཞག་ས་ད་ལྟ་ཐོ་ཡོད་པ་༢༣༠༠ ཙམ་འདུག ཨ་རུ་ན་ཅལ་ཡོངས་ཀྱི་ནང་ནས་ཉུང་མཐར་སྟོང་ཕྲག་ལྔ་ཙམ་ཡོད་ཀྱི་རེད། སློབ་གྲྭའི་སློབ་མ་༦༠༠ ཙམ་ཡོད་རེད། ཨ་རུ་ན་ཅལ་ནང་བོད་པ་གཞིས་ཆགས་བཞི་ཡོད་རེད་ལ། གཞུང་འབྲེལ་གྱིས་བོད་པ་༦༠༠༠ ཙམ་བརྩི་ཡི་ཡོད་རེད།
དྲི་བ། མོན་པའི་ནང་རྒྱ་བོད་བར་གྱི་གནས་སྟངས་དང་བོད་ཀྱི་འཐབ་རྩོད་སྐོར་ལ་ལྟ་སྟངས་དང་ཤེས་རྟོགས་ག་འདྲ་ཡོད་རེད།
ལན། མི་རྒན་པ་ཚང་མས་མཁྱེན་གྱི་རེད། བོད་པ་དང་མོན་པའི་བར་མཉམ་ཟ་མཉམ་འཐུང་གི་འབྲེལ་བ་ཡོད་རེད། ཕྱི་ཟླ་༨ ཚེས་༡༢ ཉིན་ནས་ང་ཚོ་འཚོགས་འདུ་ཞིག་འཚོག་གི་ཡོད། ལོ་ཆུང་བ་ཚོའི་ནང་བོད་པ་དང་མོན་པའི་བར་གྱི་མི་རབས་ནས་མི་རབས་བར་གྱི་འབྲེལ་བ་ཡོད་པ་མ་ཤེས་མཁན་མང་པོ་ཡོད་རེད། དེའི་འབྲེལ་བ་དེ་༧རྒྱལ་བ་སྐུ་ཕྲེང་བཅུ་བཞི་པ་གཅིག་པུ་མ་རེད་ལ། དུས་རབས་བདུན་པ་ནས་དམིགས་བསལ་འབྲེལ་བ་ཡོད་རེད། རྒྱལ་བ་སྐུ་ཕྲེང་དྲུག་པ་རྟ་དབང་ལ་འཁྲུངས་རེད། ༧རྒྱལ་བ་སྐུ་ཕྲེང་བཅུ་བཞི་པ་༡༩༥༩ ལོར་སྐྱབས་བཅོལ་ལ་ཕེབས་དུས་རྟ་དབང་ནས་མར་ཕེབས་རེད། དེ་ཚོར་བལྟས་ན་ང་ཚོ་གཅིག་པ་རེད། བོད་ཀྱི་འཐབ་རྩོད་སྐོར་ཁ་ཤས་ཀྱིས་ཤེས་ཀྱི་ཡོད་རེད་ལ། མ་ཤེས་མཁན་ཡང་ཡོད་རེད། རྒྱ་གར་ནང་གི་བོད་མི་སྐྱབས་བཅོལ་བའི་འཚོ་བའི་གནས་སྟངས་ཀྱང་མ་ཤེས་མཁན་ཡང་ཡོད་རེད། ང་ཚོ་ས་ཆ་མཐའ་འཁོབ་རེད། ཚེས་༡༢ ཉིན་ལོ་ཆུང་བ་མང་པོ་འཚོགས་འདུ་ལ་ཡོང་གི་ཡོད་རེད་ལ། དམིགས་ཡུལ་གཅིག་དེ་ངོ་སྤྲོད་ཆེད་དུ་ཡིན། དེ་འདྲ་མ་བྱས་ན་འཐུས་ཤོར་འགྲོ་ཡི་འདུག བོད་པའི་འཐབ་རྩོད་སྐོར་ཤེས་མཁན་དང་སེམས་ཤུགས་ཅན་ཡང་མང་པོ་ཡོད་རེད། ང་རང་ཚོ་མོན་པའི་ནང་དུ་ཡང་ཁ་སྐད་མ་མཐུན་མང་པོ་ཡོད་རེད་ལ། ང་ཚོས་ཧིན་སྐད་རྒྱག་གི་ཡོད་རེད།
དྲི་བ། མོན་པའི་ནང་དུ་བོད་དོན་ཤེས་མཁན་ཚོས་འཐབ་རྩོད་བྱེད་རྒྱུར་རེ་བ་ག་ཚོད་བྱེད་ཀྱི་ཡོད་དང་། དབུ་མའི་ལམ་གྱི་སྲིད་ཇུས་དང་རང་བཙན་འཐབ་རྩོད་སྐོར་ལ་ཁྱེད་རང་གིས་གཟིགས་སྟངས་ག་འདྲ་ཡོད་དམ།
ལན། ངའི་པ་ལགས་ཆ་བཞག་ན་བོད་རང་བཙན་ཡོད་དུས་བོད་ལ་ཕེབས་མྱོང་རེད། ༧གོང་ས་མཆོག་རྟ་དབང་བརྒྱུད་ནས་སྐྱབས་བཅོལ་ལ་ཡོང་སྐབས་བློ་ཕམ་ཞེ་དྲག་བྱུང་རེད་ལ། ཁོང་ལ་༧གོང་ས་མཆོག་གི་རྟ་དབང་བརྒྱུད་ནས་ཕར་ཕེབས་ཏེ་གསེེར་ཁྲིའི་ཐོག་བཞུགས་རྒྱུར་རེ་བ་ཞེ་དྲག་ཡོད་རེད། སྔོན་མ་ཨ་རུ་ན་ཅལ་གྱི་སྤྱི་ཁྱབ་བློན་ཆེན་འདས་པོ་རྡོ་རྗེ་མཁའ་འགྲོས་ང་ཚོ་རྒྱ་ཡི་ས་མཚམས་མཉམ་དུ་ཡོད་མ་རེད། བོད་ཀྱི་ས་མཚམས་མཉམ་དུ་ཡོད་རེད་ཅེས་གསལ་པོ་ཞེ་དྲག་གསུངས་ཡོད་པ་རེད་ལ། ད་ལྟའི་བློན་ཆེན་པདྨ་མཁའ་འགྲོ་ལགས་ཀྱིས་དེ་འདྲ་གསུངས་རེེད། ང་རང་སྒེར་ངོས་ནས་ཆབ་སྲིད་སྐོར་གཏིང་ཟབ་པོ་ཞེ་དྲག་ཤེས་ཀྱི་མེད། ༧རྒྱལ་བ་རིན་པོ་ཆེའི་སློབ་མ་ཡིན་པའི་ངོས་ནས། གང་ལྟར་༧རྒྱལ་རིན་པོ་ཆེ་སྐུ་མ་གཤེགས་སྔོན་བོད་ཀྱི་གནད་དོན་གསལ་ཐུབ་དགོས་རེད་བསམ་གྱི་འདུག་ལ། དབུ་མའི་ལམ་དང་བོད་རང་བཙན་སྐོར་ངས་ཞེ་དྲག་ཤེས་ཀྱི་མ་རེད། གང་རག་ན་གང་ལྟར་༧རྒྱལ་བ་རིན་པོ་ཆེ་བོད་ལ་ཕེབས་ནས་ཁོང་གིས་བོད་འཛིན་སྐྱོང་ཐུབ་ན་ཡག་པོ་རེད་བསམ་གྱི་འདུག ང་རང་གིས་ལྟ་སྟངས་ཡིན་ན། བོད་མིའི་སྒྲིག་འཛུགས་ཀྱིས་དབུ་མའི་ལམ་རྩོད་ཀྱི་ཡོད་རེད་ལ། བསྟན་འཛིན་བརྩོན་འགྲུས་(ཁོང་དེའི་སྐབས་མཉམ་དུ་ཡོད་)ལགས་ཀྱིས་རང་བཙན་རྩོད་ཀྱི་ཡོད་པ་རེད། གང་ལྟར་བོད་ཆོས་ལྡན་ཞིང་ཁམས་ཀྱི་དཀའ་ངལ་སེལ་དགོས་རེད་ལ། ༧རྒྱལ་བ་རིན་པོ་ཆེ་བོད་ལ་ཕེབས་ཐུབ་དགོས་རེད།
དྲི་བ། ཉེ་ཆར་ཨ་རུ་ན་ཅལ་དུ་གློ་པ་དེ་འདྲས་བོད་མིར་ངོ་རྒོལ་བྱས་པའི་གནད་དོན་ངོ་སྤྲོད་གནང་རོགས།
ལན། ཨ་རི་ན་ཅལ་ནང་མི་རིགས་མང་པོ་རེད་ལ། དེའི་ནང་ང་ཚོ་མོན་པ་ཉུང་ཉུང་རེད། བརྒྱ་ཆ་བཅུ་ཙམ་ཡིན་གྱི་རེད། ནང་པ་ཡིན་པ་མངའ་སྡེའི་འཐུས་མི་(MLA) བརྒྱད་དགུ་ཙམ་ཡོད་རེད་ལ། དེའི་ནང་དུ་ཡང་མོན་པ་རང་ཡིན་པ་བཞི་ལས་ཡོད་མ་རེད། ཊུའུ་ཊིན་དང་པདྨ་བཀོད་པ་དེ་ཚོའི་ནང་འཐུས་མི་ནི་གློ་པ་རེད། ངོ་རྒོལ་བྱེད་མཁན་ནང་ང་ཚོ་མོན་པ་ཡོད་པ་མ་རེད། ཡིན་ནའང་ཕྲུ་གུ་འཛིན་གྲྭ་བདུན་པ་བརྒྱད་པའི་སློབ་མ་དེ་འདྲས་མ་ཤེས་ནས་གཅིག་གཉིས་མཉམ་ཞུགས་བྱས་ཡོད་སྲིད་པ་རེད། གློ་པ་ཚོས་ངོ་རྒོལ་སྐབས་འཕྲེད་དར་དེ་སྡུག་ཆགས་འདུག་མ་གཏོགས། བོད་པ་ཚོ་གཞིས་ཆགས་ནང་སྡོད་ཆོག་གི་མེད་ཟེར་གྱི་ཡོད་མ་རེད། ཁོ་རང་ཚོས་རྒྱ་གར་གཞུང་གིས་བོད་པར་དམིགས་བསལ་མཐུན་རྐྱེན་སྦྱར་བ་དེ་འགྲིག་གི་མི་འདུག མཐུན་རྐྱེན་དེའི་འོག་ནས་བོད་པ་ཚོར་ཚོང་ལས་ཀྱི་ལས་ཀ་དང་། ས་ཆ། མི་མང་སྐྱོ་བའི་ཐོབ་ཐང་རག་གི་ཡོད་པས། ཁོ་རང་ཚོ་ཡུལ་མིིའི་འཚོ་བར་ཕོག་ཐུག་འགྲོ་ཡི་རེད་ཟེར་གྱི་ཡོད་པ་རེད། དེར་བརྟེན་ང་ཚོས་རྒྱ་གར་གཞུང་དམིགས་བསལ་མཐུན་རྐྱེན་སྦྱར་བ་དེ་ག་འདྲ་ཞིག་ཡིན་པ་ངོ་སྤྲོད་ཡག་པོ་བྱེད་རྒྱུ་ཡིན། མོན་པ་ལ་གཏམ་དཔེ་ཞིག་ཡོད་རེད། ཕྱི་ལོག་ལ་འཆམ་འཁྲབ་དགོས་ན། ནང་ལོག་ལ་གྲ་འགྲིག་དགོས་པ་རེད་ཟེར་བ་ལྟར། མོན་པ་ཚོར་ངོ་སྤྲོད་ཡག་པོ་དང་། རིམ་པས་གློ་བ་ཚོའི་ནང་དུ་ངོ་སྤྲོད་ཡོང་ཐུབ་བྱེད་འཆར་ཡོད།
དྲི་བ། ཁྱེད་རང་གིས་བོད་པའི་སྐོར་མཁྱེན་རྟོགས་ག་འདྲ་བྱུང་བ་དང་། ལས་དོན་སྐོར་ངོ་སྤྲོད་མདོར་བསྡུས་གནང་རོགས།
ལན། ང་ཆབ་སྲིད་ཀྱི་ཐོག་ནས་ང་མོན་པ་རེད་མོད། བོད་པར་དགའ་པོ་དང་བརྩེ་དུང་ཞེ་དྲག་ཡོད། ཧིན་བོད་མཛའ་འབྲེལ་ཚོགས་པའི་ཚོགས་གཙོ་ལོ་བཅུ་ལ་བྱས་ཡིན། སྔོན་མ་ངའི་པ་ལགས་ཀྱིས་བྱས་རེད། ང་རང་ལ་རང་བཞིན་གྱིས་བོད་པ་དང་མོན་པའི་བར་ཁྱད་པར་མེད། གདུང་སེམས་མཉམ་བསྐྱེད་བྱས་ནས་འགྲོ་དགོས་རེད་བསམ་པའི་ཚོར་བ་ཆེན་པོ་ཡོང་གི་འདུག ཆོས་དང་རིག་གཞུང་ཚང་མ་གཅིག་རེད། གཙོ་བོ་༧རྒྱལ་བ་རིན་པོ་ཆེ་བཀའ་དྲིན་ཆེན་པོ་རེད། ཁ་ནས་བཤད་པ་ཙམ་མ་ཡིན་པར་ལས་ཀ་བྱེད་དགོས་རེད་ལ། ལས་ཀ་བྱེད་རྒྱུའི་གོ་སྐབས་བྱུང་ན་ཕྱིར་འཐེན་རྩ་བ་ནས་བྱེད་རྒྱུ་མིན། ངས་ཞེ་དྲག་ཤེས་ཀྱི་ཡོད་པ་མ་རེད། ང་བོད་གཞུང་སློབ་གྲྭར་འགྲོ་མྱོང་མེད། དབྱིན་ཇི་སློབ་གྲྭར་སོང་རེད། ངའི་པ་ལགས་བོད་ལ་འགྲོ་མྱོང་རེད་ལ། ང་ལ་ཁྱེད་རང་སློབ་སྦྱོང་བྱས་ནས་མི་ཆེན་པོ་ཆགས་ནའང་།བོད་དོན་ཐོག་ལས་ཀ་བྱེད་དགོས་རེད། བོད་མི་ས་ཡ་དྲུག་གལ་ཆེན་པོ་རེད་ཟེར་མྱོང་། དེ་ནས་བོད་མི་གྲོགས་པོ་མང་པོ་ཆགས་རེད། མི་ཆེན་པོ་དང་ཆུང་ཆུང་འདྲ་མིན་ཡོད། དཔེར་ན་དེ་རིང་འདིར་ཡོད་པའི་བསྟན་འཛིན་བརྩོན་འགྲུས་ལགས་རེད། སོ་སོའི་འཚོ་བར་དོ་སྣང་མ་བྱས་ནས་བོད་རང་བཙན་ཆེད་ལས་ཀ་བྱེད་མཁན་དཀོན་པོ་རེད། ཁོ་རང་ལ་དགའ་པོ་ཡོད། དེ་འདྲ་གྲོགས་པོ་ངོ་ཤེས་མང་པོ་ཆགས་སོང་།།
གསར་འགོད་པ་ཆོས་ཉིད་འོད་ཟེར་གྱིས་བཅར་འདྲི་བྱས།༢༠༡༨།༧།༣༡